**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 09 Απριλίου 2024, ημέρα Τρίτη και ώρα 10.10΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης την ενημέρωση των μελών της Επιτροπής από τον Υπουργό Αγροτικής Ανάπτυξης και Τροφίμων, κ. Ελευθέριο Αυγενάκη, σύμφωνα με το άρθρο 36§5 του Κανονισμού της Βουλής, σχετικά με την Αναθεώρηση του Στρατηγικού Σχεδίου στο πλαίσιο της νέας Κοινής Αγροτικής Πολιτικής (ΚΑΠ).

Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Ελευθέριος Αυγενάκης, ο Υφυπουργός Αγροτικής Ανάπτυξης και Τροφίμων, κ. Διονύσιος Σταμενίτης, ο Υφυπουργός Αγροτικής Ανάπτυξης και Τροφίμων, κ. Σταύρος Κελέτσης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Σταρακά Χριστίνα, Χνάρης Εμμανουήλ, Χριστοδουλάκης Εμμανουήλ (Μανώλης), Δελής Ιωάννης, Λαμπρούλης Γεώργιος, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βαλτογιάννης Διονύσιος, Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλημέρα σας.

Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την ενημέρωση των μελών της Επιτροπής από τον Υπουργό Αγροτικής Ανάπτυξης και Τροφίμων, κ. Ελευθέριο Αυγενάκη, σύμφωνα με το άρθρο 36§5 του Κανονισμού της Βουλής, σχετικά με την Αναθεώρηση του Στρατηγικού Σχεδίου στο πλαίσιο της νέας Κοινής Αγροτικής Πολιτικής (ΚΑΠ).

Στη συνεδρίαση της Επιτροπής παραβρίσκονται, ο Υπουργός Αγροτικής Ανάπτυξης και Τροφίμων, κ. Ελευθέριος Αυγενάκης, ο Υφυπουργός Αγροτικής Ανάπτυξης και Τροφίμων, κ. Διονύσιος Σταμενίτης, ο Υφυπουργός Αγροτικής Ανάπτυξης και Τροφίμων, κ. Σταύρος Κελέτσης και ο Γενικός Γραμματέας του Υπουργείου, κ. Γιώργος Στρατάκος.

Όσον αφορά τη διαδικασία, θα κάνει μια αρχική τοποθέτηση ο Υπουργός, αμέσως μετά θα γίνει ένας κύκλος τοποθετήσεων βουλευτών από όλα τα κόμματα, όσα έχουν δηλώσει ενδιαφέρον για τον πρώτο κύκλο, καθώς δεν υπάρχει η έννοια των εισηγητών στο πλαίσιο της ενημερωτικής συνεδρίασης και αμέσως μετά θα γίνει ένας δεύτερος κύκλος από συναδέλφους που θα εγγραφούν στον κατάλογο, οι οποίοι θα θέσουν ερωτήματα ή θα κάνουν σύντομες τοποθετήσεις. Ο χρόνος για τους βουλευτές θα είναι πέντε λεπτά. Ωστόσο, στον πρώτο κύκλο θα υπάρξει ανοχή στο χρόνο. Τη συνεδρίαση θα κλείσει ο Υπουργός και οι Υφυπουργοί απαντώντας στα ερωτήματα που έχουν θέσει τα μέλη της Επιτροπής μας.

Κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Σας ευχαριστώ πολύ.

Κύριοι συνάδελφοι, κύριε Πρόεδρε, συγκάλεσα αυτή τη συνεδρίαση της Επιτροπής Παραγωγής και Εμπορίου μαζί με τους αγαπητούς συναδέλφους, κ. Κελέτση και κ. Σταμενίτη, αφενός, για να συζητήσουμε για τις αλλαγές που ήδη έχουν γίνει στην Κοινή Αγροτική Πολιτική την περίοδο ’23-’27, και αφετέρου για όσες αλλαγές ακόμα προωθούμε και ευελπιστούμε ότι ο αγώνας που έχουμε δώσει στο τέλος θα ευοδωθεί και θα έχουμε ακόμα περισσότερα αποτελέσματα.

Η Κοινή Αγροτική Πολιτική είναι ένα μεγάλο προνόμιο και ίσως και ένα πολύ μεγάλο δώρο. Τα 19,3 δις ευρώ που προβλέπονται για τη χώρα μας για το διάστημα ’23-’27 είναι ένα πολύ σημαντικό ποσό, το οποίο θα μπορέσει να δώσει την απαιτούμενη ώθηση που χρειάζεται ο πρωτογενής τομέας της χώρας μας.

Ωστόσο, τα δεδομένα γύρω μας διαρκώς αλλάζουν και νομίζω πως σε αυτό συμφωνούμε όλοι. Οι πρωτόγνωρες πυρκαγιές του περσινού καλοκαιριού, ειδικά η πυρκαγιά στον Έβρο, μαζί με τις ιστορικές πλημμύρες του Σεπτεμβρίου στη Θεσσαλία, έφεραν με πολύ επιτακτικό τρόπο στην επιφάνεια πολύ σοβαρά ζητήματα. Η κλιματική κρίση «δείχνοντας τα δόντια της» έκανε σαφές ότι δεν χωράει άλλη αναβολή στη λήψη δύσκολων μεν, αλλά αναγκαίων δε αποφάσεων. Και η κυβέρνηση της Ν.Δ. του Κυριάκου Μητσοτάκη με άμεσες ενέργειες κάνει -και κάνουμε- ό,τι μπορούμε, ώστε η Ελλάδα να βρεθεί ένα βήμα μπροστά στον αγώνα με την κλιματική κρίση.

Το Στρατηγικό Σχέδιο για την Ελλάδα το διάστημα 2023-2027 εδράζεται στη βελτίωση της ανταγωνιστικότητας, διασφαλίζοντας παράλληλα ένα δίκαιο, επαναλαμβάνω δίκαιο, γεωργικό εισόδημα στον παραγωγό. Όμως, παράλληλα φροντίζει να είναι προσαρμοσμένο στις απαιτήσεις-προκλήσεις της κλιματικής αλλαγής, μείωση του περιβαλλοντικού αλλά και κλιματικού αποτυπώματος στη γεωργία και την εξασφάλιση στον καταναλωτή ασφαλών και υγιεινών τροφίμων. Μέσω αυτών σηματοδοτείται η στροφή σε ένα νέο παραγωγικό μοντέλο για το σύνολο του ελληνικού αγροδιατροφικού κλάδου το οποίο θέλουμε να πετύχουμε. Όπως είπα τα δεδομένα αλλάζουν, και τα δεδομένα με βάση τα οποία δομήθηκε το Στρατηγικό Σχέδιο είναι ήδη σε ένα βαθμό παρωχημένα.

Όμως, αγαπητοί συνάδελφοι και κυρίως συνάδελφοι του ΣΥΡΙΖΑ, επειδή όλο το προηγούμενο διάστημα υπήρξατε εξαιρετικά πληθωρικοί, θα έλεγα ως και «ανοικτοχέρηδες» στην κριτική σας για την ΚΑΠ και τις ενέργειες που κάνει το Υπουργείο, θα ήθελα να θέσω ένα ερώτημα και παρακαλώ πολύ να μου απαντηθεί. Επί κυβέρνησης ΣΥΡΙΖΑ το 2018, εσείς δηλαδή, δεν ήσασταν που ξεκινήσατε τις διαπραγματεύσεις για την ΚΑΠ; Επί δικής σας κυβέρνησης δεν υιοθετήθηκαν τα πρότυπα καλής γεωργικής και περιβαλλοντικής κατάστασης; Και προσέξτε, τα υιοθετείτε τον Ιούνιο του 2018 και έρχεσθε στις 27/2/2024 και λέτε στην ανακοίνωσή σας, «Δεν θα μπορούσαμε να διαφωνήσουμε», με τις προτάσεις Αυγενάκη, «ιδίως σε ότι αφορά στην απλούστευση και ευελιξία στην εφαρμογή των προτύπων καλής γεωργικής και περιβαλλοντικής κατάστασης με βάση τις ιδιαιτερότητες του κάθε κράτους μέλους και αυτό γιατί, όπως είχαμε έγκαιρα προειδοποιήσει», λέτε, «οι στόχοι που είχαν τεθεί ήταν ιδιαίτερα φιλόδοξοι». Αυτή είναι ανακοίνωση του ΣΥΡΙΖΑ κύριοι του ΠΑΣΟΚ. Τότε που τους ψηφίζατε ήταν καλοί οι Κανονισμοί και τώρα δεν είναι καλοί και συμφωνείτε μαζί μου; Ξεκαθαρίστε πια είναι η θέση σας και θα ακούσω με πολύ ενδιαφέρον τελικά ποια είναι σήμερα η θέση σας.

Τον Ιούνιο του 2018, θυμίζω το ποσό που αναλογούσε στη χώρα μας, επί κυβερνήσεώς σας και είχατε συναίνεση ήταν μόλις 18,2 δις ευρώ και όμως έγινε 19,3 δις ευρώ. Δεν το έχετε σχολιάσει αυτό, μάλλον σας διαφεύγει ότι επί των ημερών σας είχατε βολευτεί και με λιγότερα χρήματα. Ωστόσο με παρεμβάσεις του ίδιου του Πρωθυπουργού με το που ανέλαβε την κυβέρνηση όλα εξελίχθηκαν γρηγορότερα και σήμερα διαχειριζόμαστε 19,3 δισεκατομμύρια ευρώ για την ΚΑΠ 2023-2027.

Εμείς αξιοποιούμε και τη δυνατότητα ετήσιας τροποποίησης του Στρατηγικού Σχεδίου, που είναι κυρίως διαχειριστικού χαρακτήρα και έχει ήδη εγκριθεί η πρώτη τροποποίηση του Στρατηγικού Σχεδίου της ΚΑΠ αλλά παράλληλα θυμίζω κινηθήκαμε από την πρώτη στιγμή και για πιο ουσιαστικές τροποποιήσεις στην ΚΑΠ, δηλαδή τροποποιήσεις στους Κανονισμούς και τροποποιήσεις σε δομικά στοιχεία της ΚΑΠ.

Τι αλήθεια όμως πετύχαμε; Να αναφέρω ή μάλλον να υπενθυμίσω, γιατί σε κάποιους έχει διαφύγει, ότι καταθέσαμε έγκαιρα τον Δεκέμβρη του 2023 την πρότασή μας για ετήσιες τροποποιήσεις του ΣΣΚΑΠ. Και ποιες ήταν αυτές;

Πρώτον, αλλαγές που σχετίζονται με την αιρεσιμότητα και αφορούν σε τροποποιήσεις στους Κώδικες Γεωργικής Πρακτικής, οι οποίοι αποτελούν τις υποχρεωτικές δεσμεύσεις για τη χορήγηση ενισχύσεων στους γεωργούς και κτηνοτρόφους.

Δεύτερον, αλλαγές που αφορούν σε στοιχεία των άμεσων ενισχύσεων μεταξύ άλλων και προτάσεις για τα οικολογικά προγράμματα, περιβάλλον, κλίμα και καλή διαβίωση των ζώων, τις συνδεδεμένες ενισχύσεις του άρθρου 32 και της ειδικής ενίσχυσης για το βαμβάκι.

Τρίτον, παρεμβάσεις όπως προτάσεις προγραμμάτων στους τομείς οίνου, οπωροκηπευτικών, ελαιόλαδου και μελισσοκομίας.

Τέταρτον, παρεμβάσεις για την αγροτική ανάπτυξη συμπεριλαμβανομένης της εισαγωγής νέας παρέμβασης για την επιδότηση ασφαλίστρου με Ενωσιακή συμμετοχή 200 εκατομμύρια ευρώ.

Πέμπτον, παρεμβάσεις αγροτικής ανάπτυξης συμπεριλαμβανομένων όσων επιφέρουν αλλαγές στους αριθμητικούς στόχους και τα συναφή ορόσημα για τους σχετικούς δείκτες αποτελεσμάτων.

Έκτον αλλαγές για την αποτελεσματικότερη εφαρμογή του συστήματος «AKIS» και του εθνικού συστήματος ΚΑΠ.

Αγαπητοί συνάδελφοι, οι τροποποιήσεις αυτές, που επαναλαμβάνω, είναι κυρίως διαχειριστικού χαρακτήρα και κατατέθηκαν έγκαιρα από την κυβέρνηση μας τον Δεκέμβριο του 2023, έγιναν δεκτές από την Ευρωπαϊκή Επιτροπή τον Ιανουάριο του 2024. Φυσικά όμως, βλέποντας τον πρώτο χρόνο εφαρμογής της ΚΑΠ τα προβλήματα και τις δυσκολίες δεν εφησυχάσαμε. Η κλιματική κρίση, η ενεργειακή κρίση, οι διεθνείς εξελίξεις, η πιθανή αστάθεια της επισιτιστικής ασφάλειας και τα νέα δεδομένα κατέστησαν αναγκαίες και άλλες, περισσότερες αλλαγές στην Κοινή Αγροτική Πολιτική.

Κυρίες και κύριοι, αξιοποιήσαμε τη γεωργική διπλωματία για να το πετύχουμε αυτό. Να σημειώσουμε ότι όλα αυτά τα υλοποιούμε πολύ πριν ξεκινήσουν οι κινητοποιήσεις των αγροτών, θυμίζω, γιατί κάποιοι πιστεύατε ή πιστέψετε ότι πήρε μπροστά η κυβέρνηση διότι ξεκίνησαν οι κινητοποιήσεις, όχι. Οι ημερομηνίες και τα γεγονότα σας διαψεύδουν.

Τι κάναμε όμως επενδύοντας πάντοτε στην αγροτική διπλωματία. Πρώτα απ’ όλα επενδύσαμε στη σχέση που έχουμε, καθότι μέλος του Ευρωπαϊκού Λαϊκού Κόμματος. Ενισχύσαμε την συνεργασία με την «πολιτική μας οικογένεια» στην Ευρωπαϊκή Ένωση, άλλωστε ιστορικά και παραδοσιακά το Ευρωπαϊκό Λαϊκό Κόμμα είναι το κόμμα που στηρίζει τους αγρότες. Πραγματοποιούμε μηνιαίες συναντήσεις με τις χώρες των οποίων οι κυβερνήσεις ανήκουν στην κοινή «πολιτική μας οικογένεια» και διαμορφώνουμε κοινές θέσεις για την ενίσχυση του αγροδιατροφικού τομέα. Θυμίζω ότι στο Ευρωπαϊκό Λαϊκό Κόμμα συμμετέχουν οι κυβερνήσεις της Κροατίας, Λιθουανίας, Φινλανδίας, Σουηδίας, Λουξεμβούργου, Βέλγιο, Αυστρίας και Τσεχίας και πρόσφατα και της Πολωνίας. Στο πλαίσιο αυτό πιέσαμε για τη στήριξη της χώρας μας στη διαχείριση συνεπειών της κλιματικής κρίσης και πετύχαμε να έχουμε ευελιξία στην ΚΑΠ και επιπλέον πόρους για τη στήριξη των πληγέντων αγροτών μας στην Θεσσαλία, Έβρο, Ρόδο και βόρεια Εύβοια και δεύτερον ασκούμε από κοινού πιέσεις στην Επιτροπή για την αλλαγή του θεσμικού πλαισίου αναφορικά με την προστασία των σαρκοφάγων ζώων, κάτι που πλέον επηρεάζει και τους κτηνοτρόφους μας ιδιαιτέρως στην Κεντρική και Βόρεια Ελλάδα. Τρίτον, συνεργαστήκαμε και συνεχίζουμε να συνεργαζόμαστε για τη διαμόρφωση κοινών θέσεων για την αναθεώρηση της ΚΑΠ 2023-2027. Τι έχετε κάνει αλήθεια εσείς, οι αντίστοιχες πολιτικές δυνάμεις με τις ευρωομάδες που ανήκετε ως κόμματα; Τι πραγματικά προσφέρατε στους αγρότες μας μέσα από τις ευρωομάδες που συμμετέχετε; Είναι ένα ερώτημα που θα ήθελα ειλικρινά την απάντησή σας ή τυχόν πρωτοβουλίες που έχετε πάρει και μας διαφεύγουν.

Όμως δεν μείναμε στο Ευρωπαϊκό Λαϊκό Κόμμα. Αξιοποιήσαμε μια άλλη συμμαχία, η οποία υπήρχε αλλά ουδέποτε είχε εργαστεί για θέματα γεωργίας και αλιείας, αυτή των 9 μεσογειακών χωρών της Ευρώπης, το λεγόμενο EUMED-9. Βεβαίως το EUMED-9 δεν είναι νέος θεσμός. Όμως, επαναλαμβάνω, με δική μας πρωτοβουλία, με ελληνική πρωτοβουλία, συνεδρίασε για πρώτη φορά στις 24/1/2024, δηλαδή τον Γενάρη που μας πέρασε, πριν τις κινητοποιήσεις. Η πρώτη συνεδρίαση και των 9 Υπουργών μεσογειακών χωρών της Ευρωπαϊκής Ένωσης που γίνεται με ελληνική πρωτοβουλία με θεματική ατζέντα που δημιουργήσαμε εμείς, μιας και είχαμε την πρωτοβουλία για να γίνει αυτή η πρώτη συνεδρίαση των 9 Υπουργών, για θέματα αλιείας και γεωργίας, διαχείρισης κλιματικής κρίσης -έχοντας νωπά στην «πλάτη» μας όλα αυτά τα χτυπήματα που δεχτήκαμε ως χώρα, ως κοινωνία με τον Daniel- και φυσικά οι αναγκαίες αλλαγές στην ΚΑΠ. Ήδη πριν ξεκινήσουν οι κινητοποιήσεις των αγροτών, είχαμε αναλάβει και αυτή την πρωτοβουλία. Σας διέφυγε, σε σειρά δηλώσεών σας.

Ωστόσο, δεν μείναμε μόνο σε μία πανηγυρική συνεδρίαση και τίποτα παραπέρα. Στις 26 Φεβρουάριου, είχαμε τη δεύτερη συνεδρίαση των 9 μεσογειακών χωρών της Ευρωπαϊκής Ένωσης. Να θυμίσω εδώ τις χώρες που συμμετέχουν, Γαλλία, Ιταλία, Ισπανία, Πορτογαλία, Μάλτα, Κροατία, Σλοβενία, Κύπρος και Ελλάδα. Συνεχίσαμε και σε τρίτη συνεδρίαση στις 25/3/24, πάλι με κυρίαρχο θέμα, τις αναγκαίες αλλαγές στην ΚΑΠ.

Καταφέραμε να κάνουμε θεσμό, το EUMED 9 και στον πρωτογενή τομέα, κάτι το οποίο δεν είχε συμβεί. Ο θεσμός λειτουργούσε για θέματα οικονομικά, για θέματα μεταναστευτικής πολιτικής, αλλά αυτή η συμμαχία ποτέ δεν είχε ενεργοποιηθεί για τα θέματα τα οποία συζητάμε. Βεβαίως, έχουμε και την επόμενη συνεδρίαση η οποία, θα σας την ανακοινώσω στη συνέχεια, θα γίνει σε συνεργασία και με τη Γαλλία.

Όμως, άλλο τι κάναμε; Αφού αξιοποιήσαμε τη συμμαχία με το ΕΛΚ που είχαμε και ενεργοποιήσαμε το EUMED-9 επιπλέον και για θέματα γεωργίας, ενισχύσαμε και τις διμερείς επαφές με άλλες χώρες. Η ενεργός συμμετοχή της χώρας μας στις συνεδριάσεις του Συμβουλίου των Υπουργών Γεωργίας και Αλιείας, σε μηνιαία βάση, αναγνωρίζεται πλέον από όλα τα κράτη-μέλη. Στο περιθώριο του Συμβουλίου προωθώ συστηματικά, μαζί με τους συνεργάτες μας, τα θέματα που αφορούν τη χώρα προσπαθώντας να χτίσουμε συμμαχίες για να υπάρχουν κοινές θέσεις και στήριξη του πρωτογενή τομέα.

Σε αυτό το σημείο να θυμίσω πως, στις 18 Ιανουαρίου, στο πλαίσιο του Παγκόσμιου Φόρουμ για τα Τρόφιμα και τη Γεωργία στο Βερολίνο, είχα διεξοδική συνάντηση με τον εκεί ομόλογό μου Τζεμ Οζντεμίρ. Στις 27 Φεβρουαρίου, στο πλαίσιο της Διεθνούς Ημερίδας με θέμα την Κλιματική Αλλαγή και τις προκλήσεις για την υγεία της κτηνοτροφίας στο Παρίσι, σε διμερή συνάντηση με τον Γάλλο Υπουργό Γεωργίας, προχωρήσαμε συζητήσεις οι οποίες μόλις πριν μερικές ημέρες, στις 3/4 πλέον, συμφωνήσαμε τις προτεραιοποιήσεις που από κοινού θα βάλουμε με τον Γάλλο Υπουργό και με τη Γαλλική κυβέρνηση, συνολικά.

Όμως, στις 21 Μαρτίου, είχαμε και μια άλλη διμερή συνάντηση με την Κροατία, η οποία συμμετέχει παρεμπιπτόντως, όπως και η Ελλάδα, στο EUMED-9 και στο ΕΛΚ. Ενισχύουμε, δηλαδή, με κάθε τρόπο και τις διμερείς επαφές και σχέσεις με κράτη-μέλη, που αν μη τι άλλο, αντιλαμβάνονται τα κοινά προβλήματα που καλούμαστε να χειριστούμε. Τέλος, στις 4 Απριλίου, επίσης είχαμε διμερή συνάντηση με την νέα Υπουργό Γεωργίας στη Σλοβενία.

Αντίστοιχες προγραμματισμένες διμερείς συναντήσεις, ενόψει και της επόμενης Συνόδου και της επόμενης συνεδρίασης του ΕΛΚ, αλλά και του EUMED-9, στο τέλος Απριλίου και ενόψει της τελευταίας συνεδρίασης του Ευρωκοινοβουλίου, σχεδιάζουμε με τη Βουλγαρία, με την Ισπανία και με την Ιταλία αυτό το Σαββατοκύριακο, ενώ με την Πορτογαλία αναμένουμε να οριστεί καινούργια κυβέρνηση. Και η προσπάθεια συνεχίζεται, γιατί όπως γνωρίζετε, όσοι γνωρίζετε, τίποτα δεν μπορεί να γίνει από μία ισχυρή χώρα κράτος-μέλος της Ευρωπαϊκής Ένωσης. Απαιτείται συμμαχία και συνεργασία με πολλές δυνάμεις.

Τι έχουμε, όμως, επιτύχει μέχρι σήμερα; Τι καταφέραμε με όλα αυτά; Σίγουρα δεν κάναμε βόλτες στην Ευρώπη.

Να σας θυμίσω, αγαπητοί συνάδελφοι, πως για το γεωργικό αποθεματικό του 2024 καταφέραμε να υπερδιπλασιάσουμε το ποσό που λαμβάνει η χώρα μας. Επίσης, να θυμίσω

ότι, το 2023 η χώρα μας έλαβε 15,8 εκατομμύρια από το γεωργικό αποθεματικό, ενώ για το 2024 με τη συντονισμένη δουλειά που κάναμε, αξιοποιώντας όλα αυτά που ανέφερα πριν και κυρίως τεκμηρίωση και γεγονότα, λαμβάνουμε ποσό ως προκαταβολή άνω των 41 εκατομμυρίων ευρώ. Το ποσό αυτό, μάλιστα, θα δοθεί στους αγρότες μας τέλη Μαΐου των παρακάρλιων περιοχών, όπως έχουμε ήδη ανακοινώσει.

Επίσης, καταθέσαμε 19 ολοκληρωμένες και τεκμηριωμένες προτάσεις για την αναθεώρηση της ΚΑΠ. Οι 15 εξ αυτών αφορούν αλλαγές τεχνικής φύσεως, που όμως είναι αναγκαίες για να λειτουργήσει γρηγορότερα. Οι 4 από αυτές είναι, κυρίως, θεσμικού χαρακτήρα.

Ποιες είναι οι 19 προτάσεις που καταθέσαμε; Πιθανόν να σας διαφεύγουν ή μάλλον κάποιοι τις γνωρίζετε, διότι στα πλαίσια του διαλόγου που κάναμε -και θα συνεχίσουμε να κάνουμε- κάποιοι μπήκατε στη διαδικασία να απαντήσετε και να ταυτιστείτε, σε πολλές από αυτές τις 19 προτάσεις, και θα γίνω ακριβής στη συνέχεια.

Πρώτη πρόταση. Διευκόλυνση της χρήσης δορυφορικών εικόνων καλής ποιότητας, για την αποφυγή της ανάγκης επιτόπιων ελέγχων ή για την επανεξέταση των διαδικασιών ποιοτικών ελέγχων των συστημάτων ελέγχου μας, για την αποφυγή της ανάγκης πολλαπλών επιτόπιων ελέγχων. Συγγνώμη για την τεχνική ορολογία, αλλά, δυστυχώς, έτσι αποτυπώνεται τις προτάσεις μας και θέλω να είμαι ακριβής.

Δεύτερη πρόταση. Απλοποίηση των ελέγχων, μείωση των απαραίτητων επιθεωρήσεων σε μία επίσκεψη ανά αγρόκτημα, ετησίως.

Τρίτη πρόταση. Αλλαγή της διάταξης για τον κανόνα αυτόματης αποδέσμευσης από ν+2 σε ν+3, όσον αφορά το άρθρο 34 παράγραφος 1, όπως ίσχυε την Προγραμματική Περίοδο 2014-2022. Δηλαδή, εναρμόνιση με τις διατάξεις που ισχύουν για όλα τα επενδυτικά και διαρθρωτικά ταμεία της Ευρωπαϊκής Ένωσης, για τα οποία εξακολουθεί να ισχύει ο κανόνας ν+3, κατά την τρέχουσα περίοδο προγραμματισμού.

Τέταρτη πρόταση. Εναρμόνιση των διατάξεων σχετικά με την έναρξη ισχύος των προτάσεων τροποποίησης, για τις παρεμβάσεις του Πυλώνα 1 με τις ισχύουσες διατάξεις για τον Πυλώνα 2. Η ισχύς των τροποποιήσεων από την ημερομηνία της επίσημης υποβολής τους στις υπηρεσίες της Ευρωπαϊκής Ένωσης να εφαρμοστεί και για τον Πυλώνα 1.

Πέμπτη πρόταση. Αφορά τη δυνατότητα τροποποίησης στοιχείων του Στρατηγικού Σχεδίου της ΚΑΠ μόνο με την κοινοποίηση στην Ευρωπαϊκή Ένωση για ορισμένα θέματα για τα οποία θα υπάρξει προηγούμενη συμφωνία. Επιπλέον, προτείνουμε να υπάρχει η δυνατότητα υποβολής τροποποίησης στο Στρατηγικό Σχέδιο της ΚΑΠ, χωρίς περιορισμούς ως προς τον αριθμό ανά έτος, για την αντιμετώπιση τυχόν αλλαγών που προκύπτουν κατά την εφαρμογή του. Επιπλέον, να εφαρμόζεται αναδρομικότητα για ορισμένες τροποποιήσεις, ανάλογα με τη φύση των σχετικών παρεμβάσεων.

Έκτη πρόταση. Περιορισμός των απαιτούμενων πληροφοριών στο προγραμματικό κείμενο του Στρατηγικού Σχεδίου της ΚΑΠ, στα απολύτως απαραίτητα, λαμβάνοντας υπόψη ότι πρόκειται για κείμενο στρατηγικής και όχι επιχειρησιακό κείμενο.

Έβδομη πρόταση. Επανεξέταση της αιτήσεως για υποχρεωτική συνοχή των παρεμβάσεων των συνδεδεμένων ενισχύσεων εισοδήματος για την Οδηγία-Πλαίσιο για τα ύδατα.

Όγδοη πρόταση. Τροποποίηση των διατάξεων της διετούς ανασκόπησης επιδόσεων, προκειμένου να καλύψει το οικονομικό έτος 2026. Η ανοχή απόκλισης θα πρέπει να αυξηθεί από 25% σε 40%.

Ένατη πρόταση. Επιτάχυνση της διαπραγμάτευσης των τροποποιήσεων του Στρατηγικού Σχεδίου της ΚΑΠ με τη σημαντική μείωση του χρόνου διαβούλευσης μεταξύ των επιτροπών και των επίσημων υπογραφών.

Δέκατη πρόταση. Παρέκκλιση 12 μηνών από τα ακόλουθα πρότυπα για την καλή γεωργική και περιβαλλοντική κατάσταση.

Ενδέκατη πρόταση. Καμία υποχρέωση για έλεγχο υπό όρους, για εκμεταλλεύσεις με μέγιστο μέγεθος εκμετάλλευσης έως 10 εκτάρια.

Δωδέκατη πρόταση. Ετήσια έκθεση, παράταση του χρόνου επεξεργασίας της ετήσιας έκθεσης λαμβάνοντας υπόψη την απαραίτητη ανταλλαγή δεδομένων από διάφορους φορείς, όπως Διαχειριστική Αρχή, Οργανισμούς Πληρωμών, Επιτροπή Παρακολούθησης.

Δέκατη τρίτη πρόταση. Ανασκόπηση των περιβαλλοντικών και κλιματικών απαιτήσεων και καθορισμός ρεαλιστικών προθεσμιών για την εφαρμογή τους. Ανάλυση των οικονομικών επιπτώσεων στον αγροτικό τομέα, στην Ευρωπαϊκή Ένωση και υιοθέτηση πιθανών διορθώσεων σε αυτό τις νέες πολιτικές.

Δέκατη τέταρτη πρόταση. Επιλογές απλοποιημένου κόστους στην πολιτική συνοχής. Έργα κάτω από το συγκεκριμένο ποσό, υποχρεούνται να χρησιμοποιούν επιλογές απλοποιημένου κόστους. Για μέτρα εκτός ΟΣΔΕ αυτή θα μπορούσε να είναι η επιλογή για την απλούστευση της εφαρμογής της πολιτικής.

Δέκατη πέμπτη πρόταση. Αποσαφήνιση των προϋποθέσεων για την εφαρμογή της αρχής της αναλογικότητας για να διασφαλιστεί η αναλογία κόστους-αποτελεσματικότητας, προσαρμοσμένη στις προκλήσεις. Πρόβλεψη για έλεγχο εγγράφων όταν προσφέρει επαρκή βαθμό βεβαιότητας ή ακόμα και περιορισμός του ελέγχου του αριθμού των ζώων σε βοήθεια, σε συνδυασμό με την παραγωγή ζώων.

Δέκατη έκτη πρόταση. Μείωση των περιπτώσεων που απαιτείται, μεμονωμένο αίτημα για ανωτέρα βία όταν οι φορείς ελέγχου διαθέτουν επίσημα στοιχεία που αποδεικνύουν την εκδήλωση γεγονός σε προσδιορισμένη γεωγραφική περιοχή. Για παράδειγμα ακραία καιρικά φαινόμενα ή πυρκαγιές που εμείς αντιμετωπίσαμε και τα δύο το καλοκαίρι που πέρασε.

Δέκατη έβδομη πρόταση. Ευελιξία για ανακατανομή αχρησιμοποίητων κονδυλίων μεταξύ παρεμβάσεων από Πυλώνα 1 σε Πυλώνα 2, ή αντιστρόφως, με σωστή αιτιολόγηση, δηλαδή, ευελιξία και φυσικά επιδίωξη απορρόφησης του συνόλου των χρημάτων που έχουν κατευθυνθεί σε κάθε κράτος-μέλος.

Δέκατη όγδοη πρόταση. Ευελιξία για χρήση έως και 2% του προϋπολογισμού του Στρατηγικού Σχεδίου ΚΑΠ σε περίπτωση που συμβαίνουν γεγονότα όπως ο Daniel ή οι πυρκαγιές στον Έβρο.

Δέκατη ένατη πρόταση. Ο ορισμός του εύρους θερμοκρασίας που αντιστοιχεί στη θερμοκρασία του λιώσιμου πάγου για τη διευκόλυνση του εμπορίου μεταξύ των κρατών-μελών για αλιευτικά προϊόντα.

Το Φεβρουάριο που μας πέρασε το Συμβούλιο Γεωργίας και Αλιείας μαζί με το Ευρωπαϊκό Κοινοβούλιο, συνομοθέτες δηλαδή, συμφωνήσαμε στην κατεπείγουσα διαδικασία υιοθέτησης των προτάσεων αναθεώρησης της ΚΑΠ. Το ακούσατε αυτό, κρατήστε το. Παράλληλα, ξεκινήσαμε διαβούλευση μαζί σας. Σας θυμίζω ότι στις 23/2/2024 στείλαμε επιστολή σε όλους τους εμπλεκόμενους φορείς με τον πρωτογενή τομέα, Συνεταιρισμούς,

ΕΘΕΑΣ, Διεπαγγελματικές, Ομάδες Παραγωγών, Συνδέσμους, Ενώσεις όπως επίσης και σε όλα τα κόμματα και σας καλέσαμε να υποβάλετε προτάσεις -έχοντας δημοσιοποιήσει τις 19 θέσεις που μόλις ανέφερα- ή τυχόν να προτείνετε και επιπλέον προτάσεις και πρωτοβουλίες ώστε συντονισμένα ως χώρα και ως πολιτικές δυνάμεις που πραγματικά θέλουμε, αν θέλουμε -που εγώ πιστεύω πως όλοι θέλουμε αλλά χρειάζεται μεγαλύτερη γενναιότητα και μεγαλοψυχία- να βοηθήσουμε τους αγρότες του τόπου μας. Κάποιοι από εσάς, εννοώ τα κόμματα απαντήσατε, οι υπόλοιποι δεν ξέρω. Αναμένουμε.

Αλήθεια, θεωρείτε σωστή ή όχι τη διαδικασία; Διότι, κάποιοι όντως μπήκατε στον κόπο και στη διαδικασία και είναι χρήσιμο εργαλείο να πάρετε θέσεις και πρωτοβουλίες και να αξιολογήσετε και να εκπονήσετε μια πρόταση λάθος ή σωστή, δεν θα την κρίνω εγώ, αλλά σίγουρα όμως κάποιοι «ιδρώσατε» και αφιερώσατε χρόνο. Κάποιοι άλλοι περιοριστήκατε σε επιστολές γενικόλογες και κάποιοι άλλοι δεν αποστείλατε καμία πρόταση σχετικά με το θέμα αυτό.

Μια πρωτοβουλία που άνοιξε η διαδικασία του δημόσιου διαλόγου για την κατάθεση προτάσεων αναθεώρησης της ΚΑΠ μέσω σχετικής επιστολής που απηύθυνα σε όλους τους παραγωγικούς φορείς και από την επεξεργασία την οποία κάναμε στη συνέχεια, βγαίνουν εξαιρετικά αποτελέσματα.

Έχουμε, λοιπόν, πρώτον προτάσεις που αφορούν σε δομικές αλλαγές της ΚΑΠ και έχουν ήδη περιληφθεί στις 19 προτάσεις που ανακοίνωσα και έχουν κατατεθεί στην Ευρωπαϊκή Ένωση και ειδικότερα στο Συμβούλιο Υπουργών της 26/2/2024. Έχουν υιοθετηθεί από την Ευρωπαϊκή Ένωση ειδικές εξαιρέσεις από ορισμένα πρότυπα καλής γεωργικής και περιβαλλοντικής κατάστασης και χαίρομαι διότι σε αυτή την πρόταση -που ήταν και πρόταση της Κυβερνήσεως- ταυτίστηκαν η Περιφέρεια Δυτικής Ελλάδος, η Περιφέρεια Κεντρικής Μακεδονίας, η Περιφέρεια Ηπείρου, η Περιφέρεια Θεσσαλίας, ο ΣΥΡΙΖΑ, η ΕΘΕΑΣ, η ΔΟΒ και ο Βουλευτής του ΠΑΣΟΚ, Φραγκίσκος Παρασύρης. Κάνω εδώ μια διευκρίνιση γιατί είχαμε άλλη επιστολή με προτάσεις από το Βουλευτή του ΠΑΣΟΚ Ηρακλείου, κ. Φραγκίσκο Παρασύρη και μια άλλη, γενικόλογη και αόριστη επιστολή χωρίς καμία πρόταση από δύο ακόμα Βουλευτές του ΠΑΣΟΚ, τον κ. Χνάρη και την κυρία Σταρακά.

Δεύτερον, η εξαίρεση των μικρών εκμεταλλεύσεων έκτασης κάτω των 100 στρεμμάτων από ελέγχους και κυρώσεις της αιρεσιμότητας και αυτό προχώρησε. Ποιοι υιοθέτησαν και στήριξαν και αυτή την πρόταση; Η ΕΘΕΑΣ, η Περιφέρεια Κεντρικής Μακεδονίας, ΔΟΒ, ΕΔΟΡΕΛ, η Νέα Αριστερά, οι Σπαρτιάτες και ο Βουλευτές του ΠΑΣΟΚ, Φραγκίσκος Παρασύρης.

Η δυνατότητα επιπλέον τροποποιήσεων του ΣΣΚΑΠ, κάτι το οποίο προχωρά και που υιοθέτησαν ο ΣΥΡΙΖΑ και η Περιφέρεια Δυτικής Ελλάδας, η απλούστευση της εφαρμογής της αρχής της ανωτέρας βίας που υιοθέτησε ο Βουλευτής του ΠΑΣΟΚ, κ. Φραγκίσκος Παρασύρης.

Ενώ έχουμε προτάσεις φορέων, που περιλαμβάνονται στις 19 προτεινόμενες ελληνικές λύσεις, να διατίθεται το 2% του ετήσιου προϋπολογισμού της ΚΑΠ για την αντιμετώπιση κλιματικών κρίσεων για ειδικές ενισχύσεις έπειτα από κλιματικές καταστροφές, βλέπε –επαναλαμβάνω- περιπτώσεις Daniel ή Έβρου, που εκεί θα είχαμε τη δυνατότητα, εάν ίσχυε αυτό που επιδιώκουμε να ισχύσει, να ενεργοποιεί αμέσως η χώρα μας -και η κάθε άλλη χώρα που αντιμετωπίζει παρόμοια προβλήματα- το μηχανισμό απλοποιημένο όμως, όχι σκληρά γραφειοκρατικό, και να μπορεί να απορροφήσει έως και 2% των χρημάτων που έχουν κατευθυνθεί στη χώρα μας. Όπως είπα πολλές φορές σε διάφορες συναντήσεις στην Ευρώπη, δεν αναζητούμε περισσότερα χρήματα. Αυτά που έχουν κατευθυνθεί στη χώρα μας, έως το 2% να μπορούμε να τα αξιοποιήσουμε.

Χαίρομαι, διότι οι προτάσεις αυτές έγιναν δεκτές και υιοθετήθηκαν και από την ΕΘΕΑΣ και από το ΣΕΚ και από την Περιφέρεια Θεσσαλίας και από την Περιφέρεια Δυτικής Ελλάδος και από τον ΔΟΒ και από τον ΕΔΟΡΕΛ και από τη Νέα Αριστερά και από τον ΣΥΡΙΖΑ -αλλά εδώ υπήρχε μία πρόταση του 3%- και δημιουργία ξεχωριστά Πυλώνα της ΚΑΠ.

Να δίνεται ευελιξία στα κράτη-μέλη να μπορούν να τροποποιήσουν το Στρατηγικό Σχέδιο της ΚΑΠ και να μεταφέρουν πόρους μεταξύ των δύο Πυλώνων από το ένα στο άλλο έτος. Την πιστεύω και την υπηρετώ αυτή την πρόταση, διότι αυτό θα δώσει ευελιξία και το πιο σημαντικό είναι πως θα πετύχουμε, εάν ισχύσει και εάν της επιτραπεί να εφαρμοστεί αυτό, μεγαλύτερη έως και την τέλεια απορρόφηση των χρημάτων τα οποία έχουμε ήδη στο κατώφλι μας και χρειάζεται μια διαδικασία για να πετύχουμε. Ποιοι υιοθέτησαν αυτή την πρόταση; Σύμφωνα πάντα με τα έγγραφα τα οποία έχω και είναι στη διάθεσή σας. Η ΕΘΕΑΣ, η Περιφέρεια Δυτικής Ελλάδος, η Περιφέρεια Ηπείρου, η ΔΟΒ και η ΕΔΟΡΕΛ, κανένα πολιτικό Κόμμα.

Να υπάρχει ευελιξία στην εφαρμογή των οικολογικών σχημάτων και ευελιξία παρεκκλίσεων στην εφαρμογή τους στις περιπτώσεις που απαιτείται. Εδώ συμφώνησαν η ΕΔΟΡΕΛ, η ΔΟΒ, το ΣΕΚ, η ΕΘΕΑΣ, η Περιφέρεια Δυτικής Ελλάδας, η Περιφέρεια Ηπείρου, η Περιφέρεια Κεντρικής Μακεδονίας, ο ΣΥΡΙΖΑ και ο Βουλευτές του ΠΑΣΟΚ, Φραγκίσκος Παρασύρης. Επίσημα, το ΠΑΣΟΚ άφαντο, παρά μόνο ένας Βουλευτής του που έχει δώσει προτάσεις. Και αυτό για να ξέρετε τι μας λέτε.

Αλλαγή του κανόνα αυτόματης αποσύνδεσης από ν+2 σε ν+3, όπως ίσχυε στην Προγραμματική Περίοδο 2014 – 2022, προκειμένου να αποφευχθεί ο κίνδυνος απώλειας πόρων. Σχετικές προτάσεις υιοθετήθηκαν από την ΕΘΕΑΣ, από την Περιφέρεια Στερεάς Ελλάδας και μια σειρά άλλων Περιφερειών.

Εναρμόνιση των προβλεπόμενων στον Πυλώνα 1 ως προς την έναρξη ισχύος των προτάσεων τροποποίησης από την επίσημη υποβολή του αιτήματος τροποποίησης από το κράτος-μέλος, όπως ισχύει διαχρονικά στον Πυλώνα 2 ή και δυνατότητα ισχύος αναδρομικότητας στην ισχύ ορισμένων τροποποιήσεων. Την πρόταση αυτή την υιοθέτησε η ΕΘΕΑΣ, αλλά και ο ΣΥΡΙΖΑ, δηλαδή, ο κ. Κόκκαλης που δούλεψε το χαρτί αυτό, γιατί υπεγράφη από τον Πρόεδρό σας.

Η μετάθεση της υποχρεωτικής εφαρμογής της κοινωνικής αιρεσιμότητας που υιοθετήθηκε από την Περιφέρεια Θεσσαλίας και μια σειρά άλλων Περιφερειών.

Τέλος, κάποιες εκ των προτάσεων έρχονται σε πλήρη αντίθεση με το υφιστάμενο καθεστώς της ΚΑΠ και αφορούν, για παράδειγμα, στην επαναφορά στο παλαιό καθεστώς του πρασινίσματος, στην κατάργηση των αποσυνδεδεμένων ενισχύσεων, όπως ο Συνεταιρισμός της Κριτσάς, στην κατάργηση της αναδιανεμητικής ενίσχυσης, όπως για παράδειγμα υιοθετηθεί η ΕΘΕΑ κλπ..

Όμως είχαμε και προτάσεις που απαιτούν αύξηση του συνολικού προϋπολογισμού της ΚΑΠ σε επίπεδο Ευρωπαϊκής Ένωσης, όπως η συγκεκριμένη απόφαση που αφορά στο πολυετές δημοσιονομικό πλαίσιο και στον Προϋπολογισμό της Ευρωπαϊκής Ένωσης. Ενδεικτικά αναφέρω, οι προτάσεις τάξης των διαθέσιμων πόρων της ΚΑΠ για στήριξη των παραγωγών ως κίνητρο για να λάβουν πρόσθετες δεσμεύσεις για το περιβάλλον και την ικανοποίηση της μεγάλης ζήτησης στις εθελοντικές παρεμβάσεις και των δύο πυλώνων της

ΣΣΚΑΠ, όπως τα οικολογικά σχήματα στον Πυλώνα 1 ή γεωργοπεριβαλλοντικές και επενδυτικές δράσεις του Πυλώνα 2, όπως σχέδια βελτίωσης, νέοι γεωργοί, μεταποίηση, πρόταση την οποία υιοθέτησε ο ΣΕΚ, η ΕΔΟΡΕΛ, η ΔΟΒ, η Περιφέρειες Θεσσαλίας, η Πανελλήνια Ένωση Φορέων Πιστοποίησης Βιολογικών Προϊόντων και ο ΟΜΣΕ.

Πρόταση, όπως την αύξηση του αριθμού των παρεμβάσεων της ΣΣΚΑΠ που αφορούν κυρίως σε συνδεδεμένες ενισχύσεις, πρόταση που υιοθετήθηκε από τον ΟΜΣΕ για μέλη, Περιφέρεια Κρήτης για σταφίδα σουλτανίνα, ΣΕΔΗΚ, ο Συνεταιρισμός της Κριτσάς για τους παραδοσιακούς ελαιώνες συγκεκριμένα, με εξαίρεση τη Νέα Αριστερά που ζητάει μείωση του αριθμού των συνδεδεμένων.

Πρόταση, όπως η αύξηση των μοναδιαίων ποσών ενίσχυσης ανά κατηγορία παρεμβάσεων της ΣΣΚΑΠ και ειδικά τη βασική, την αναδιανεμητική, τις συνδεδεμένες, το πριμ πρώτης εγκατάστασης για νέους κτηνοτρόφους, την ειδική ενίσχυση γεωργών νεαρής ηλικίας, πρόταση που υιοθετήθηκε από το ΣΕΚ, τον Βοοτροφικό Σύλλογο Βέροιας, την Περιφέρεια Κεντρικής Μακεδονίας, την Περιφέρεια Κρήτης, την Περιφέρεια Δυτικής Ελλάδος, τη Θεσσαλία, την Ήπειρο, την Περιφέρεια Αττικής, τον ΣΥΡΙΖΑ, τους Σπαρτιάτες, και τη Νέα Αριστερά και πρόταση που αφορά τη δημιουργία νέας Αγρονομικής Περιφέρειας στο καθεστώς της βασικής ενίσχυσης που θα αφορά στην ελαιοκαλλιέργεια, καθώς και ένταξη της μελισσοκομίας στις άμεσες ενισχύσεις, πρόταση την οποία προτείνει η Περιφέρεια Κρήτης και ο Συνεταιρισμός της Κριτσάς.

Έχουμε και προτάσεις, άλλη κατηγορία αυτή, που αφορούν στην τροποποίηση του ΣΣΚΑΠ, κάποιες εξ αυτών έχουν ήδη εγκριθεί από την Ευρωπαϊκή Ένωση, στην πρώτη τροποποίηση που εμείς συμμετείχαμε έγκαιρα ως το πρώτο κράτος-μέλος που κατέθεσε ολοκληρωμένες προτάσεις τον Δεκέμβριο.

Αλλαγές, που σχετίζονται με την αιρεσιμότητα, γραμμή βάσει υποχρεωτικών περιβαλλοντικών δεσμεύσεων και αφορούν σε τροποποιήσεις στους κώδικες γεωργικής πρακτικής. Προτάσεις τις οποίες πρότεινα και υιοθέτησαν η ΕΘΕΑΣ, η Περιφέρεια Δυτικής Ελλάδος, η Περιφέρεια Ανατολικής Μακεδονίας και Θράκης, η Περιφέρεια Θεσσαλίας, ΣΥΡΙΖΑ, Νέα Αριστερά.

Αλλαγές, που αφορούν σε στοιχεία των άμεσων ενισχύσεων, συμπεριλαμβανομένων προτάσεων στα προγράμματα για το κλίμα, το περιβάλλον και την καλή διαβίωση των ζώων, τα λεγόμενα οικολογικά προγράμματα, τις συνδεδεμένες ενισχύσεις του άρθρου 32, καθώς επίσης και την ειδική ενίσχυση για το βαμβάκι, κάτι το οποίο προτείνει η ΕΘΕΑΣ.

Αλλαγές, που σχετίζονται με παρεμβάσεις σε τομεακά προγράμματα, οπωροκηπευτικά, ελαιόλαδο, οίνος, μελισσοκομία και προτείνει η ΕΘΕΑΣ.

Αλλαγές, που σχετίζονται με παρεμβάσεις για την αγροτική ανάπτυξη συμπεριλαμβανομένη στην εισαγωγή νέα παρέμβαση στο πλαίσιο του άρθρου 76, επιδότηση ασφαλίστρου με Ενωσιακή συμμετοχή 200 εκατομμύρια για την αντιμετώπιση της κλιματικής κρίσης. Προτάσεις οι οποίες έχουν υιοθετηθεί από τη ΣΕΔΗΚ, Περιφέρεια Δυτικής Ελλάδος, ΕΘΕΑΣ, ΚΚΕ και το βουλευτή του ΠΑΣΟΚ, Φραγκίσκο Παρασύρη, το ΠΑΣΟΚ άφαντο παντού.

Επίσης, έχουν υποβληθεί προτάσεις που θα εξεταστούν στο πλαίσιο της δεύτερης τροποποίησης του ΣΣΚΑΠ, που θα υποβληθεί στην Ευρωπαϊκή Ένωση εντός του έτους.

Ενδεικτικά αναφέρω, μείωση του αριθμού ή τροποποίηση των οικολογικών σχημάτων για επανεξέταση των όρων που εφαρμόζονται, πρόταση η οποία υιοθετήθηκε από

την ΕΘΕΑΣ, ΣΕΚ, Βοοτροφικός Σύλλογος Βέροιας, Κεντρική Μακεδονία, Αγροτικός Ανθοπαραγωγικός Συνεταιρισμός, ΕΔΟΡΕΛ, ΔΟΒ, ΕΣΥΦ, Περιφέρεια Στερεάς Ελλάδος, Περιφέρεια Ανατολικής Μακεδονίας και Θράκης, Νέα Αριστερά.

Νέες παρεμβάσεις για τη μείωση του περιβαλλοντικού αποτυπώματος εντατικών καλλιεργειών, πρόταση που υιοθετήθηκε και από την ΕΘΕΑΣ, καθώς και νέα οικολογικά σχήματα για ελαιοκαλλιέργεια και μελισσοκομία, πρόταση που υιοθετήθηκε από την Περιφέρεια Κρήτης.

Αύξηση του πριμ πρώτης εγκατάστασης για νέους κτηνοτρόφους, πρόταση που υιοθετεί και στηρίζει ο ΣΕΚ.

Τη μείωση του αριθμού των παρεμβάσεων αγροτικής ανάπτυξης, εφόσον απαιτείται λόγω μειωμένης ζήτησης, Νέα Αριστερά.

Επιμέρους αλλαγές στο εθνικό θεσμικό πλαίσιο των παρεμβάσεων και των δύο Πυλώνων για διευκόλυνση εφαρμογής τους, ενώ είχαμε και προτάσεις που αφορούν την αναθεώρηση της ΚΑΠ και του ΣΣΚΑΠ, αλλά σε άλλες πολιτικές της Ευρωπαϊκής Ένωσης με κάποιες εκ των προτάσεων να είναι, επιτρέψτε μου, πιο γενικές, αλλά κατά την άποψή μου, με τα δεδομένα τα ευρωπαϊκά, και μη ρεαλιστικές.

Θα αναφέρω ενδεικτικά κάποιες εξ αυτών. Μείωση του κόστους παραγωγής με αφορολόγητο πετρέλαιο, πλαφόν στο αγροτικό ρεύμα, εξασφάλιση φθηνών λιπασμάτων ζωοτροφών και άλλων πρώτων υλών, πολύ γενικά όμως χωρίς να υπάρχει τεκμηρίωση, από το ΚΚΕ, ΕΔΟΡΕΛ, Σπαρτιάτες.

Εγγυημένες από το κράτος τιμές στα αγροτικά προϊόντα που να καλύπτουν το κόστος παραγωγής και να εξασφαλίζουν στον αγρότη εισόδημα επιβίωσης, από το ΚΚΕ.

Πλαφόν στις τιμές των ειδών διατροφής στα σούπερ μάρκετ, κατάργηση του ΦΠΑ στα είδη πλατιάς λαϊκής κατανάλωσης, το καταλάβατε είναι από το ΚΚΕ.

Αλλαγή του κανονισμού του ΕΛΓΑ, ώστε να αποζημιώνονται στο 100%, -μα στο 100% αποζημιώνονται και τώρα- αμοιβή, καταβολή αποζημιώσεων, γενναία αύξηση της χρηματοδότησης του ΕΛΓΑ από τον Κρατικό Προϋπολογισμό, αγνοείτε μια διαδικασία που ορίζει η Κοινότητα σχετικά με τον ΕΛΓΑ, και μια σειρά άλλων προτάσεων.

Έχουμε και προτάσεις, μια 5η κατηγορία, από τη διαβούλευση την οποία ξεκινήσαμε πολύ μεθοδικά και πολύ οργανωμένα, προτάσεις που αφορούν στην εφαρμογή, τα λεγόμενα διοικητικά μέτρα, και αυξημένη μέριμνα του ΣΣΚΑΠ σε εθνικό επίπεδο.

Παράδειγμα, βελτίωση του πλαισίου παρακολούθησης και επιδόσεων της νέας ΚΑΠ, καθώς και υλοποίησης των μεθόδων υποβολής δηλώσεων ΟΣΔΕ, ελέγχου και πληρωμής τους από τον ΟΠΕΚΕΠΕ, την περαιτέρω ενσωμάτωση της ψηφιοποίησης στις διαδικασίες ελέγχου τήρησης των δεσμεύσεων και παραγωγών για τη μείωση του κόστους του διοικητικού φόρτου και της γραφειοκρατίας στις αιτήσεις των παραγωγών, ΣΥΡΙΖΑ, ο βουλευτής του ΠΑΣΟΚ, Φραγκίσκος Παρασύρης, απών το ΠΑΣΟΚ, Περιφέρεια Δυτικής Ελλάδος, Περιφέρεια Στερεάς κ.λπ. και μια σειρά άλλων στοιχείων, όπου σταματώ εδώ.

Αν θέλετε ευχαρίστως να αναλύσω και στη συνέχεια ακόμη πιο συγκεκριμένα όλα όσα με πολύ ενδιαφέρον μελετήσαμε και κωδικοποιήσαμε με τους συνεργάτες μου.

Επαναλαμβάνω. Απευθυνθήκαμε σε όλους τους θεσμικούς του πρωτογενούς τομέα και συνεταιριστές, ακόμα και από την Αιτωλοακαρνανία. Κι όμως, όλοι ανταποκρίθηκαν. Ποιοι δεν απέστειλαν επιστολή; Η Πλεύση Ελευθερίας και από το ΠΑΣΟΚ είχαμε μια γενικόλογη και αόριστη επιστολή που μας έλεγε να κάνουμε ραντεβού για να μας πουν από κοντά, γιατί ντρέπονται να γράψουν τις προτάσεις τους ή δεν έχουν προτάσεις.

Συμπέρασμα. Για τις προτάσεις των φορέων που αφορούν στην αναθεώρηση της ΚΑΠ και του ΣΣΚΑΠ, η συντριπτική πλειοψηφία έχει ήδη, κυρίες και κύριοι συνάδελφοι, συμπεριληφθεί στις κατατεθειμένες στην Ευρωπαϊκή Ένωση προτάσεις αναθεώρησης. Δηλαδή, η πλειονότητα όλων όσων προτάθηκαν και έχουν καταγραφεί είναι ήδη μέσα στις 19 προτάσεις που έγκαιρα η Ελληνική κυβέρνηση μη χάνοντας χρόνο ξεκίνησε έναν διάλογο, μια προσπάθεια και όλες αυτές υιοθετήθηκαν από αρκετές χώρες. Κρατήστε λοιπόν, ότι τελικά συμφωνούμε σε πάρα πολλά ζητήματα. Το λέω και δεν σας κάνω υπόδειξη, ζητώ συγγνώμη για τη φράση, για να είμαστε πιο προσεκτικοί στις τοποθετήσεις, κυρίως στις ανακοινώσεις και ιδιαιτέρως στην περίοδο των κινητοποιήσεων. Αλλά επειδή όμως τελικά τα γραπτά μένουν -και καλά κάνετε εσείς και δεν γράφετε τίποτε γιατί είναι σαν να πείτε και κάτι οι του ΠΑΣΟΚ- ξέρετε, έχουμε πλήρη εικόνα και των όσων λέγατε την περίοδο που γινόταν οι συζητήσεις για την ΚΑΠ - κυβέρνηση ΣΥΡΙΖΑ - τις τοποθετήσεις την περίοδο εκείνη των βουλευτών και ευρωβουλευτών του ΠΑΣΟΚ, άρα και του αρχηγού σας δηλαδή την περίοδο εκείνη. Και φυσικά, επειδή τα γραπτά επαναλαμβάνω μένουν, καταλαβαίνετε, ότι καλό είναι να ξέρουμε ότι υπάρχει μια συνέχεια.

Εγώ, χαίρομαι που σε αυτή τη διαδικασία την οποία ανοίξαμε δυναμικά και ουσιαστικά και με απόλυτη ειλικρίνεια, τελικά συμφωνούμε σε πάρα πολλά σημεία. Κρατήστε το αυτό. Για αυτό σας έκανα ολόκληρη αναφορά. Και φυσικά είναι ώρα να δουλέψουμε συντονισμένα μαζί. Θα το επαναλάβω για πολλοστή φορά. Γι’ αυτό το λόγο και ζητήσαμε να σας ενημερώσουμε και φυσικά να παλέψουμε έστω και αυτή την ύστατη ώρα έχοντας μπροστά μας, επαναλαμβάνω, την τελευταία συνεδρίαση του Ευρωκοινοβουλίου, Σύνοδο Υπουργών Γεωργίας και Αλιείας στο Λουξεμβούργο τέλος Απριλίου και διάλυση της Επιτροπής Αγροτικών Υποθέσεων τον Οκτώβριο. Ελάτε να δουλέψουμε μαζί και έστω να παλέψουμε για τα σημεία που εκ των πραγμάτων όπως απεδείχθη συμφωνούμε.

Τώρα, θέλω να σας πω ποια είναι η διαδικασία που θα ακολουθηθεί. Η Επιτροπή θυμίζω υπέβαλε τις προτάσεις τροποποίησης που καταθέσαμε και που υιοθετήθηκαν και από τις δύο συμμαχίες που σας ανέφερα, ώστε να εφαρμοστούν άμεσα λύσεις απλούστευσης στην εφαρμογή της ΚΑΠ. Σας το λέω, γιατί κάποιοι δεν γνωρίζατε, ούτε εγώ γνώριζα, μαθαίνω και έμαθα τις χρονοβόρες και εξαιρετικά αργές, αλλά για πρώτη φορά πολύ γρήγορες για τα δεδομένα της Ευρώπης διαδικασίες. Η επίσημη έγκριση των προτάσεων τροποποίησης πραγματοποιήθηκε από τα κράτη-μέλη στην Ειδική Επιτροπή Γεωργίας στις 26 Μαρτίου. Η έγκριση του Ευρωπαϊκού Κοινοβουλίου αναμένεται να πραγματοποιηθεί στην τελευταία ολομέλεια 24-25 Απριλίου και ο τροποποιητικός κανονισμός να τεθεί για έγκριση στο Συμβούλιο Υπουργών, να δημοσιευτεί και να τεθεί σε ισχύ στις αρχές Μαΐου.

Ποιες αλλαγές υιοθετήθηκαν; Σημειώστε κύριοι και κυρίες. Οι ευελιξίες που αποφασίστηκαν να δοθούν στους γεωργούς και στις διοικήσεις των κρατών-μελών σχετίζονται με την αιρεσιμότητα. Σκοπός είναι τα πρότυπα καλής γεωργικής και περιβαλλοντικής κατάστασης να μπορούν να εφαρμοστούν με τρόπο που επιλέγει το κράτος-μέλος, ανάλογα με τα χαρακτηριστικά των σχετικών εκτάσεων, συμπεριλαμβανομένων των εδαφοκλιματικών συνθηκών, τα υφιστάμενα γεωργικά συστήματα, τις γεωργικές πρακτικές, το μέγεθος των γεωργικών εκμεταλλεύσεων και τη διάρθρωση των γεωργικών εκμεταλλεύσεων, τις χρήσεις γης και τις ιδιαιτερότητες των εξόχως απόκεντρων περιοχών. Αυτή η δυνατότητα αποτέλεσε πάγια θέση μας διαχρονικά, αλλά και εμείς κυρίες και κύριοι καταφέραμε να το υλοποιήσουμε επί των ημερών μας.

Πιο συγκεκριμένα, οι απλουστεύσεις που αποφασίστηκαν είναι οι εξής. Ειδικές εξαιρέσεις που σχετίζονται με τις ιδιαίτερες συνθήκες που αφορούν το GAC 5, 6, 7 και 9 και για να εφαρμοστούν απαιτούν τροποποίηση του Στρατηγικού Σχεδιασμού και έγκριση από την Επιτροπή. Τι σημαίνει αυτό; Αναφορικά με το GAC 6. Ειδικές εξαιρέσεις σχετίζονται κυρίως με τα είδη εδαφών και τις ιδιαιτερότητες ορισμένων καλλιεργειών. Οι εξαιρέσεις μπορεί να είναι και μερικές και να αφορούν μόνο συγκεκριμένες περιοχές ή συγκεκριμένες καλλιέργειες.

Αναφορικά τώρα με το GAC 7, η εναλλαγή καλλιεργειών παραμένει ως βασική υποχρέωση, αλλά δίνεται η εναλλακτική της διαφοροποίησης καλλιεργειών, κάτι το οποίο δεν προβλεπόταν. Έχουμε επίσης σαν δεύτερο τις προσωρινές αποκλίσεις, που κρίνονται απαραίτητες λόγω ακραίων και απρόβλεπτων καιρικών συνθηκών, που θέτουν σοβαρά εμπόδια στην εφαρμογή και αφορούν σε όλα τα GAC και δεν απαιτούν πρότερη έγκριση από την Επιτροπή. Αυτές σχετίζονται με την αρχή της ανωτέρας βίας για την οποία η Επιτροπή θα παρουσιάσει κατευθυντήριες οδηγίες, ενώ σε κάθε περίπτωση η περιγραφή των περιπτώσεων και η διαχείριση τους θα περιλαμβάνεται σε εθνική νομοθεσία. Οι Οδηγίες αναμένονται αυτές τις ημέρες.

Τρίτον, τροποποιήσεις στο άρθρο 31, σε σχέση με τα οικολογικά προγράμματα στα συνδυασμό των GAC 8. Οι αλλαγές που προβλέπονται αντιμετωπίζονται για το έτος 2024 με διαφορετικό τρόπο από ότι για τα έτη 2025 και μετά. Για το έτος 2024 υπάρχουν τρεις εναλλακτικοί τρόποι εφαρμογής. Διατήρηση των επιλογών που έχει εγκριθεί στα συμβούλια. Μερική εξαίρεση από το GAC 8, με βάση τον Κανονισμό 587, που αφορά τη χρήση γης, που είχε αφιερωθεί σε αγρανάπαυση- είναι η υγεία του εδάφους αν θυμάστε - για καλλιέργεια αζωτοδεσμευτικών καλλιεργειών. Θυμίζω ότι η Ελλάδα έχει ήδη δηλώσει ότι θα κάνει χρήση αυτής της δυνατότητας. Κάτι που «αγκαλιάστηκε» από χιλιάδες αγρότες της χώρας μας. Αναδρομική εφαρμογή των αλλαγών που προτείνονται σε αντικατάσταση του GAC 8 από οικολογικό πρόγραμμα που αφορά σε εγκατάσταση νέων χαρακτηριστικών του τοπίου.

Ωστόσο, το τρέχον διάστημα οι υπηρεσίες του Υπουργείου μας και της Διαχειριστικής Αρχής του Στρατηγικού Σχεδίου ΚΑΠ αναλύουν τις δυνατότητες τόσο για το έτος 2024, όσο και για το έτος 2025 και μετά και τις ανάγκες των γεωργών και των εκτάσεων που υπόκεινται στην αιρεσιμότητα, προκειμένου να αποσταλεί σχετική τροποποίηση του Στρατηγικού Σχεδίου με τις απαραίτητες αλλαγές. Επιπλέον, προβλέφθηκε για όλη την Προγραμματική Περίοδο με αναδρομική εφαρμογή από 1/1/2024 εξαίρεση - που επίσης «αγκαλιάστηκε» από τους αγρότες μας - από τους ελέγχους και τις κυρώσεις της αιρεσιμότητας για τις μικρές εκτάσεις κάτω των 10 εκταρίων, δηλαδή των εκατό στρεμμάτων. Ειδικά για το έτος 2024 σε περίπτωση που έχουν ήδη διεξαχθεί έλεγχοι, αυτοί δεν μπορούν να οδηγήσουν σε κυρώσεις. Σας θυμίζω ότι ένα από τα αιτήματα των αγροτών ήταν και αυτό το οποίο και πετύχαμε.

Όπως επίσης, η υποχρέωση αξιολόγησης και πιθανής τροποποίησης του Στρατηγικού Σχεδίου κατόπιν έγκρισης νέας νομοθετικής πράξης υπό την «πράσινη» Συμφωνία, αποφασίστηκε να ισχύει μόνο για τα έτη 2024 και 2025 και μετά καταργείται για τα έτη 2026 και 2027.

Έκτον, δύο τροποποιήσεις του Στρατηγικού Σχεδίου ανά έτος αντί της μίας που ίσχυε μέχρι πρότινος. Είναι μια σοβαρή επιτυχία, διότι αντιλαμβάνεστε ότι μας δίνεται μια ακόμα μερική, αλλά ουσιαστική ευελιξία, κάτι που δεν είχαμε.

Τέλος, η Επιτροπή ήδη διαβουλεύεται με τους εμπειρογνώμονες των κρατών-μελών για την απλούστευση των οδηγιών εφαρμογής του νέου συστήματος παρακολούθησης αγροτεμαχίων, με στόχο τη μείωση του αριθμού των απαραίτητων ελέγχων.

Τι όμως επιδιώκουμε επιπλέον και με τι προτεραιότητα, για να συνεννοούμαστε και να ξέρετε τι ακριβώς κάνουμε. Αυτός ήταν και ο σκοπός της σημερινής συνάντησης μας.

Υπάρχουν και άλλες προτάσεις στις οποίες επιμένουμε και θα συνεχίσουμε να επιμένουμε και κυρίως επιδιώκουμε να ικανοποιήσουμε με κάθε νόμιμο τρόπο και φυσικά πολιτικά ορθό. Αυτές αφορούν σε ευελιξίες, που σχετίζονται με τη χρήση των διαθέσιμων πόρων με τον πλέον αποτελεσματικό τρόπο. Ευελιξία στη μεταφορά ποσών από Πυλώνα σε Πυλώνα, μεταξύ παρεμβάσεων, μεταξύ ετών και εντός του ίδιου έτους.

Δεύτερον, αύξηση του ορίου De Minimis. Ενίσχυση για τη γεωργία στα 50 εκατομμύρια τουλάχιστον. Δημιουργία at hoc μηχανισμού διαχείρισης κρίσεων με την πρόβλεψη δυνατότητας χρήσης έως 2% του προϋπολογισμού του Στρατηγικού Σχεδίου σε περιπτώσεις απρόβλεπτων μεγάλων καταστροφών. Αυτές είναι οι άμεσες προτεραιότητες, οι οποίες περιλαμβάνονται στα 19 σημεία τα οποία ανακοίνωσα.

Επίσης επιδιώκουμε να ανοίξουμε τη συζήτηση και να υιοθετηθεί και από πολλά άλλα κράτη για να πετύχουμε τελικά την πλειοψηφία που χρειάζεται για το ν+3, δηλαδή για τον ένα ακόμα χρόνο στη διάθεση των επενδυτών που αξιοποιούν χρηματοδότηση από τον Πυλώνα 2, ώστε και να γίνουν με μεγαλύτερη ασφάλεια και με καλύτερο προγραμματισμό τα έργα, κυρίως ιδιωτικές επενδύσεις, αλλά και να πετύχουμε για την ασφαλέστερη και μεγαλύτερη απορρόφηση των χρημάτων αυτών.

Επιπλέον, εξετάζουμε τη δυνατότητα παράτασης του προσωρινού πλαισίου κρατικών ενισχύσεων και μετά τον Ιούνιο του 2024, με σκοπό την ευελιξία των κρατών-μελών στην αντιμετώπιση προβλημάτων σε διάφορους τομείς σε εθνική χρηματοδότηση.

Ωστόσο, κυρίες και κύριοι, η βασική μας θέση ήταν, είναι και παραμένει, η αύξηση των ενωσιακών κονδυλίων τόσο για την ΚΑΠ όσο και για το γεωργικό αποθεματικό, καθώς οι κρατικές ενισχύσεις μακροπρόθεσμα δημιουργούν άνισους όρους ανταγωνισμού για τους ευρωπαίους αγρότες, άρα και για τους Έλληνες αγρότες.

Όλα τα ανωτέρω σημεία συνδέονται με την δημοσιονομική διαχείριση του προϋπολογισμού της Ένωσης και απαιτούν νομοθετικές ρυθμίσεις των δημοσιοοικονομικών κανονισμών της Ευρωπαϊκής Ένωσης. Συνεπώς απαιτείται επίπονη προσπάθεια, επιμονή και πίεση από μεγάλη πλειοψηφία κρατών-μελών όχι μόνο σε επίπεδο Υπουργών Γεωργίας, αλλά και σε επίπεδο Υπουργών Οικονομικών, αλλά και σε επίπεδο αρχηγών κρατών-μελών.

Κλείνοντας, σας παρέθεσα μια σειρά από στοιχεία, διαδρομές, ημερομηνίες, βεβαίως και έγγραφα τα οποία αν θέλετε είναι στη διάθεσή σας. Άλλωστε ήρθαμε σήμερα για να σας δώσουμε πλήρη εικόνα των όσων ξεκινήσαμε, τι υιοθετήσαμε, τι παραλάβαμε, τι στηρίξαμε, τι στηρίζεται πλέον από τους θεσμικούς συνομιλητές μας στο Υπουργείο Αγροτικής Ανάπτυξης και Τροφίμων, αλλά και από πολιτικά κόμματα που μπήκαν στη διαδικασία και σας ευχαριστούμε που ανταποκριθήκατε και μας δίνετε στοιχεία, υλικό και δύναμη να προχωρήσουμε. Παράκληση, όμως, ειδικά στα σημεία που συμφωνούμε και είναι εδώ όλα τα έγγραφα τα οποία έχετε καταθέσει ως πολιτικά κόμματα, να κάνετε και ένα βήμα παραπάνω, δηλαδή κινηθείτε και προς τις ευρωομάδες που συμμετέχετε. Θα ήταν χρήσιμο, όχι το σύνολο των 19 προτάσεων, αφού δεν συμφωνείτε και στα 19, αλλά επειδή κάποια κόμματα -και το είδαμε αυτό- αλλά και αρκετοί φορείς και περιφέρειες, βλέπετε, το

διαπιστώσατε ότι η πλειονότητα αυτών συμφωνούμε στο μέρος των 19 σημείων και θα προστεθούν και άλλα απ’ ό,τι φαίνεται μέσα από την περαιτέρω επεξεργασία και ζύμωση που θα κάνουμε με τους αγροτικούς φορείς. Ξεχυθείτε στις ευρωομάδες, κάντε μια προσπάθεια να ενισχύσουμε τις ελληνικές θέσεις. Ελληνικές θέσεις είναι, δεν είναι κομματικές. Η ελληνική κυβέρνηση, αν πετύχει κάτι θα το πετύχει για το σύνολο των αγροτών, δεν θα το πετύχει για μέρος των αγροτών, ανάλογα την κομματική ταυτότητα του καθενός.

Άρα, «βάλτε πλάτη» για τους Έλληνες αγρότες. Το πεδίο αυτό και ειδικά τώρα που έπαψαν οι εντάσεις των κινητοποιήσεων που όπως διαπιστώσατε, ήμασταν πολύ μπροστά ως Υπουργείο Αγροτικής Ανάπτυξης και Τροφίμων, πολύ έγκαιρα είχαμε αντιληφθεί τα προβλήματα και τις πραγματικές ανάγκες των αγροτών και κινηθήκαμε, δεν μείναμε με σταυρωμένα τα χέρια και χαίρομαι διότι και τα προβλήματα τα οποία ανέδειξαν οι κινητοποιήσεις, οι οποίες πραγματικά μας βοήθησαν -το είπε και ο ίδιος ο Πρωθυπουργός της χώρας μας- να δυναμώσουμε τη φωνή που έγκαιρα όρθωσε και άρχισε τις πιέσεις η ελληνική πλευρά και συμμαχίες αυτών για να αλλάξουμε μια ΚΑΠ, στην οποία για πρώτη φορά εν κινήσει εξελίσσονται αλλαγές, είτε τεχνικής φύσεως, είτε και δομικές αλλαγές.

Σας ζητώ, λοιπόν, μέσα από την πολύ ενδιαφέρουσα συζήτηση που θα ακολουθήσει -είμαι βέβαιος γι’ αυτό- σήμερα, να πετύχουμε συναίνεση και συνεννόηση σε κάποια, εύχομαι στα περισσότερα, από τα σημεία που όπως φαίνεται και οι αγροτικοί φορείς έχουν υιοθετήσει και έχουν αναδείξει και έχουν εντοπίσει ως προβληματικά και να κινηθούμε συντονισμένοι. Μαζί μπορούμε να πετύχουμε περισσότερα για τους Έλληνες αγρότες, για τους ευρωπαίους αγρότες. Ας πρωτοστατήσουμε, ας αποδείξουμε ότι τελικά ο πρωτογενής τομέας, οι αγρότες της χώρας μας, μας ενώνουν.

Σας ευχαριστώ και αναμένω τις τοποθετήσεις σας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε και εμείς, κύριε Υπουργέ.

Κυρίες και κύριοι συνάδελφοι, όλα τα μέλη της Επιτροπής Παραγωγής και Εμπορίου γνωρίζουμε ότι η εφαρμογή της νέας ΚΑΠ και η ανάγκη αναθεώρησης αυτής προέκυψε και μέσα από τον προβληματισμό των αρμοδίων κυβερνητικών παραγόντων, αλλά κυρίως και μέσα από την αντίδραση των ευρωπαίων αγροτών, που καταγράφηκε σε όλα τα μήκη και πλάτη της Ευρώπης το προηγούμενο διάστημα. Οφείλω να ενημερώσω σε αυτό το σημείο πως είχα, ως Πρόεδρος της Επιτροπής, αιτήματα από τα κόμματα -και από τον ΣΥΡΙΖΑ και από και από το ΠΑΣΟΚ- το τελευταίο τρίμηνο για σύγκληση της Επιτροπής.

Ο κύριος Υπουργός μας ανέλυσε σήμερα, με πλήρη τρόπο, όλες τις ενέργειες που έχουν γίνει γι’ αυτό το θέμα. Γι’ αυτό και θεωρώ ότι η σημερινή ευκαιρία είναι πολύ καλή για να γίνει μια γόνιμη συζήτηση και απ’ ότι βλέπω, από τον κατάλογο ομιλητών, το ενδιαφέρον σας να τοποθετηθείτε είναι έντονο.

Όπως εξήγησα και στην αρχή της συνεδρίασης, δεν υπάρχει η έννοια των εισηγητών στη συζήτηση που γίνεται με βάση το άρθρο 36 παράγραφος 5 του Κανονισμού της Βουλής. Θα μιλήσουν τα μέλη της επιτροπής μας και όσοι συνάδελφοι είναι από αντικατάσταση, με τη σειρά που έχουν εγγραφεί. Θα προσπαθήσω στον πρώτο κύκλο, σύμφωνα με τους εγγεγραμμένους, να δώσω τον λόγο σε όλα τα κόμματα, βάση της κοινοβουλευτικής τους δύναμης.

Θα ξεκινήσω από τον κ. Γιώργο Στύλιο από τη Νέα Δημοκρατία, ο οποίος είναι και πρώην Υφυπουργός Αγροτικής Ανάπτυξης, και αμέσως μετά να ετοιμάζεται ο κ. Κόκκαλης από τον ΣΥΡΙΖΑ, ο κ. Χνάρης από το ΠΑΣΟΚ και ο κύριος Λαμπρούλης από το ΚΚΕ.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Κύριε Πρόεδρε, να διακόψω για να προσθέσω δύο στοιχεία ακόμα και να τα παραδώσω στα πρακτικά;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ναι, βεβαίως κ. Υπουργέ, σας ακούμε. Και αμέσως μετά ξεκινάμε τις τοποθετήσεις των Βουλευτών με τη σειρά που έχω ανακοινώσει.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Ξέχασα να αναφέρω, και με συγχωρείτε γι’ αυτό, ότι αυτές οι 19 προτάσεις τις οποίες σας ανέγνωσα πολύ προσεκτικά νωρίτερα και που τις δουλέψαμε, τόσο σε επίπεδο EUMED-9, σε ΕΛΚ και σε επίπεδο συνόδου Υπουργών, -γιατί παρεμπιπτόντως, στο ΕΛΚ συμμετέχει το Βέλγιο που προεδρεύει αυτή την περίοδο- υιοθετήθηκαν από αυτές τις δύο συμμαχίες.

Καταθέτω λοιπόν στα Πρακτικά, το κοινό ψήφισμα των 9 Υπουργών Γεωργίας των μεσογειακών χωρών, το οποίο εξεδόθη στις 24/01/2024, που οι ελληνικές θέσεις είναι και θέσεις των 9 μεσογειακών κρατών μελών. Παρεμπιπτόντως, δεν είναι όλοι κεντροδεξιοί. Άρα το λέω αυτό πολύ απλά, διότι κάποιες άλλες κυβερνήσεις που έχουν τα δικά σας πολιτικά χαρακτηριστικά -και απευθύνομαι στο ΠΑΣΟΚ και στο ΣΥΡΙΖΑ- έκαναν βήματα και κατάλαβαν ότι η Ελλάδα έχει δίκιο. Εσείς, ελπίζω μέσα από τις τοποθετήσεις σας σήμερα, να εναρμονιστείτε και να καταλάβετε ότι τελικά έχουμε πολλά περισσότερα πράγματα που μας ενώνουν.

Καταθέτω λοιπόν στα Πρακτικά το ψήφισμα, το οποίο υιοθετήθηκε από το EUMED-9, όπως επίσης και την κοινή ανακοίνωση από τις 26 Φεβρουαρίου, των εννέα μεσογειακών χωρών, πάλι στα ίδια θέματα τα οποία η ελληνική πλευρά κατέθεσε.

Τέλος, και αυτό ίσως σας ενδιαφέρει λιγότερο αλλά έχει μια αξία, ότι εμείς και στην ευρωομάδα που ανήκουμε, στο Ευρωπαϊκό Λαϊκό Κόμμα, κινηθήκαμε. Κύριοι, καταθέτω εδώ τις υπογραφές των Υπουργών των κεντροδεξιών κυβερνήσεων που συμμετέχουμε στο Ευρωπαϊκό Λαϊκό Κόμμα, και οι οποίοι υιοθέτησαν τις 19 προτάσεις και τις ελληνικές πρωτοβουλίες. Παρακαλώ πολύ κάντε το αντίστοιχο και εσείς στις ευρωομάδες σας.

Και βέβαια δεν κινούμαστε μόνο σε ευρωπαϊκό επίπεδο, αλλά και σε εθνικό έχοντας πραγματοποιήσει σειρά θεσμικών συναντήσεων. Άκουσα ορισμένες τοποθετήσεις όπως «δε διαβουλευτήκατε», «δεν συζητήσατε», «μόνοι σας αποφασίζετε;». Όχι βέβαια. Αν θέλετε, ευχαρίστως είναι στη διάθεσή σας ημερομηνίες και συναντήσεις με θεσμικούς.

Και κάτι ακόμα. Αμέσως μετά από εδώ, αν τραβήξει πάρα πολύ η συζήτηση, ίσως χρειαστεί να φύγω και προς το τέλος να μείνουν οι συνάδελφοι, διότι έχουμε προγραμματισμένη συνάντηση, όπως το κάνουμε συστηματικά σχεδόν σε μηνιαία βάση, με την ΕΘΕΑΣ, μικρή και μεγάλη όπως λέγεται, διότι τα θέματα δεν σταματούν να εξελίσσονται.

Άρα λοιπόν, και αυτό το πρόγραμμα και αυτή η ανάλυση με ημερομηνίες, συναντήσεις με όλους τους θεσμικούς, καταρρίπτοντας κάθε επιχείρημα ότι «συζητάτε μόνοι σας», «αποφασίζετε μόνοι σας» δεν ισχύει. Ξέρουμε ότι θέλουμε περισσότερα.

Σας ευχαριστώ.

*(Στο σημείο αυτό, ο κ. Υπουργός κατέθεσε στα πρακτικά, 4 έγγραφα)*

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστούμε πάρα πολύ, κύριε Υπουργέ. Δώσαμε άπλετο χρόνο. Είναι σημαντικό το θέμα και ο Υπουργός ανέλυσε τις ενέργειες του Υπουργείου Αγροτικής Ανάπτυξης και Τροφίμων.

Τον λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε. Να ευχαριστήσω τον Υπουργό, τους Υφυπουργούς και τον Γενικό για την παρουσία τους σήμερα στην Επιτροπή και την ενημέρωση που μας έχουν κάνει για τις ενέργειες και τις πρωτοβουλίες τους για να φτάσουμε, σήμερα, μέχρι εδώ που είμαστε.

Όταν μιλάμε και συζητούμε για την ΚΑΠ συζητούμε για κάτι το οποίο, όπως είπατε κ. Πρόεδρε, είναι πολύ σημαντικό και πολύ ουσιαστικό για τη χώρα, διότι αφορά τον παραγωγικό τομέα της πατρίδας μας. Αφορά, κυρίως, τη διασφάλιση της επισιτιστικής επάρκειας της χώρας μας και μάλιστα σε συνθήκες δύσκολες για να εξασφαλίσουμε αυτά τα πράγματα, κάτι που δοκιμάστηκε και δοκιμαστήκαμε το προηγούμενο διάστημα.

Θέλω να θυμίσω τα εξής. Όταν μιλάμε για Κοινή Αγροτική Πολιτική, μιλάμε για μία συμφωνία που έχει γίνει μεταξύ όλων των κρατών-μελών στην Ευρωπαϊκή Ένωση, όπου όλοι καταλήγουμε και εφαρμόζουμε αυτή την Κοινή Αγροτική Πολιτική και γίνεται, από τη στιγμή που θα κατατεθεί το Στρατηγικό Σχέδιο και θα εγκριθεί από την Ευρωπαϊκή Επιτροπή κανονισμός, άρα απευθείας νόμος, και ισχύει για όλες τις ευρωπαϊκές χώρες. Αυτό δεν έχει γίνει πρώτη φορά την περίοδο 2023-2027. Το ίδιο έγινε τις περιόδους 2014- 2020, 2020-2022, 2023-2027 αλλά και πριν, το 2007-2014 με το Σχέδιο «Μπαλτατζής». Έχουμε, λοιπόν, μία σειρά από Σχέδια όπου είναι οι κανονισμοί μας και οι νόμοι με τους οποίους υποστηρίζεται και στηρίζεται ο παραγωγικός τομέας της πατρίδας μας.

Να ξεκαθαρίσω το εξής: οι κατευθύνσεις αποφασίζονται με τον πιο δημοκρατικό τρόπο στο Ευρωπαϊκό Κοινοβούλιο και στη Σύνοδο Κορυφής των Πρωθυπουργών και των Υπουργών και ακολουθούμε αυτές τις κατευθύνσεις.

Για να φτάσουμε στο σημερινό Στρατηγικό Σχέδιο είχαν αποφασιστεί οι κατευθύνσεις από τη σύνθεση του Ευρωκοινοβουλίου, πριν το 2019, όπου υπήρχε μια μεγάλη πλειοψηφία και μία μεγάλη τάση των κομμάτων των φιλοπεριβαλλοντικών. Άρα, η κατεύθυνση ήταν να έχουμε παραγωγές οι οποίες θα λαμβάνουν υπόψη την κλιματική κρίση, θα σέβονται το περιβάλλον και θα διασφαλίσουν για τους πολίτες της Ευρωπαϊκής Ένωσης τρόφιμα τα οποία θα είναι υγιεινά και θρεπτικά. Το Στρατηγικό Σχέδιο κινήθηκε προς αυτές τις κατευθύνσεις.

Με αυτές τις κατευθύνσεις ήρθε και στην ελληνική πλευρά ο σχεδιασμός για το Στρατηγικό Σχέδιο της ΚΑΠ. Ο σχεδιασμός ξεκίνησε πριν το 2019, ξεκίνησε το 2017. Το 2018, η προηγούμενη κυβέρνηση ΣΥΡΙΖΑ ανέλαβε και έκανε τη διαδικασία για να αναδειχθεί ο στρατηγικός σύμβουλος για τη σύνταξη του Στρατηγικού Σχεδίου της ΚΑΠ. Και αναδείχτηκε. Ήταν ο σύμβουλος ο οποίος υποστήριζε -και υποστηρίζει- το Υπουργείο για να φτάσουμε στο Στρατηγικό Σχέδιο και να υποβληθεί σύμφωνα με τις κατευθύνσεις που έχουν ληφθεί σε ανώτατο ευρωπαϊκό επίπεδο να υποβληθεί και να εγκριθεί το Σχέδιο και για να έχει μία βοήθεια στη συνέχεια για την υποστήριξη του Σχεδίου.

Άρα, λοιπόν, έχουμε τον σύμβουλο. Ξεκινήσαμε, μετά το 2019 ,από εκεί που η προηγούμενη κυβέρνηση ΣΥΡΙΖΑ και ο σύμβουλος άφησε τη σύνταξη του Στρατηγικού Σχεδίου και έγινε μια πολύ μεγάλη και εκτενής συζήτηση με όλους τους εμπλεκόμενους φορείς για να συνταχθεί το Στρατηγικό Σχέδιο. Έχουν αναφερθεί πάρα πολύ αναλυτικά και

πολύ διεξοδικά από τον Υπουργό, και εννοώ τους εκπροσώπους των αγροτών, τους εκπροσώπους της αυτοδιοίκησης, των περιφερειών, μεμονωμένους αγρότες. Σε όλη την ελληνική περιφέρεια, στην έδρα της κάθε περιφέρειας, έγινε διαβούλευση για το Στρατηγικό Σχέδιο της ΚΑΠ η οποία διήρκησε πάρα πολλές ώρες, πάνω από 10 και 12 ώρες σε όλες τις περιφέρειες της χώρας μας.

Υπήρξε στη συνέχεια ερωτηματολόγιο το οποίο δόθηκε στο σύνολο των Ελλήνων αγροτών να απαντηθεί ώστε να συγκεντρωθούν τα συμπεράσματα από τον σύμβουλο για να ληφθούν υπόψη για τη σύνταξη του Στρατηγικού Σχεδίου. Έγινε καμπάνια. Έγινε δημοσκόπηση η οποία έχει πληρωθεί μέσα από το Στρατηγικό Σχέδιο και η οποία ενημέρωσε τους πολίτες και παράλληλα, πέρα από τις συζητήσεις, υπήρξε και μια καμπάνια ενημέρωσης γενικότερα των αγροτών σε όλη τη χώρα για το Στρατηγικό Σχέδιο της ΚΑΠ. Έτσι καταλήξαμε το φθινόπωρο του 2021, να υποβληθεί το Στρατηγικό Σχέδιο και να είναι και από τα πρώτα ΣΣ τα οποία θα εγκριθούν από την Ευρωπαϊκή Ένωση.

Έτσι εξελίχθηκαν μέχρι τώρα σε κυβερνητικό επίπεδο, να δούμε τι άλλο έχει γίνει. Όταν λήφθηκαν οι αρχικές αποφάσεις σε ευρωπαϊκό επίπεδο, το Ευρωπαϊκό Λαϊκό Κόμμα και η Νέα Δημοκρατία πρωτοστατώντας μέσα στο Ευρωπαϊκό Λαϊκό Κόμμα, ήταν της άποψης πρώτον, ότι θα πρέπει η μετάβαση στο πιο φιλοπεριβαλλοντικό μοντέλο παραγωγής, να γίνει ήπια και όχι πολύ γρήγορα.

Δεύτερον, να γίνει με τρόπο που να μπορεί να ακολουθηθεί από τους αγρότες και από τους παραγωγούς, κάτι το οποίο δεν υιοθετήθηκε τότε -πριν το 2019- από την πλειοψηφία του Ευρωπαϊκού Κοινοβουλίου -κάτι που αναδεικνύει και τη σημασία των ερχόμενων Ευρωεκλογών. Και δεν υιοθετήθηκε η άποψη του Ευρωπαϊκού Λαϊκού Κόμματος διότι δεν είχε την πλειοψηφία στο Ευρωκοινοβούλιο. Έτσι λοιπόν, συνεχίσαμε με αυτή την πορεία και σεβαστήκαμε τις αποφάσεις που είναι αποφάσεις όλων.

Πολύ μεγάλη σημασία έχει το εξής. Ο Προϋπολογισμός της ΚΑΠ, είναι πάντα ένας Προϋπολογισμός ο οποίος στηρίζει τους Έλληνες Αγρότες, δηλαδή, έρχονται επιπλέον Ευρωπαϊκά χρήματα, ξέχωρα από τα ελληνικά χρήματα, και στηρίζουν τους αγρότες. Αυτό έχει γίνει σε όλα τα μέχρι τώρα Στρατηγικά Σχέδια και μιλάμε για πάρα πολλά δισεκατομμύρια ευρώ. Συγκεκριμένα, για την επομένη περίοδο είναι 19,3 δισεκατομμύρια ευρώ, ένα τεράστιο ποσό και αν λάβουμε υπόψη και το Ταμείο Ανάκαμψης που είναι άλλα 2,5 με 3 δισεκατομμύρια ευρώ περίπου, καταλαβαίνετε ότι μιλάμε για 22 δισεκατομμύρια ευρώ, για τον Αγροτικό Παραγωγικό Τομέα.

Μία σημαντική σημείωση είναι η εξής. Ο Προϋπολογισμός της ΚΑΠ είναι Προϋπολογισμός Ευρωπαϊκής Ένωσης, αποφασίζεται στο Συμβούλιο Κορυφής και εγκρίνεται μετά από εισήγηση από το Ευρωπαϊκό Κοινοβούλιο. Σε αυτή την Περίοδο είχε μείωση 8% έως 13% περίπου σε όλες τις χώρες. Η Ελλάδα είναι μία από τις λίγες χώρες που δεν είχε μείωση στον Προϋπολογισμό και αυτό είναι μια προσωπική επιτυχία του Πρωθυπουργού Κυριάκου Μητσοτάκη, ο οποίος εξασφάλισε και για το 2023-2027 να έχουμε τα ίδια χρήματα. Τα ίδια ακριβώς χρήματα όσα και την προηγούμενη περίοδο 2014-2020.

Οι προτάσεις και πρωτοβουλίες του Υπουργού, είναι όλες θετικές και κινούνται προς τη σωστή κατεύθυνση και χαιρόμαστε και λέμε «μπράβο» για τις πράξεις και τις ενέργειες που έχουν γίνει μέχρι τώρα. Μένει, -και νομίζω πως το σύνολο των Υπουργών Γεωργίας σε ευρωπαϊκό επίπεδο έχουν υιοθετήσει επί της αρχής την ύπαρξη πολλών γραφειοκρατικών βαρών για τους αγρότες- μένει το σύστημα και η ΚΑΠ να απλοποιηθεί. Να μη χάσουμε την

κατεύθυνσή μας για έναν ανταγωνιστικό, ψηφιακό, πράσινο, καινοτόμο παραγωγικό αγροτικό τομέα, αλλά αυτό να μη γίνεται σε βάρος των αγροτών φορτώνοντας τους με επιπλέον γραφειοκρατικά βάρη.

Αυτό το έχει ήδη αποδεχθεί η Ευρωπαϊκή Ένωση. Εάν υιοθετηθούν και οι προτάσεις που έχει καταθέσει ο Υπουργός, τότε θα έχουμε πολύ θετικά και πολύ καλά αποτελέσματα για τους αγρότες μας. Πάντοτε νομίζω ότι ο διάλογος είναι αυτός που μπορεί να βοηθήσει σε λύσεις και σε προτάσεις και από ότι κατάλαβα ο Υπουργός είναι θετικός προς αυτή την κατεύθυνση.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Κόκκαλης, με τη σχετική ανοχή χρόνου. Όπως γνωρίζετε η Επιτροπή μας πάντα δίνει χώρο και χρόνο και επιδιώκει αυτόν τον διάλογο, ιδιαίτερα για τόσο σημαντικά ζητήματα, όπως είναι η Κοινή Αγροτική Πολιτική.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, είπατε πριν ότι πρόκειται για ελληνικές θέσεις και όχι κομματικές και εννοείται πως θα συμφωνήσουμε. Εκεί που όμως το πήγατε καλά τώρα το χαλάτε. Ξεκινήσατε λάθος. Ξεκινήσατε με μια επίθεση στον ΣΥΡΙΖΑ, η οποία εκτός ότι είναι αβάσιμη είναι και άδικη για την κουβέντα που κάνουμε σήμερα, την πολύ σοβαρή κουβέντα για την Κοινή Αγροτική Πολιτική. Το να ξεκινάτε την ομιλία σας και να λέτε ότι εμείς είχαμε τη δυνατότητα της διαπραγμάτευσης της ΚΑΠ το 2018 από πού προκύπτει; Νομίζω ότι αδικεί την κουβέντα την οποία κάνουμε.

Θέλω να ξεκαθαρίσω ότι η Ευρωομάδα του ΣΥΡΙΖΑ-Προοδευτική Συμμαχία, ψήφισε τον Προϋπολογισμό της ΚΑΠ, όμως καταψήφισε όλες τις διατάξεις οι οποίες δημιούργησαν εν τέλει πρόβλημα, καθώς έχουν να κάνουν με την Βιομηχανική Γεωργία και έχουν να κάνουν με την γραφειοκρατία. Αυτά τα οποία σας προτείναμε κ. Υπουργέ στο έγγραφο σας, στο οποίο δεν διατυπώνονταν οι 19 προτάσεις -ειρήσθω εν παρόδω, πολλές από αυτές είναι προτάσεις της Ευρωπαϊκής Επιτροπής- ζητήσατε την γνώμη μας καθώς αυτές οι προτάσεις μας ήταν πάντα διαχρονικές, προτάσεις πάντα με υπευθυνότητα και σοβαρότητα, προτάσεις δίπλα στον αγρότη.

Ο αντίκτυπος της πρώτης χρονιάς υλοποίησης της ΚΑΠ 2023, πράγματι, δημιούργησε εκρηκτικές καταστάσεις στον αγροτικό κόσμο, από την έλλειψη της ενημέρωσης και τις λανθασμένες, σε αρκετές περιπτώσεις, ή καθυστερημένες, ή εν αναμονή πληρωμές σε μια περίοδο μεγάλης ανασφάλειας με τεράστιες δυσκολίες για τους αγροκτηνοτρόφους μας.

Σε αυτό το σημείο θα ήθελα να εστιάσω στην άποψη που διατύπωσε το Συμβούλιο σύμφωνα με την οποία η διαδικασία της τροποποίησης των Στρατηγικών Σχεδίων της ΚΑΠ, θα πρέπει να απλουστευτεί. Μια πρόταση που σωστά έγινε αποδεκτή από εσάς και ορθώς συνηγορείτε στην άμεση θεσμοθέτηση και την υλοποίηση της. Όμως κ. Υπουργέ, δεν αναφέρατε καθόλου -ενδεικτικά δύο ήταν οι αναφορές- μήπως πήγε κάτι λάθος στο Εθνικό Στρατηγικό Σχέδιο; Διότι ναι μεν τα χρήματα είναι τα ίδια, όμως οι κτηνοτρόφοι και οι αγρότες είδαν πολύ λιγότερα.

Σε αυτό το σημείο θα χρησιμοποιήσω το Επιστημονικό-Πολιτικό έγγραφο των τεχνικών συμβούλων, το οποίο το είδαμε στη δημοσιότητα και έβγαλε κάποιες ερωτοαπαντήσεις. Η Ελλάδα χάνει χρήματα από την ΚΑΠ; όχι δεν χάνει. Δεύτερη ερώτηση, γιατί οι αγρότες διαμαρτύρονται για τις μειωμένες επιδοτήσεις; Και αναφέρουν οι σύμβουλοι, μεταφέρθηκαν κονδύλια από τον Πυλώνα 1 στον Πυλώνα 2. Σωστό. Εισήχθη υποχρεωτικά ως νέο μέτρο της πολιτικής η Αναδιανεμητική Ενίσχυση. Σωστό. Αυξήθηκε ο προϋπολογισμός των συνδεδεμένων ενισχύσεων κατά 67 εκατομμύρια ευρώ. Σωστό. Θα πω εν συνεχεία που διαφωνούμε και ποιες είναι οι προτάσεις μας, σας τις έχουμε στείλει. Και τέλος, το λεγόμενο «πρασίνισμα» αντικαταστάθηκε από τα «οικολογικά».

Αυτή η εξίσωση πώς μπορεί να λυθεί τώρα, αφού έγιναν όλα σωστά, γιατί οι αγρότες είδαν μειωμένες τις επιδοτήσεις και τις ενισχύσεις; Νομίζω, ότι η αλήθεια προκύπτει από το ερώτημα που οι ίδιοι οι επιστήμονες το θέτουν και λένε, γιατί δεν έχουν πληρωθεί ακόμα οι παραγωγοί για τα οικολογικά σχήματα ενώ έως το 2023 πληρώνονταν τις επιδοτήσεις από το «πρασίνισμα» έως τα Χριστούγεννα; Και απαντούν. Διότι πρόκειται για ένα διαφορετικό μέτρο πολιτικής. Τώρα και με βάση τον κανονισμό αυτές οι προϋποθέσεις για τα οικολογικά είναι αυστηρότερες και οι παραγωγοί οφείλουν να τις εφαρμόσουν, εάν θέλουν να εισπράξουν την οποιαδήποτε ενίσχυση, καθώς απαγορεύεται να πληρώσουν επιπλέον για αυτές. Πότε διαπιστώθηκε ότι οι αγρότες αθέτησαν την υποχρέωση αυτή, ούτως ώστε να υπάρξει καθυστέρηση στην πληρωμή. Πότε έγινε αυτό; Μήπως έχει λάβει χώρα και δεν το ξέρουμε;

Κύριε Υπουργέ, είναι ξεκάθαρο, ότι αυτό που όφειλε η Κυβέρνηση και το Υπουργείο να κάνει, σας τα έχουμε πει από τα τέλη Νοεμβρίου, ήταν να επικαιροποιήσει τα δικαιώματα τα οποία ενεργοποιήθηκαν με βάση τις δηλώσεις του ΟΣΔΕ του 2023. Είναι απολύτως λογικό και φυσιολογικό -και ξέρετε δεν είμαι από αυτούς οι οποίοι μηδενίζουν- να προκύψουν λάθη στην πρώτη χρονιά εφαρμογής της ΚΑΠ. Είναι απολύτως λογικό.

Το πρώτο πράγμα, το οποίο οφείλατε να κάνετε ήταν να τους φωνάξετε, «ελάτε εδώ κύριοι, ελάτε εδώ και σεις του ΟΠΕΚΕΠΕ. Πόσες δηλώσεις ΟΣΔΕ κατατέθηκαν το 2023; Αυτές. Πόσα δικαιώματα ενεργοποιήθηκαν; Αυτά. Τι πήγε λάθος; Ποιοι αδικήθηκαν;», ώστε εν συνεχεία να κατατεθούν οι προτάσεις αναθεώρησης. Νομίζω πως αυτό, κύριε Υπουργέ, δεν είναι τοξικότητα ή κραυγή ή λαϊκισμός.

Δεύτερον, είναι ξεκάθαρο ότι από το Εθνικό Στρατηγικό Σχέδιο αδικήθηκε η αγρονομική περιφέρεια των κτηνοτρόφων. Είναι ξεκάθαρο. Αυτό έγινε από επιλογή;

Είναι ενδεικτικό ότι από τα τρία οικολογικά σχήματα των κτηνοτρόφων τα δύο, που έχουν να κάνουν με τους βοσκότοπους, δεν ξέρω κατά πόσο θα υλοποιηθούν, θα προχωρήσουνε. Συνεπώς, προτείνουμε οικολογικά σχήματα ευέλικτα και με σαφήνεια.

Θέλω να σας διαβάσω τις προτάσεις της ΕΘΕΑΣ, γι’ αυτό που συμβαίνει με τα οικολογικά σχήματα, κάτι το οποίο δεν το αναφέρατε και νομίζω αυτά είναι σήμερα τα προβλήματα τα οποία πρέπει να συζητήσουμε, πως θα απορροφηθούν τα χρήματα από τα οικολογικά σχήματα, οικολογικά τα οποία είναι η αντικατάσταση του πρασινίσματος.

Λέει η ΕΘΕΑΣ, «μεγάλη ασάφεια και πολυπλοκότητα, από ένα μέτρο το 2022», εννοεί το «πρασίνισμα», «δημιουργήθηκαν 10 κύρια, που αν ληφθούν υπόψη και οι υποκατηγορίες, ανέρχονται σε περίπου 100 υποκατηγορίες. Οι εκτάσεις που είναι επιλέξιμες για τη λήψη ενισχύσεων στα οικολογικά σχήματα μειώθηκαν στο 46%, μεταξύ 2022 και 2023 και αντίστοιχα, οι επιλέξιμοι δυνητικοί δικαιούχοι μειώθηκαν στο 50% περίπου, όπως φαίνεται στον παρακάτω πίνακα.», θα τον προσκομίσω.

«Στρεβλή κατανομή των πόρων μεταξύ των 10 οικολογικών σχημάτων», λένε οι άνθρωποι οι οποίοι ασχολούνται κατά κύριο λόγο με τη γεωργία, η ΕΘΕΑΣ. «Με την υπεραντιστάθμιση, που έχει πριμοδοτηθεί, η ετήσια απλή δέσμευση για βιολογική γεωργία και κτηνοτροφία θα οδηγήσει το 15% των παραγωγών, 50.000 χιλιάδες περίπου, να λάβει το 55% των ενισχύσεων από τα οικολογικά, με επακόλουθο το 85% των δικαιούχων το 2023 να

λάβει το υπόλοιπο 45%. Μόνο και μόνο αυτή η εξέλιξη δημιουργεί μεγάλη και σοβαρή ανισορροπία. Μόλις το 8% των αιτούντων βασική ενίσχυση το 2022 θα λάβει το 55% του προϋπολογισμού των οικολογικών σχημάτων το 2023. Από μόνη της αυτή η ανισορροπία δημιουργεί το υπόβαθρο και αποτελεί τον βασικό λόγο που οδήγησε σε σημαντικές παρατυπίες, όπως αυτή της εκ των υστέρων προσκόμισης των δικαιολογητικών πιστοποίησης, που δημιουργούν σοβαρό θέμα για τις πληρωμές».

Συνεπώς, η πρώτη πρότασή μας, την οποία σας την έχουμε στείλει και εσείς αναγνωρίσατε και δεν το λέω για να ευλογήσουμε τα γένια μας, κ. Υπουργέ, για το καλό των αγροτών πασχίζουμε όλοι, είπατε ότι είναι η μόνη που μπορείτε να αξιοποιήσετε, με σαφήνεια πλέον τα οικολογικά σχήματα. Μην καταλήξουμε στο τέλος να γίνει μια οριζόντια διαίρεση και όλοι οι αγρότες να πάρουν από κάτι λίγο και χωρίς τους ελέγχους. Είναι μεγάλος ο κίνδυνος, γιατί ανακοινώσατε ότι μέχρι το Πάσχα θα πληρωθούν τα οικολογικά.

Η δεύτερη πρόταση είναι η μεταφορά από τον Πυλώνα 1 στον Πυλώνα 2. Μόνο και μόνο που το είπατε πριν πως το υπηρετείτε -και καλά κάνετε- σημαίνει ότι έχουμε δίκιο. Εμείς διαφωνήσαμε και διαφωνούμε, με αυτό το οποίο υπήρχε στο Εθνικό Στρατηγικό Σχέδιο, με το 10% της μεταφοράς.

Συνδεδεμένες ενισχύσεις. Αυτή τη στιγμή υπάρχει μια διάχυση του προϋπολογισμού σε μεγάλο αριθμό προϊόντων, που καταλήγει σε ένα απλό φιλοδώρημα. Μήπως θα έπρεπε να υπάρχει πιο στοχευμένη στήριξη ενός μικρότερου αριθμού συνδεδεμένων ενισχύσεων σε προϊόντα που είναι ναυαρχίδες και σε προϊόντα τα οποία έχουν υποστεί αδικίες από τη νέα Κοινή Αγροτική Πολιτική, όπως είναι η αιγοπροβατοτροφεία; Και αυτό περιλαμβάνεται στην πρότασή μας.

Επίσης, για τον Πυλώνα 2, προτείνουμε τη δημογραφική ανανέωση του αγροτικού πληθυσμού, με τη στήριξη των νέων αγροτών, με τη στήριξη των μικρών γεωργών. Αυτό είναι πάγια θέση, κύριε Υπουργέ. Στην αναδιανεμητική ενίσχυση είναι πολύ πιθανό να μην στηριχθούν οι μικροί γεωργοί, οι μικρές εκμεταλλεύσεις. Και αυτό σας το έχουμε στείλει ως πρόταση.

Τέλος, εντός του 2024, πρέπει να ξεκινήσει η κουβέντα -και εμείς, εγκαίρως θα σας στείλουμε και από το 2027 και μετά- αλλά τώρα πρέπει να ξεκινήσει κουβέντα, διότι θα συζητηθεί ο μακροπρόθεσμος προϋπολογισμός της Ευρωπαϊκής Ένωσης, για τον οποίο πρέπει από τώρα να δώσουμε μάχη να μην μειωθεί ούτε ένα ευρώ.

Κλείνοντας, κύριε Υπουργέ, τονίζουμε ότι ο ΣΥΡΙΖΑ-Προοδευτική Συμμαχία, υπεύθυνα και σοβαρά, στέκεται δίπλα στον αγρότη και στον κτηνοτρόφο, με προτάσεις αξιόπιστες, βάσιμες και ρεαλιστικές, οι περισσότερες, εκ των οποίων, έχουν ήδη κατατεθεί, όταν γινόταν η διαπραγμάτευση της χώρας μας στην Ευρωπαϊκή Ένωση, όταν καταρτιζόταν το Εθνικό Στρατηγικό Σχέδιο. Και τότε, εγκαίρως σας είπαμε ότι αδικείται η αγρονομική περιφέρεια των κτηνοτρόφων, με μείωση σε ποσοστό 27%. Και τότε λέγαμε για τις συνδεδεμένες, όπως και για τον κίνδυνο να μείνουν απέξω από τη στήριξη της αναδιανεμητικής οι μικρές εκμεταλλεύσεις.

Κλείνω, κύριε Υπουργέ, με τα οικολογικά σχήματα. Εύχομαι, ειλικρινά, να πάνε όλα καλά, αλλά θέλει προσοχή. Εκτός από πολύπλοκα είναι και δυσνόητα σχήματα και για τους ίδιους οι οποίοι καλούνται να τα εφαρμόσουν και το ξέρετε πολύ καλά.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Συνεχίζω να λέω, γιατί δεν παίρνω πίσω τα λόγια μου. Όντως, η πρόταση η οποία έφτασε από τη πλευρά σας ήταν εξαιρετικά δουλεμένη, που δείχνει μία σοβαρότητα. Δεν σημαίνει ότι συμφωνήσαμε σε όλα.

Ωστόσο, να σας πω ότι αποτελεί πάγια θέση μας -και αν το ακούσατε στις προτεραιότητες των τριών σημείων, που επιδιώκουμε πώς και πώς να τρέξουν πριν τη διάλυση του Ευρωκοινοβουλίου- η βελτίωση των οικολογικών σχημάτων.

Άρα, είναι θέσης μας και το στηρίζουμε. Όντως πιστεύουμε, το έχουμε πει, το έχουμε δηλώσει στις επίσημες ανακοινώσεις μας, στις συναντήσεις που κάνουμε ακόμα και με τον Γάλλο Υπουργό και συμφωνήσαμε σε αυτό, να το πάμε από κοινού, διότι ομολογουμένως τα οικολογικά σχήματα, όπως έχουν χτιστεί, είναι δαιδαλώδεις και φυσικά δεν εξυπηρετούν, τελικά, τον αγρότη αλλά τους σχεδιαστές αυτού του υπερβολικού μορφώματος. Είναι ξεκάθαρη θέση μας. Συν τοις άλλοις να σας πω ότι μόνο στην Ελλάδα έχουμε περίπου 33 κατηγορίες. Αυτό σημαίνει χάος. Αυτό σημαίνει ένα μεγάλο μέρος των χρημάτων να έχει δεσμευτεί σε αυτές τις κατηγορίες. Και ναι, συμφωνούμε και σε αυτό.

Αλλά, εγώ πάλι θα ρωτήσω; Αφού συμφωνείτε σε πάρα πολλά ζητήματα, δεν λέτε και στην Ευρωομάδα που συμμετέχετε να «βάλει πλάτη», έστω σε αυτές τις 2, 3, 5, περιπτώσεις που συμφωνείτε και που συμφωνούμε. Έστω στα οικολογικά, για παράδειγμα. Ας μην πάμε σε πολλά, έστω σε αυτό. Αφού συμφωνούμε, κάντε το. Δηλαδή, «βάλτε πλάτη» για τον Ευρωπαίο και φυσικά για τον Έλληνα αγρότη. Πέστε στους ευρωβουλευτές σας να κάνουν κοινή προσπάθεια για το συγκεκριμένο θέμα. Εγώ δεν σας λέω να γενικευτεί το πράγμα, αλλά σε κάτι που είναι πασιφανές ότι όντως δεν βοηθά.

Και μια ακόμη κουβέντα. Είπατε για τις συνδεδεμένες. Σας άκουσα με πολύ προσοχή. Μπορείτε να μας πείτε ποιο προϊόν θέλετε να κόψουμε, αν έχετε πρόταση.

**ΒΑΣΙΛΕΙΟΣ ΚΟΚΚΑΛΗΣ:** Ανάποδα πρέπει να πάμε.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Εγώ σας άκουσα με πολύ προσοχή, κύριε Κόκκαλη. Έστω και έτσι, να πάμε ανάποδα, λοιπόν. Τι προτείνετε εσείς να μείνει και να ενισχύσουμε. Ας μην πάμε, στο τι να κόψουμε, να πάμε στο τι να ενισχύσουμε.

Και τέλος, για τις πληρωμές που είπατε. Σας ενημερώνω, κ. Πρόεδρε με την άδειά σας, ότι όντως η στόχευση και ο προγραμματισμός που έχουμε κάνει με τη νέα διοίκηση του ΟΠΕΚΕΠΕ - που παρεμπίπτοντος, επειδή υπέγραψε μια διαδικασία, φωνάξτε τους εδώ, για να δούμε τι έχει γίνει και τι δεν έχει γίνει. Σας λέω ότι έχει γίνει αυτό το πράγμα. Έχουμε κάνει σύσκεψη με όλους τους διευθυντές και τους απερχόμενους που έχουν μέρος της ευθύνης για τη στρεβλή πορεία που ακολουθούσε ο ΟΠΕΚΕΠΕ, όπου δεν κρυφτήκαμε και εκεί πέρα, μέχρι που αποπέμψαμε και τον μέχρι πρότινος «ακατανόμαστο» πρόεδρο του ΟΠΕΚΕΠΕ, που μέσω ΑΣΕΠ είχε επιλεγεί. Βεβαίως έχει γίνει αυτή η συζήτηση.

Και βεβαίως, η αίτηση ΟΣΔΕ ξεκίνησε. Είμαστε συνεπείς στην ημερομηνία που δώσαμε. Διαρκώς βελτιώνεται με τη συνεργασία και των σχετικών τεχνικών συμβούλων που έχουμε. Ήταν μια δέσμευσή μας η οποία τηρήθηκε.

Για τα οικολογικά σχήματα. Έχουμε την πλατφόρμα με τις διορθώσεις που έχει ξεκινήσει και συζητάμε για 425 εκατομμύρια πριν το Πάσχα ή στις αρχές της Μεγάλης Εβδομάδας του Πάσχα. Έχουμε επίσης τα 88 εκατομμύρια, που μέρος αυτών, γιατί και τα 88

δεν μπορούν να απορροφηθούν, αλλά μεγάλο μέρος αυτών - το μεγαλύτερο επιδιώκουμε - να απορροφηθεί. Αυτό ήταν από αυτές τις αστοχίες του προηγούμενου Προέδρου. Και εκεί έγιναν οι σχετικές διορθώσεις. Και εκεί, λοιπόν, πασχίζουμε έτσι ώστε να δοθεί το μεγαλύτερο δυνατό μέρος των χρημάτων αυτών πριν το Πάσχα. Όπως, επίσης, και άλλα 245 εκατομμύρια που είναι οι συνδεδεμένες ενισχύσεις, όπου και εκεί θέλουμε να δοθούν πριν το Πάσχα. Δηλαδή, συζητάμε για περίπου 700 και πλέον εκατομμύρια.

Έχουμε επίσης ξεκινήσει τη διαδικασία και ελέγχετε ένα-ένα τα ΑΦΜ που είχαν δεσμευτεί. Είναι 16,500 ΑΦΜ, κ. Χνάρη. Φαντάζομαι ότι συμφωνείτε σε αυτή τη διαδικασία. Ελπίζω, δηλαδή, αλλιώς οι συντοπίτες σας θα σας πουν άλλα πράγματα.

Αυτή τη διαδικασία, λοιπόν, δεν είναι να την «καυτηριάσετε» και να τη σχολιάσετε αρνητικά ή να πείτε «μπράβο ρε παιδιά, που ξεκίνησε αυτή τη διαδικασία», όταν μετά από 3 και 4 χρόνια που είχαν δεσμευτεί τα ΑΦΜ για διάφορους λόγους. Εξετάζονται όμως αν οι λόγοι αυτοί είναι βάσιμοι ή αβάσιμοι.

Και βεβαίως, προσέξτε κ. Πρόεδρε, έχουμε περιπτώσεις δικαιούχων από το 2014 που όφειλαν να εισπράξουν τις κρατικές ενισχύσεις. Τα λεφτά υπάρχουν, αλλά τα λεφτά δεν τα έπαιρναν ποτέ οι δικαιούχοι. Και γι’ αυτές τις περιπτώσεις από το 2014 και δώθε, χρόνο-χρόνο τις τακτοποιούμε. Δεν θα προλάβουμε, για να είμαι ειλικρινής, να έχουν τακτοποιηθεί όλες οι καθυστερημένες, οι κολλημένες για διάφορους λόγους περιπτώσεις ακόμα και αυτές που έχουν δικαιωθεί δικαστικώς και ποτέ δεν είχαν εφαρμοστεί οι δικαστικές αποφάσεις, «άκουσον-άκουσον».

Όλα αυτά τα θεωρούμε αδιανόητα, γι’ αυτόν τον λόγο και σπεύδουμε να διορθώσουμε όλα τα κακώς κείμενα. Ο ΟΠΕΚΕΠΕ θέλει δρόμο για να βελτιωθεί. Ωστόσο, όμως, σε επόμενη φάση, αν θέλετε να σας πούμε σχετικά με τον ΟΠΕΚΕΠΕ τι σχεδιάζουμε, πέραν από τις πληρωμές.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα ήταν αναγκαία μια τέτοια συζήτηση, κύριε Υπουργέ και σας ευχαριστούμε.

Γίνεται ένας «ζωντανός» διάλογος, μπορώ να πω, πολύ καλού επιπέδου. Σημαντικά είναι και τα ζητήματα των πληρωμών. Μακάρι, να ολοκληρωθούν οι πληρωμές αυτές προ του Πάσχα. Πολύ σημαντικά, κ. Κόκκαλη, και τα ζητήματα των συνδεδεμένων. Πρέπει κάποια στιγμή, βέβαια, ο καθένας που καταθέτει τέτοιες προτάσεις μείζονος σημασίας, να βλέπει από τη μία πλευρά την προάσπιση του εισοδήματος των αγροτών, αλλά και την υπεραξία στην εθνική οικονομία, γιατί κάθε ευρώ που δίνουμε σε ενίσχυση, πρέπει να βλέπουμε και τι αποδίδει. Το πρώτιστο, βέβαια, είναι το εισόδημα των παραγωγών, αλλά, αν αυτό συνδυάζεται και με την ωφέλεια στην εθνική οικονομία, θαρρώ ότι είναι ακόμα καλύτερο.

Τον λόγο έχει ο κ. Χνάρης από την Κ.Ο. ΠΑΣΟΚ-ΚΙΝΑΛ.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καταρχάς χαιρόμαστε κ. Υπουργέ, που το αντικείμενο της σημερινής Επιτροπής αποτελεί την αναθεώρηση του Στρατηγικού Σχεδίου. Είναι μια πρόταση, την οποία έχουμε καταθέσει εδώ και ένα μήνα και που αντιμετωπίσατε εξαρχής υποτιμητικά. Τώρα όμως βλέπουμε ότι αναγκαστήκατε εκ των πραγμάτων να έλθετε γιατί η συγκεκριμένη Επιτροπή είναι το σημαντικότερο βήμα για να κατατεθούν οι προτάσεις όλων των κομμάτων για ένα τόσο σημαντικό θέμα όπως είναι ο Στρατηγικός Σχεδιασμός της χώρας μας για τη νέα ΚΑΠ.

Καταρχάς, να πούμε ότι η σημερινή συζήτηση αφορά τη δεύτερη τροποποίηση του Στρατηγικού Σχεδίου και να υπενθυμίσουμε ότι έχει ήδη εγκριθεί η πρώτη τροποποίηση

χωρίς καν ενημέρωση ή διαβούλευση από πλευράς σας με κανέναν από τους ενδιαφερόμενους φορείς. Το 2023 ο πρώτος χρόνος εφαρμογής της νέας ΚΑΠ, την οποία εσείς εγκρίνατε χωρίς καμία ουσιαστική διαβούλευση, η κυβέρνησή σας εννοώ, είχε ως αποτέλεσμα τη χειρότερη στα χρονικά πληρωμή ενιαίων ενισχύσεων. Και λέω πρώτη γιατί με την πολιτική που ακολουθείτε, αν δεν αλλάξουν κάποια πράγματα, πολύ φοβάμαι πως θα έλθουν και άλλες χειρότερες χρονιές, χειρότερες ακόμα και από αυτή. Ήδη υπολείπονται 760 εκατομμύρια ευρώ, τα οποία θα έπρεπε ήδη να έχουν διατεθεί μέχρι 31/12/2023 για να έχουν άμεσο αντίκρισμα στις πραγματικές ανάγκες του αγροτικού κόσμου.

Η κακή διαχείριση της νέας ΚΑΠ συνδυαστικά με τα υπόλοιπα προβλήματα που αντιμετωπίζει ο αγροτικός κόσμος, όπως είναι η εκρηκτική αύξηση του κόστους παραγωγής, ο αναχρονιστικός Κανονισμός του ΕΛΓΑ που δεν ανταποκρίνεται στις νέες συνθήκες λόγω κλιματικής κρίσης, η διαχείριση των κόκκινων δανείων και αγροτικών χρεών με κίνδυνο κατάσχεσης της αγροτικής γης, η αντιμετώπιση της πρακτικής των ελληνοποιήσεων και της νοθείας αγροτικών προϊόντων, την οποία προσπαθείτε μόνο τους τελευταίους δύο μήνες να αντιμετωπίσετε, άρα παραδέχεται η κυβέρνησή σας ότι όλα τα τελευταία χρόνια δεν έλαβε κανένα μέτρο. Όπως και η ρύθμιση για τη νομιμοποίηση των παράτυπα διαμενόντων εργατών γης, την οποία εξαρχής στηρίξαμε, δεν λύνει το πρόβλημα, καθώς όλες οι αρμόδιες υπηρεσίες είναι υποστελεχωμένες, αποκεντρωμένες διοικήσεις και προξενεία.

Δυστυχώς, όμως και τα πέντε συναπτά έτη διακυβέρνησης δεν καταφέρατε να επιλύσετε τα πραγματικά προβλήματα των αγροτών, με αποτέλεσμα να εξαναγκασθούν να βγουν στους δρόμους. Με αυτά τα λάθη της κυβέρνησή σας, τώρα θυμηθήκατε να προχωρήσετε στην προσχηματική ενημέρωση με απώτερο σκοπό να νομιμοποιήσετε τις ήδη ληφθείσες αποφάσεις σας.

Σε συνέχεια της δικής μας επιστολής, για να παρευρεθείτε στην αρμόδια Επιτροπή της Βουλής, με σκοπό να τεθούν διακομματικά σε διαβούλευση όλες οι προτάσεις, το ΠΑΣΟΚ δράττεται της ευκαιρίας να καταθέσει τις δικές του. Οι προτάσεις μας δομούνται σε δύο μέρη, το πρώτο αφορά προτάσεις που έχουν να κάνουν με την αναθεώρηση της ΚΑΠ και το δεύτερο με προτάσεις που αφορούν το Στρατηγικό Σχέδιο της χώρας. Οι προτάσεις μας κατατίθενται όχι ως απάντηση σε μια πανομοιότυπη επιστολή που έστειλε ο Υπουργός σε σχετικούς και άσχετους, αλλά ως κείμενο βάσης, συζήτησης και προβληματισμού με σκοπό την επίλυση των σημαντικών προβλημάτων που αντιμετωπίζει ο αγροτικός κόσμος.

Γενικότερα, η δική μας φιλοσοφία είναι ότι οι ενισχύσεις πρέπει να καταβάλλονται στους αγρότες που παράγουν και όχι που απλώς κατέχουν γη, για αυτό και θα πρέπει να ασκηθούν έντονες πιέσεις προς την Ευρωπαϊκή Ένωση και να υπάρξει μία στροφή του Στρατηγικού Σχεδίου της χώρας προς αυτή την κατεύθυνση.

Όσον αφορά τις προτάσεις για την αναθεώρηση της ΚΑΠ, θα προτείνουμε την αύξηση του προϋπολογισμού μέσω της δημιουργίας ενός τρίτου ταμείου χρηματοδότησης της ΚΑΠ, του Ευρωπαϊκού Γεωργικού Ταμείου Προσαρμογής στις Κλιματικές Μεταβολές, για την ένταξη των παρεμβάσεων σχετικά με την υλοποίηση της Πράσινης Συμφωνίας πρώτα από όλα, αλλά και να καλυφθούν οι πόροι που απαιτούνται για τη χρηματοδότηση εργαλείων διαχείρισης και δράσεων, αλλά και αναδιάρθρωση καλλιεργειών.

Να υπάρξει μια δίκαιη εφαρμογή της Πράσινης Συμφωνίας. Σε αυτό το σημείο πρέπει καταρχάς να συμφωνήσουμε όλοι ότι ανεξάρτητα από το πόσο σημαντική είναι η Πράσινη Συμφωνία, το σίγουρο είναι ότι δεν μπορεί να γίνει εις βάρος πρώτα από όλα του παραγωγού, αλλά και πολύ περισσότερο εις βάρος της επισιτιστικής επάρκειας. Στην

συγκεκριμένη περίπτωση η Πράσινη Συμφωνία δεν εφαρμόζεται με δίκαιο τρόπο. Η οριζόντια εφαρμογή της σε όλα τα κράτη-μέλη καταστρατηγεί την αρχή ότι «ο ρυπαίνων πληρώνει», δεδομένου ότι όλες οι χώρες δεν έχουν την ίδια συμβολή στις αρνητικές επιπτώσεις της κλιματικής κρίσης. Το οικολογικό αποτύπωμα της ελληνικής γεωργίας και κτηνοτροφίας είναι πολύ μικρότερο από τις ενεργοβόρες καλλιέργειες και εκτροφές των βόρειων ευρωπαϊκών χωρών.

Τρίτον, δίκαιη κατανομή των άμεσων ενισχύσεων. Η κατανομή των άμεσων ενισχύσεων βασίζεται στην έκταση των γεωργικών εκμεταλλεύσεων ευνοώντας τις μεγάλες ιδιοκτησίες σε βάρος όμως των οικογενειακών εκμεταλλεύσεων που συνιστούν δομικό στοιχείο της ευρωπαϊκής και της ελληνικής γεωργίας. Το 93% των εκμεταλλεύσεων της χώρας μας είναι μικρές εκμεταλλεύσεις.

Διοικητική απλούστευση. Υπάρχει επιτακτική ανάγκη αξιοποίησης των τεχνολογικών εξελίξεων. Προτείνουμε την εφαρμογή μιας σειράς διοικητικών απλουστεύσεων για τη μείωση του κόστους εφαρμογής της ΚΑΠ με σκοπό τη διαφάνεια και λογοδοσία.

Τέλος οι προτάσεις της Ευρωπαϊκής Ένωσης για άρση περιορισμών και της χώρας μας που θέτουν τα πρότυπα καλής γεωργικής πρακτικής και περιβαλλοντικής κατάστασης όπως η κατάργηση των ελέγχων στις εκμεταλλεύσεις σε κάτω από 100 στρέμματα εννοείται ότι μας βρίσκουν σύμφωνους.

Όσον αφορά τις προτάσεις για την αναθεώρηση του Στρατηγικού Σχεδίου. Κατ’ αρχάς να πούμε ότι η ΚΑΠ εφαρμόζεται με λάθος στοιχεία. Τα στοιχεία της ελληνικής γεωργίας που χρησιμοποιήθηκαν για τη σύνταξη του Στρατηγικού Σχεδίου έχουν έτος αναφοράς το 2019.Η υλοποίηση της ΚΑΠ άρχισε το 2023, τα 4 χρόνια που μεσολάβησαν άλλαξαν πολλά και σημαντικά δεδομένα. Αρχικά υπολογίστηκαν 3.000.876 εκτάρια εκμεταλλεύσεων εκτάσεων ενώ σήμερα είναι πολύ περισσότερα.

Καταρχάς, προτείνουμε η υποβολή των δηλώσεων ΟΣΔΕ να γίνεται στην αρχή του χρόνου. Επιπλέον, προτείνουμε την κατάργηση της υποχρέωσης υποβολής τους στις περιπτώσεις που δεν υπάρχει καμία μεταβολή στοιχείων. Η χώρα μας στο Στρατηγικό Σχέδιο αποφάσισε το προβλεπόμενο ποσοστό εσωτερικής σύγκλισης των δικαιωμάτων να πραγματοποιηθεί στην τρέχουσα περίοδο κατά 100%, ενώ η Ευρωπαϊκή Ένωση θέτει ως ελάχιστο ποσοστό σύγκλισης το 85%. Η άποψή μας είναι ότι η εφαρμογή της εσωτερικής σύγκλισης πρέπει να γίνει στο 85% των δικαιωμάτων για να υπάρξει μια ομαλή μετάβαση για παραγωγούς που έχουν εξασφαλίσει τα προηγούμενα χρόνια υψηλότερα δικαιώματα.

Θεωρούμε ότι πρέπει να υιοθετηθεί ένας άλλος τρόπος κατανομής των ενισχύσεων που θα είναι σε συνάρτηση της παραγωγικής δυναμικότητας και βιωσιμότητας των εκμεταλλεύσεων. Τα οικολογικά σχήματα είναι πολύπλοκα και δύσκολα κατανοητά, τα οποία εσείς ψηφίσατε και εγκρίνατε. Προτείνουμε τη μείωση του αριθμού των οικολογικών σχημάτων και τη δημιουργία ενός ενιαίου οικολογικού σχήματος για όλους τους μικρούς παραγωγούς χωρίς να απαιτούνται επιπλέον έξοδα.

Για τις συνδεδεμένες ενισχύσεις, καλό είναι να μάθουμε κάποια στιγμή με ποια κριτήρια αποφασίστηκαν τα συγκεκριμένα προϊόντα και να μάθουμε και ποιες είναι οι προτεραιότητες της χώρας μας, δηλαδή ποια προϊόντα είναι προτεραιότητα της χώρας για να στηριχτούν.

Επίσης, το πρόγραμμα της εξισωτικής αποζημίωσης του Πυλώνα ΙΙ που αφορά αγρότες σε ορεινές και μειονεκτικές περιοχές. Κατά την προσωπική μας άποψη, θα πρέπει

να κατανέμονται τα χρήματα αυτά μόνο στους κατά κύριο επάγγελμα αγρότες και όχι στους έτερο-επαγγελματίες. Αυτό ήταν μια απόφαση που την πήρε το 2018 ο ΣΥΡΙΖΑ και θα πρέπει να το διεκδικήσουμε σαν χώρα. Να υπενθυμίσω ότι μέχρι το 2018 κατανέμονταν περίπου 160 εκατομμύρια σε 70.000 κατά κύριο επάγγελμα αγρότες και κτηνοτρόφους, τώρα κατανέμονται 245 εκατομμύρια σε πάνω από 300.000. Όμως τα χρήματα δεν πάνε στους πραγματικούς παραγωγούς.

Επίσης, απαιτούνται περισσότεροι πόροι για τις παρεμβάσεις ενημέρωσης στους δικαιούχους. Οι αγρότες δεν λαμβάνουν καμία ουσιαστική γνώση για θέματα του Στρατηγικού Σχεδίου και συχνά πέφτουν θύματα παραπληροφόρησης και εκμετάλλευσης από εταιρείες προώθησης επίπλαστου ψηφιακού μετασχηματισμού. Ένα από τα σημαντικότερα προβλήματα της ΚΑΠ είναι ότι δεν έχει γίνει κατανοητή από τους ενδιαφερόμενους αγρότες.

Επιπλέον, το εθνικό απόθεμα θα πρέπει να καταβάλλεται πλέον της μία φοράς, ιδιαίτερα για τους νέους αγρότες οι οποίοι έχουν ενταχθεί στο Πρόγραμμα και έχουν πάρει πριμ εγκατάστασης. Γιατί έχουμε παραδείγματα, ένας νέος αγρότης παίρνει το πριμ εγκατάστασης, παίρνει ένα πολύ μικρό ποσό, ενώ στη διάρκεια των χρόνων, εξελίσσεται και δεν του δίνει το δικαίωμα να πάρει δεύτερη φορά απόθεμα.

Επιπλέον, έχουν περάσει 15 μήνες από την έναρξη του Στρατηγικού Σχεδίου και ακόμη δεν έχει ενεργοποιηθεί ο Πυλώνας ΙΙ, δηλαδή, τα προγράμματα νέων αγροτών, τα σχέδια βελτίωσης, η μεταποίηση και τα δημόσια έργα. Ως ΠΑΣΟΚ, προτείνουμε να είναι χρονικά προσδιορισμένες κάθε έτος οι περίοδοι υποβολής αιτήσεων ένταξης, το διάστημα αξιολόγησης καθώς και ο χρόνος πληρωμής. Για εμάς, ο όρος «επιλαχών δικαιούχος» δεν υφίσταται ιδιαίτερα σε παραμεθόριες περιοχές και σε ακριτικά νησιά του Αιγαίου.

Κύριε Υπουργέ, υπάρχει παράδειγμα επιλαχόντα σε νησί με δύο κατοίκους και αυτό είναι κάτι που πρέπει να δείτε. Θεωρώ πως σε αυτές τις περιπτώσεις παραμεθόριων περιοχών, για λόγους τους οποίους καταλαβαίνετε όλοι, δεν πρέπει να υπάρχουν επιλαχόντες.

Συνοψίζοντας, γίνεται από όλους κατανοητό πως ο συγκεκριμένος Στρατηγικός Σχεδιασμός της χώρας, εξαιτίας των διαφόρων λαθών και παραλείψεων που έχουν λάβει χώρα, χρειάζεται τροποποίηση η οποία πρέπει να απαντά στα πραγματικά προβλήματα των αγροτών και όχι σε δογματικές αντιλήψεις της κυβέρνησης. Η παρουσία μας σήμερα εδώ συμβάλλει προς αυτή την κατεύθυνση.

Τελειώνοντας, κ. Υπουργέ, θέλω να ενημερώσουμε και τους συναδέλφους, ότι έχουμε ζητήσει ενημέρωση. Επαναλαμβάνω πως έχουμε ζητήσει να επισκεφτούμε τον ΟΠΕΚΕΠΕ, με την συνάδελφο κυρία Σταρακά και η απάντηση που μας δόθηκε, είναι ότι πρέπει να πάρουμε έγκριση από τον Υπουργό. Καλό είναι να ενημερώσετε το Σώμα για το ποιες είναι οι διαδικασίες, όταν ένας δημοκρατικά εκλεγμένος Βουλευτής θέλει να επισκεφθεί μια υπηρεσία της δική σας αρμοδιότητας.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ο Υπουργός για μισό λεπτό έχει τον λόγο, για να απαντήσει, γιατί ήταν κάτι συγκεκριμένο αυτό που είπε ο κ. Χνάρης.

Παρακαλώ, κύριε Υπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Σας ευχαριστώ πολύ.

Ο κάθε δημοκρατικά εκλεγμένος Βουλευτής -που βεβαίως εσείς είστε, ασυζήτητή- έχει κάθε δικαίωμα, και εμείς κάθε υποχρέωση να απαντήσουμε ως κυβέρνηση, σε οποιοδήποτε έλεγχο. Όμως, εσείς ζητήσατε να κάνετε μια συνάντηση με τη Διοίκηση χωρίς αντικείμενο, χωρίς ατζέντα.

Παρακαλώ πολύ, επειδή υπάρχει ένας έλεγχος, μια τάξη και μια σοβαρότητα και μια υπευθυνότητα, εφόσον θέλετε κάτι συγκεκριμένο, παρακαλώ πολύ απευθυνθείτε για μια συνάντηση που να είναι σωστά προετοιμασμένη, έτσι ώστε να μην κάνουμε κινήσεις εντυπώσεων και τίποτα παραπέρα.

Ωστόσο δε, ότι άλλο χρειαστείτε ως πληροφορία, για τον ΟΠΕΚΕΠΕ και για κάθε Οργανισμό και για το Υπουργείο, ευχαρίστως και το ξέρετε πολύ καλά, ότι δεν έχουμε απουσιάσει και ούτε έχουμε καθυστερήσει, παρά μόνο σε πολύ ειδικές περιπτώσεις, να απαντήσουμε και να ανταποκριθούμε στον Κοινοβουλευτικό Έλεγχο, είναι ένα απόλυτα δημοκρατικό δικαίωμα δικό σας και υποχρέωση δική μας, διότι έτσι εξελίσσεται η…...

**ΕΜΜΑΝΟΥΗΛ ΧΝΑΡΗΣ:** …….(ομιλεί εκτός μικροφώνου)

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Σας παρακαλώ πολύ, να επισκεφτείτε την Υπηρεσία, να γνωρίζει και η Διοίκηση. Δεν είπατε κάτι.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ήταν αναγκαία η εξήγηση που έδωσε ο Υπουργός. Ευχαριστούμε, κ. Υπουργέ. Ναι, βεβαίως και να καταθέσετε έγγραφα για τα πρακτικά.

Κύριε Λαμπρούλη, σας παρακαλώ, 2 έγγραφα θέλει να καταθέσει στα πρακτικά.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Καταθέτω δύο έγγραφα για τα πρακτικά.

Επίσης, είπατε προτάσεις για να αλλάξει η ΚΑΠ. Φαντάζομαι, λέγατε ότι έναν μήνα πριν καταθέσατε την επιστολή, για να γίνει συνάντηση. Εντάξει, το κατάλαβα, γιατί άλλο είπατε στην αρχή. Εγώ, λοιπόν, καταθέτω στα Πρακτικά, για να γίνει γνωστό και τι απαντήσατε.

*(Στο σημείο αυτό κατατίθεται έγγραφο στα Πρακτικά και επισυνάπτεται στο τέλος του Πρακτικού)*

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Χνάρη, παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Τι απαντήσατε καταθέτω στα Πρακτικά, όταν απευθυνθήκαμε και στα υπόλοιπα Κόμματα και τι μας απαντήσατε εσείς, ζητώντας να κάνουμε ραντεβού για με το τι έχει κάνει το ΚΤΕ του ΠΑΣΟΚ και τι απάντησε. Πραγματικά, καλοδουλεμένη δουλειά βουλευτή σας, αλλά μπορείτε να συντονιστείτε μεταξύ σας; Γιατί, άλλα λέει ο ένας και αλλά λέει ο άλλος. Τελικά, τι λέει το ΠΑΣΟΚ;

*(Στο σημείο αυτό κατατίθεται έγγραφο στα πρακτικά και επισυνάπτεται στο τέλος του πρακτικού)*

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Εντάξει, κύριε Υπουργέ, ευχαριστούμε, κατατέθηκαν στα Πρακτικά.

Σας παρακαλώ πολύ, θα έχετε τον λόγο, κ. Υπουργέ, σας παρακαλώ να με διευκολύνετε. Έχει ήδη δοθεί ο λόγος στον κ. Λαμπρούλη, κύριε Κατρίνη, σας παρακαλώ.

**ΓΕΩΡΓΙΟΣ ΛΑΜΠΡΟΥΛΗΣ:** Αυτά, μπορείτε να τα συζητήσετε στην πορεία, τα διαδικαστικά μπορείτε και μετά την Επιτροπή.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Λαμπρούλη, σας παρακαλώ, είστε Αντιπρόεδρος και εσείς της Βουλής, να με διευκολύνετε.

Κύριε Κατρίνη, έχετε ζητήσει τον λόγο και εσείς και η κυρία Σταρακά και θα έχετε το χρόνο να απαντήσετε, κατά την τοποθέτησή σας.

Τον λόγο έχει ο κ. Λαμπρούλης από την Κ.Ο. του Κ.Κ.Ε..

**ΓΕΩΡΓΙΟΣ ΛΑΜΠΡΟΥΛΗΣ:** Σας ευχαριστώ, κύριε Πρόεδρε, και συγνώμη για την παρέμβασή μου, δεν ήθελα να σας υποκαταστήσω.

Η ίδια η ζωή, χρόνια τώρα, έχει αποδείξει ότι ο δρόμος της Κοινής Αγροτικής Πολιτικής που συναποφασίζεται και υλοποιείται διαχρονικά απ’ όλες τις κυβερνήσεις στη χώρα μας, με κριτήριο την κερδοφορία των εμποροβιομηχάνων και φυσικά σε συνθήκες μιας αγοράς διεθνοποιημένης, έχει οδηγήσει σε συγκέντρωση της αγροτικής παραγωγής, μεγαλύτερο έλεγχό της από τα μονοπώλια και σε «ξεκλήρισμα» -αυτό λένε όλα τα στοιχεία- ενός σημαντικού αριθμού βιοπαλαιστών αγροτών. 22% με 23% αγροτικός πληθυσμός, 6% με στόχο λέει στη χώρα, να φτάσει στο 2% με 3%. Έτσι, λοιπόν, η ΚΑΠ μόνο χειρότερη γίνεται, ανεξάρτητα με τις αναθεωρήσεις της που συντελούνται.

Το Κομμουνιστικό Κόμμα σταθερά την καταψηφίζει και την πολεμά. Είναι το μοναδικό κόμμα, να θυμίσουμε, που με τους ευρωβουλευτές του καταψήφισε την πρόσφατη αναθεώρηση, τον Οκτώβριο του 2020. Την ίδια ώρα, που Νέα Δημοκρατία, ΣΥΡΙΖΑ, ΠΑΣΟΚ, Ελληνική Λύση την υπερψήφισαν. Μάλιστα, τονίσαμε, ότι αυτή η νέα ΚΑΠ, θα βάλει ακόμη περισσότερα εμπόδια στην επιβίωση των βιοπαλαιστών αγροτών, κτηνοτρόφων και πάει λέγοντας.

Έτσι, λοιπόν, και η νέα ΚΑΠ 2023 - 2027, υπηρετεί ευλαβικά αυτή την πολιτική της Ευρωπαϊκής Ένωσης για την «πράσινη» μετάβαση, που πολλαπλασιάζει την ενεργειακή φτώχεια, υποχρεώνοντας τον λαό μας, αλλά και τους λαούς, να χρυσοπληρώνουν για τις επενδύσεις των ανανεώσιμων πηγών ενέργειας και για πανάκριβο φυσικό αέριο. Κυρίαρχη σε αυτή, είναι η λογική της εξωστρέφειας, που επιβάλλουν οι επιχειρηματικοί όμιλοι, με στόχο την προώθηση των εξαγωγών αγροτοδιατροφικών, άλλων προϊόντων, αλλά και κεφαλαίων, στο πλαίσιο ενός, όλο και πιο οξυμένου, διεθνούς ανταγωνισμού. Στόχος είναι η κερδοφορία. Αντίστοιχα, ο έλεγχος των πρώτων υλών, περιοχών, αγορών, που οδηγεί ακόμα και σε πολέμους, ιμπεριαλιστικούς πολέμους. Και φυσικά, τροφοδοτώντας τη μεγάλη ακρίβεια στα τρόφιμα.

Έτσι, λοιπόν, η νέα ΚΑΠ έχει φέρει προσαρμογές που πλήττουν άμεσα την πλειοψηφία των βιοπαλαιστών αγροτών, με πιο χαρακτηριστικό παράδειγμα τις απαιτήσεις για την ένταξή τους στα οικολογικά σχήματα, όπως είναι οι συμβουλές σε γεωπόνους, οι αλλαγές στα καλλιεργούμενα είδη και στον τρόπο καλλιέργειας, που συνεπάγονται έξοδα ή μείωση στο εισόδημα και άλλα πολλά.

Πρόκειται, λοιπόν, για επιπτώσεις που έχουν ξεσηκώσει θύελλα αντιδράσεων στους αγρότες, από τους αγρότες, σε όλες τις χώρες της Ευρωπαϊκής Ένωσης, όπως και στη χώρα μας. Μαζί, ασφαλώς, με τις συμφωνίες της Ευρωπαϊκής Ένωσης για εισαγωγές αγροτικών προϊόντων από τρίτες χώρες, με κριτήριο την εξασφάλιση φθηνών πρώτων υλών για ποιους; Για τους αγρότες; Για τους εμποροβιομηχάνους, γιατί γι’ αυτούς γίνεται όλο το παιχνίδι.

Έτσι, λοιπόν, η λεγόμενη επαναδιαπραγμάτευση της ΚΑΠ 2023 - 2027 δεν γίνεται με κριτήριο την επιβίωση των βιοπαλαιστών αγροτών. Στο επίκεντρό της βρίσκεται η κερδοφορία των επιχειρηματικών ομίλων. Η όποια αναπροσαρμογή της, που συζητιέται αυτό το διάστημα, μετά τις πανευρωπαϊκές και εδώ στη χώρα μας κινητοποιήσεις των αγροτών και τον αγώνα που δώσαμε για την επιβίωσή τους, αφορά σε έναν νέο, προσωρινό συμβιβασμό, ανάμεσα στα αντιτιθέμενα συμφέροντα των ευρωενωσιακών ομίλων. Ο λαός μας έχει πρόσφατη αρνητική πείρα από τέτοιου είδους διαπραγματεύσεις, στο πλαίσιο της Ευρωπαϊκής Ένωσης, αλλά και των άλλων ιμπεριαλιστικών συμμαχιών. Η Κυβέρνηση της Νέας Δημοκρατίας εμπαίζει τους αγρότες και όλο τον λαό. Ακούσαμε ξανά από τον Υπουργό, τον Νοέμβριο και τον Δεκέμβριο, όταν ξεκινούσαν οι κινητοποιήσεις, εμπαίζοντας τον λαό, να ισχυρίζεται ότι αξιοποιεί τις κινητοποιήσεις, για να φέρει καλά αποτελέσματα, στο πλαίσιο των προωθούμενων αλλαγών στην ΚΑΠ.

Αντίστοιχα, να θυμίσουμε ότι υπήρχαν και άλλες κυβερνήσεις, όπως και η Κυβέρνηση του ΣΥΡΙΖΑ, στο παρελθόν, για να αποπροσανατολίσουν και να ενσωματώσουν τη λαϊκή δυσαρέσκεια. Όμως, οι βιοπαλαιστές αγρότες στη χώρα μας αντιλαμβάνονται πλέον πολύ καλά, ότι οι επιδοτήσεις, για παράδειγμα, που δίνονται, όχι μόνο στην Ευρωπαϊκή Ένωση, αλλά και στις ΗΠΑ, τη Βραζιλία και αλλού, είναι η άλλη όψη των χαμηλών τιμών που δίνουν οι εμποροβιομήχανοι στους αγρότες, για να εξασφαλίζουν πάμφθηνες πρώτες ύλες. Δεν είναι «δώρο», όπως παρουσιάζεται. Ακούστηκε και προηγουμένως εδώ στην Αίθουσα.

Εξάλλου, τα ταμεία της Ευρωπαϊκής Ένωσης γεμίζουν από την εισφορά κάθε κρατικού προϋπολογισμού. Να μην ξεχνάμε ότι ο Προϋπολογισμός στην Ελλάδα, που ψηφίστηκε τον Δεκέμβριο, για το 2024, προβλέπει 95% έσοδα από τους εργαζόμενους, τους επαγγελματίες, τους αγρότες, τους αυτοαπασχολούμενους και πάει λέγοντας και μόνο 5% φορολογία του μεγάλου κεφαλαίου, που κατέχει τον τεράστιο πλούτο στη χώρα μας και βγάζει αμύθητα κέρδη.

Έτσι, λοιπόν, οι βιοπαλαιστές γεωργοί, κτηνοτρόφοι και μελισσοκόμοι, δεν έχουν άλλη διέξοδο από τον δρόμο του αγώνα σε κατεύθυνση σύγκρουσης με τους αντιπάλους τους, που είναι οι έμποροι, οι τραπεζίτες, οι βιομήχανοι, το κράτος, οι κυβερνήσεις και η Ευρωπαϊκή Ένωση. Αυτό είχαν στα συνθήματα στις κινητοποιήσεις τους, γιατί ξέρουν και έχουν καταλάβει, πλέον, ποιον έχουν απέναντί τους. Όπου πήραν την υπόθεση στα χέρια τους, με την οργάνωση μέσα από τους αγροτικούς συλλόγους και τις ομοσπονδίες τους, με την αγωνιστική διεκδίκηση στα μπλόκα του αγώνα και άλλες μορφές και τον πανελλαδικό συντονισμό τους, μέσω της πανελλαδικής επιτροπής των μπλόκων, σε συμπόρευση με τον υπόλοιπο λαό, όπου ξεπέρασαν τη λογική των λύσεων, είχαν και μικρές και μεγαλύτερες νίκες.

Σε αυτή την κατεύθυνση, το Κ.Κ.Ε. είναι μέσα στην πάλη των βιοπαλαιστών αγροτών στη χώρα μας και δίνει όλες του τις δυνάμεις, για μείωση του κόστους παραγωγής με αφορολόγητο πετρέλαιο. Η ΚΑΠ δεν το απαγορεύει, αλλά ψηφίσατε το τρίτο μνημόνιο, ΣΥΡΙΖΑ - ΑΝΕΛ τότε, Νέα Δημοκρατία, ΠΑΣΟΚ. Ναι ή όχι; Ναι.

Επίσης, για πλαφόν στο αγροτικό ρεύμα, εξασφάλιση φθηνών λιπασμάτων και άλλων πρώτων υλών, εγγυημένες από το κράτος τιμές στα αγροτικά προϊόντα, που να καλύπτουν το κόστος παραγωγής και να εξασφαλίζουν στον αγρότη εισόδημα επιβίωσης. Πλαφόν στις τιμές των ειδών διατροφής των supermarket ,με κατάργηση του ΦΠΑ στα είδη πλατιάς λαϊκής κατανάλωσης. Αλλαγή του Κανονισμού του ΕΛΓΑ, ώστε να αποζημιώνει στο 100% την

παραγωγή, το γεωργικό, κτηνοτροφικό και μελισσοκομικό αντίστοιχα κεφάλαιο απ’ όλους τους φυσικούς κινδύνους και όλες τις νόσους και άμεση καταβολή των αποζημιώσεων, με γενναία αύξηση της χρηματοδότησης του ΕΛΓΑ από τον Κρατικό Προϋπολογισμό. Πλήρη στελέχωση όλων των κρατικών και γεωτεχνικών υπηρεσιών με το απαραίτητο μόνιμο προσωπικό.

Παράλληλα, έργα υποδομής και προστασίας της παραγωγής, χωρίς επιβαρύνσεις και τέλη για τον αγρότη. Η Θεσσαλία πλήρωσε και πληρώνει πανάκριβα την έλλειψη υποδομών πολιτικής προστασίας, αντιπλημμυρικών έργων και πάει λέγοντας. Αναπλήρωση των χαμένων εισοδημάτων σε καλλιέργειες, που έχουν απώλεια παραγωγής, καθώς και σε προϊόντα φυτικής και ζωικής παραγωγής που πουλήθηκαν κάτω από το κόστος παραγωγής.

Με διάφορες ερωτήσεις και μέσω του Κοινοβουλευτικού Ελέγχου, όχι μόνο εμείς και άλλοι συνάδελφοι και από άλλα κόμματα, αναδεικνύουν αυτή την πλευρά, αλλά «φωνή βοώντος εν τη ερήμω». Να μην ισχύσουν οποιασδήποτε μορφής περικοπές στις άμεσες ενισχύσεις, για παράδειγμα, μεταφορά τους στον Πυλώνα ΙΙ για αμοιβές ιδιωτών γεωπόνων και το «πρασίνισμα» να δοθεί, όπως δινόταν μέχρι πέρυσι. Να μην ισχύσουν οι συμφωνίες της Ευρωπαϊκής Ένωσης για εισαγωγές αγροτικών προϊόντων από τρίτες χώρες. Ένα παράδειγμα που το συζητήσαμε σε Επίκαιρη Ερώτηση, πριν από λίγες ημέρες, είναι τα μήλα εισαγωγής, ενώ τα μήλα από την Αγιά, λόγω καθυστέρησης στη συγκομιδή, λόγω των πλημμυρών, παραμένει στα ψυγεία το 60% της παραγωγής, ενώ την ίδια ώρα εισάγονταν από τρίτες χώρες, ενώ έχουμε δική μας παραγωγή. Σε αυτή την κατεύθυνση τι έκανε η Κυβέρνηση; Τίποτα.

Κύριε Πρόεδρε, το Κ.Κ.Ε., το λέμε ξεκάθαρα, μπορεί να κοιτάει τους αγρότες στα μάτια, επειδή είναι το μόνο κόμμα που πήγε κόντρα σε όλες τις εκδοχές των αυταπατών για καλύτερες ημέρες, περισσότερα χρήματα, μεγαλύτερες αγορές, μέσα από μία Ευρωπαϊκή Αγροτική Πολιτική. Προειδοποίησε για τις συνέπειες της ΚΑΠ, πρωτοστάτησε στην πάλη να δοθεί οργανωμένη απάντηση από τους βιοπαλαιστές γεωργούς, κτηνοτρόφους, μελισσοκόμους, αλιείς, αλλά και στην αλληλεγγύη στον δίκαιο αγώνα τους απ’ όλο τον λαό που εξουδετερώνουν τον κοινωνικό αυτοματισμό των κυβερνήσεων. Προπάντων, όμως, οι βιοπαλαιστές ατομικοί αγροτοπαραγωγοί μπορούν να εμπιστεύονται το Κ.Κ.Ε γιατί με την πολιτική και τη δράση του «φωτίζει» την προοπτική, την πραγματική διέξοδο από τη βάσανο της επιβίωσης, το άγχος της καθημερινής αναμέτρησης με τους κινδύνους και τις φυσικές καταστροφές, τον «βραχνά» του εισοδήματος που μικραίνει και του κόστους παραγωγής που μεγαλώνει. Με την κοινωνικοποιημένη μεγάλη παραγωγή, το κρατικό εμπόριο, την συνδεδεμένη συνεταιριστική παραγωγή μπορεί ο αγροτοπαραγωγός να προστατευτεί από τις καταστροφές, από τις σκληρές συνθήκες της δουλειάς στην ύπαιθρο, να ανέβει συνολικά το βιοτικό επίπεδο της αγροτικής οικογένειας εξασφαλίζοντας ταυτόχρονα φθηνά και ποιοτικά τρόφιμα για όλο το λαό. Σας ευχαριστώ, κύριε Πρόεδρε.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής)**: Τον λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Κύριε Λαμπρούλη, έχετε απόλυτο δίκαιο και παίρνω τον λόγο, για να σας πω, ότι στο θέμα με τα μήλα της Αγιάς και γενικότερα με τα ελληνικά προϊόντα, που υπάρχει ένας αθέμιτος ανταγωνισμός με προϊόντα που εισάγονται από τρίτες χώρες, εγώ το βάζω σε μια γενικότερη βάση, ότι υπάρχει αθέμιτος ανταγωνισμός των ελληνικών προϊόντων, των ευρωπαϊκών προϊόντων, από εισαγωγή προϊόντων τρίτων χωρών, είναι πολύ σωστό. Έχει αναδειχτεί σε πάρα πολλές συζητήσεις και ένα από τα θέματα που πρέπει και έχουμε συζητήσει και με τους ευρωπαίους συναδέλφους, είναι να βάλουμε στο τραπέζι της συζήτησης αυτό το θέμα. Δεν μπορεί να εισάγονται -και αποτελεί θέση της Κυβέρνησης, θέση της χώρας μας, δηλαδή -να εισάγονται από τρίτες χώρες προϊόντα ανεξέλεγκτης παραγωγής, χωρίς ελέγχους, χωρίς κανόνες, χωρίς προϋποθέσεις, χωρίς πλαίσιο χρήσης φυτοφαρμάκων και συγκεκριμένες καλλιεργητικές μεθόδους, την ίδια στιγμή που οι δικοί μας αγρότες σωστά ακολουθούν μία πορεία με τις απαιτήσεις της «πράσινης» συμφωνίας που πολλές φορές είναι και δυσβάσταχτο το κόστος. Πραγματικά, αυτό είναι ένα θέμα.

Θέλω, όμως, να δώσω και ένα στοιχείο και να το καταθέσω στα Πρακτικά -και έχει ενδιαφέρον η συζήτηση σήμερα- γιατί ειπώθηκε από τον κ. Κόκκαλη, ότι «δεν είχε ξεκινήσει ο διάλογος, ούτε καν η διαδικασία, τι σχέση έχει ο ΣΥΡΙΖΑ με τη νέα ΚΑΠ;». Δεν έχει δίκιο. Δεν έχετε δίκιο, αγαπητέ συνάδελφε, γιατί τα προσχέδια των τριών Κανονισμών της ΚΑΠ 2023 - 2027 δημοσιεύτηκαν από την Ευρωπαϊκή Ένωση τον Ιούνιο του 2018. Ποιος ήταν Κυβέρνηση; Ο ΣΥΡΙΖΑ. Τι κάνατε; Τίποτα, παρά μόνο μία ημερίδα -εδώ είναι τα στοιχεία τα καταθέτω και αυτά στα Πρακτικά- στις 22 Απριλίου 2019.

*(Στο σημείο αυτό καταθέτει έγγραφο ο κύριος Υπουργός για τα Πρακτικά)*

Εδώ είναι αποδεικνύονται. Άρα, καλό είναι, να καταλάβουμε, ότι εδώ υπάρχει μία ευθύνη από το ξεκίνημα των συζητήσεων της ΚΑΠ 2023 - 2027 από την Κυβέρνηση ΣΥΡΙΖΑ. Και βεβαίως, οι πρωτοβουλίες που πήρατε εδώ είναι καταγεγραμμένες. Αν σας διαφεύγει αυτή η διοργάνωση της μοναδικής ημερίδας που κάνατε για την ΚΑΠ, ευχαρίστως, να σας διαβιβάσω τα στοιχεία που καταθέτω στα Πρακτικά.

**ΒΑΣΙΛΕΙΟΣ ΚΟΚΚΑΛΗΣ:** Συγνώμη, κύριε Πρόεδρε, λέτε για τους Κανονισμούς της νέας ΚΑΠ, κύριε Υπουργέ; Εάν λέτε γι’ αυτούς, ψηφίστηκαν στις 23/11/2021.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής)**: Ωραία, λοιπόν. Έκανε τις διευκρινίσεις του ο κ. Υπουργός, κάνατε και εσείς, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ**: Συγνώμη, αλλά δεν είχαμε καμία σχέση με τη διαπραγμάτευση, εκ των πραγμάτων, για τη νέα ΚΑΠ. Οι Κανονισμοί που εφαρμόζονται τώρα, το 2021 ψηφίστηκαν.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής)** Τον λόγο έχει ο κ. Μπούμπας από την «Ελληνική Λύση», εκ Σερρών ορμώμενος.

**ΚΩΝΣΤΑΝΤΙΝΟΣ ΜΠΟΥΜΠΑΣ**: Σας ευχαριστώ πολύ, κύριε Πρόεδρε.

Κύριοι του Υπουργείου, κατ’ αρχάς, η συζήτηση είναι πάρα πολύ σημαντική. Σε εθνικό επίπεδο έπρεπε να γίνονται πολλές συζητήσεις αναφορικά με την Κοινή Αγροτική Πολιτική και έπρεπε να υπάρχει και μία «καθαρόαιμη» αγροτοκτηνοτροφική, το έχουμε πει πολλάκις, η οποία δεν θα είναι συνυφασμένη με την Επιτροπή Παραγωγής και Εμπορίου. Το λέμε αυτό, διότι και εμείς στο πολυσέλιδο πρόγραμμα της «Ελληνικής Λύσης» δίνουμε μία βαρύτητα στον πρωτογενή τομέα και δη στις νέες καλλιέργειες που μπορούν να έχουν ανταγωνιστικά χαρακτηριστικά.

Κύριε Αυγενάκη, πριν από λίγο καιρό, στην Έκθεση Τροφίμων και Ποτών, μιλήσατε για ανταγωνισμό στα ελληνικά προϊόντα, τα οποία έχουν και τις κλιματολογικές και τις εδαφολογικές συνθήκες. Το νέο Πρόγραμμα Horizon Europe, που «τρέχει» μέχρι και το 2027, με 13,9 δις και άλλα 800, περίπου, εκατομμύρια, που θα δοθούν από εθνικούς πόρους, είναι

το περιβόητο Πρόγραμμα «Αγροδιατροφή - Από το αγρόκτημα στο πιάτο» και είμαστε, ήδη, στα μέσα του 2024 και δεν υπάρχει αυτή τη στιγμή ένας ολοκληρωμένος σχεδιασμός, σε ότι αφορά τα ανταγωνιστικά χαρακτηριστικά των αγροτικών προϊόντων.

Μένουμε λίγο και σε αυτό, το οποίο είπατε, για τις αθρόες εισαγωγές που γίνονται από τρίτες χώρες, γιατί και με βάση τη Συνθήκη GAΤΤ, που έχει υπογράψει η Ελλάδα, αυτό που πρέπει να πούμε στους αγρότες, κοιτώντας τους στα μάτια, είναι ότι, όταν ένα προϊόν βρεθεί σε καλύτερη τιμή, αμφιβόλου ποιότητας, βέβαια, γίνεται εισαγωγή, με βάση τη Συνθήκη GAΤΤ, που έχει υπογράψει η Ελλάδα, το περιβόητο General Agreement on Tariffs and Trade. Από κει και πέρα, οι Ισπανοί, για παράδειγμα, έχουν καταγγείλει τους Ολλανδούς, ότι τα πορτοκάλια που πάνε στην Ολλανδία είναι από την Αίγυπτο, αλλά πώς μπορεί να γίνει έλεγχος από τους Ολλανδούς, όταν η ίδια η χώρα αυτή δεν παράγει πορτοκάλια;

Πώς μπορεί να ελπίζει ο καταναλωτής, αλλά και ο παραγωγός, από τη στιγμή που δεν υπάρχουν οι απαιτούμενες ελεγκτικές δικλείδες ασφαλείας για το brand name προϊόντων; Φέρνω ως παράδειγμα, τότε ήταν ο κ. Στύλιος και ο κ. Κεδίκογλου στο Υπουργείο, οι προκάτοχοί σας, την πρόταση που φέραμε ως «Ελληνική Λύση» και με Ερώτηση στο Κοινοβούλιο, το περιβόητο μέτρο 11 για την μελισσοκομία. Το φέρνω ως παράδειγμα αυτό, κύριε Πρόεδρε και κύριοι του Υπουργείου, διότι οι μελισσοκόμοι δεν θεωρείτο, ότι ασχολούνταν με γεωργική δραστηριότητα. Μπορεί να ακούγεται παράδοξο, αλλά την επιδότηση τη δικαιούτο το έντομο και όχι ο μελισσοκόμος.

Εν πάση περιπτώσει, αυτό το θέμα λύθηκε, τουλάχιστον, έστω και την τελευταία στιγμή, κατά την προηγούμενη Κοινοβουλευτική Περίοδο, το περιβόητο μέτρο 11, που οι μελισσοκόμοι διαμαρτύρονται και σήμερα. Μιας και αναφερόμαστε στην ονομασία προέλευσης των προϊόντων, σήμερα στα 100 κιλά μέλι, αν μπει ένα κιλό μέλι ελληνικό, αυτομάτως, «βαφτίζεται» όλο ελληνικό και οι υπόλοιπες γλυκαντικές ουσίες από άλλες χώρες, απλώς, αναφέρονται στα «ψιλά» γράμματα.

Ο κ. Αυγενάκης, προηγουμένως, είπε ότι θα γίνουν έλεγχοι. Ορίστε, κύριε Αυγενάκη, να κάνετε και να θεσπίσετε τον φόρο του διοξειδίου του άνθρακα γι’ αυτές τις εισαγωγές που γίνονται από τρίτες χώρες. Για παράδειγμα, υπάρχει το σύστημα «ΕΠΑΡΕΛ», ψάξτε το λίγο, 26 ψεκασμοί γίνονται στο πορτοκάλι, περίπου 4 με 5 ψεκασμοί γίνονται στα μήλα. Άρα, με βάση αυτό το σύστημα, μπορούν, κάλλιστα, να μπουν πρόστιμα και να γίνουν αυστηροί έλεγχοι, για να προστατεύσουμε τον Έλληνα παραγωγό. Μπορούμε να το κάνουμε.

Αν θα δημιουργηθεί μία πρόταση, για να πάμε σε νέες τράπεζες σπόρων γης, όπως, για παράδειγμα, εμείς πολλές φορές έχουμε μιλήσει για νέες καλλιέργειες, όπως αρώνια, κράνα, μύρτιλα, ιπποφαές, το λουλούδι του Δαρβίνου, που πιλοτικά ο κ. Καχριμάνης στην Ήπειρο με τον «ΕΛΓΟ ΔΗΜΗΤΡΑ», το κατέβασε στο οροπέδιο από το Μέτσοβο, για να το καλλιεργήσει και να δει την απόδοση, διότι μιλάμε για πώληση 5.000 ευρώ το στρέμμα. Εσείς δώσατε τα νούμερα, αλλά αυτή τη στιγμή, γιατί και εγώ προέρχομαι καθαρά από έναν αγροκτηνοτροφικό νόμο, τον Νομό Σερρών, υπάρχει μία στεναχώρια στους αγρότες και το ξέρετε πολύ καλά. Άλλωστε, οι αγρότες βγήκαν στους δρόμους, γιατί έρχονται αυτά τα οικολογικά προγράμματα, αλλά όταν απαγορεύεις στον αγρότη να οργώνει το χωράφι του, από τον Οκτώβριο μέχρι και τον Φεβρουάριο, πείτε μου, λοιπόν, εσείς πώς θα το οργώσει. Παλιά, είχαμε κάποια προγράμματα απονιτροποίησης, αυτά δεν υπάρχουν πλέον, με αυτό που λέγεται αγρανάπαυση, αλλά και το άλλο σε ότι αφορά στην αμειψισπορά, αυτές τις διαδοχικές καλλιέργειες.

Αν διαβάσει κάποιος αυτά που και η Ευρωπαϊκή Ένωση λέει στη νέα ΚΑΠ για τα 10 εκτάρια, δηλαδή, τα 100 στρέμματα, εξαιρεί τις μικρές εκμεταλλεύσεις έκτασης, κάτω των 10 εκταρίων από ελέγχους και κυρώσεις, που σχετίζονται με τη συμμόρφωση και τις απαιτήσεις όρων της ΚΑΠ. Αφορούν στην κατάργηση της αιρεσιμότητας, δεδομένου ότι αυτό αφορά το 65%, περίπου, των δικαιούχων της ΚΑΠ, αλλά αντιπροσωπεύει μόνο το 10% της γεωργικής γης. Αυτό, όμως, γίνεται, διότι δεν υπάρχει προσωπικό. Έχουν γίνει προσλήψεις, σε ότι αφορά και στον ΕΛΓΑ, σε γεωπόνους και κτηνιάτρους; Υπάρχει έλλειψη προσωπικού, προσπαθούμε με εποχικούς να δώσουμε την πανάκεια στο ζήτημα, που δεν γίνεται. Να φανταστείτε, έρχονται από την πατρίδα σας, κύριε Αυγενάκη, την Κρήτη, γεωπόνοι εποχικοί στις Σέρρες, παίρνουν και τους τοπικούς, γιατί δεν ξέρουν τα τοπωνύμια και τις περιοχές, άρα, οι εργατοώρες μπορεί να είναι και περισσότερες.

Άρα, εδώ δεν γίνεται χάρη. Όλα αυτά μου θυμίζουν το 2019, που περνούσε η Κυβέρνησή σας τον νόμο για το Επιτελικό Κράτος, που έλεγε, ότι από τη στιγμή που δεν επαρκεί ο έλεγχος, για να ξαναπεράσουν για δίπλωμα οι 70 ετών και άνω, άστους να οδηγούν και να περάσουν μόνο γιατρούς. Αυτό μου θυμίζει.

Επίσης, Για την «ταμπακιέρα» πρέπει να μιλήσουμε. είπατε για τα νούμερα. Τα υπόλοιπα ενιαίας ενίσχυσης, αυτή την ώρα, είναι απλήρωτα 80 εκατομμύρια ευρώ. Πότε; Πώς θα διανεμηθούν αυτά; Με ποια κριτήρια; Συνδεδεμένη ενίσχυση, απλήρωτη 245 εκατομμύρια ευρώ, αυτή είναι η «ταμπακιέρα», διότι «καίει» τους αγρότες, αυτή τη στιγμή, το οικονομικό σκέλος. Καλά να τους λέμε, ότι θα μπορούν να καλλιεργήσουν και άλλη γη, αλλά το θέμα είναι με τι λεφτά, καθώς χρωστάνε τα «μαλλιοκέφαλά» τους, από λιπάσματα, από γεωργικά φάρμακα, από τους Τοπικούς Οργανισμούς Εγγείων βελτιώσεων (ΤΟΕΒ).

Οικολογικά σχήματα, απλήρωτα 425 εκατομμύρια ευρώ. Πληρώθηκε η δόση για το πετρέλαιο του 2023, αλλά η επόμενη δόση δεν ξέρουμε πότε θα πληρωθεί. Είμαστε στον Απρίλιο και ουσιαστικά, ενώ το είπατε την πρωταπριλιά, ελπίζουμε να μην ήταν πρωταπριλιάτικο ψέμα, η πλατφόρμα του ΟΣΔΕ άνοιξε μόνο για μεμονωμένους αγρότες. Οι μελετητές, χθες είχα κουβέντα μαζί τους, δεν μπορούν να μπουν. Ξέρετε εσείς κανέναν αγρότη να μπορεί να μπει; Έχει ανοίξει η πλατφόρμα ΟΣΔΕ και για τους μελετητές; Την έχετε ελέγξει, δεν έχει κανένα πρόβλημα; Μου λέτε, ότι έχει ανοίξει. Χαίρομαι που το ακούω, γιατί χθες ήταν ανάστατοι οι μελετητές, που δεν μπορούσαν να μπουν.

Σε ότι αφορά στη συνολική μείωση, που φθάνει στο 40% των ενισχύσεων, θα έχουμε καμία αλλαγή, κύριε Αυγενάκη; Θα παραμείνει αυτό το 40%; Το 40% είναι συνολική μείωση. Θα το διαπραγματευτούμε καθόλου αυτό; Η συνολική μείωση των ενισχύσεων είναι στο 40%, αυτή τη στιγμή. Δηλαδή, 40% έχουν χάσει οι αγρότες.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων)** *(Ομιλεί εκτός μικροφώνου)*: Δεν είναι σαφές το ερώτημα σας. Συγνώμη, αλλά δεν σας καταλαβαίνω.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής):** Διευκρινίστε το, κύριε Μπούμπα, για να απαντήσει συνολικά ο Υπουργός.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Έχουμε την αναδιανεμητική. Σωστά; Οι αγρότες είδαν στα βιβλιάριά τους λιγότερα χρήματα, ναι ή όχι;

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής):** Κύριοι Υπουργοί, κρατήστε τις ερωτήσεις και θα απαντήσετε συνολικά. Κύριε Μπούμπα, σας παρακαλώ, συνεχίστε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Πρέπει να τους διαβεβαιώσουμε, ότι δεν θα έχουν μείωση.

Πάμε σε ένα άλλο θέμα για να ολοκληρώσω. Καταρχάς, δεν έχουν πληρωθεί ακόμη οι σπάνιες ράτσες. Από πέρυσι είναι να πληρωθούν τα βουβάλια στη λίμνη της Κερκίνης. Δεν έχουν πάρει λεφτά ακόμα. Τα περιμένουν από το φθινόπωρο και χρωστάνε παντού. Για δείτε το λίγο. Προχθές, είχα συνάντηση με τους βουβαλοτρόφους, ακόμη να πληρωθούν για τις σπάνιες φυλές. Πρέπει να το δείτε το θέμα, μήνες περιμένουν να πάρουν τα λεφτά.

Ένα άλλο «καυτό» ζήτημα, όπου μέχρι τώρα έχουμε πληρώσει πρόστιμα, που έχουν υπερκεράσει τα 400 εκατομμύρια, είναι τα περιβόητα σχέδια βελτίωσης, σε ότι αφορά στην κτηνοτροφία. Τα πρόστιμα καραδοκούν. Το ξέρετε πολύ καλά, γιατί ούτε η νομαδική κτηνοτροφία μπορεί να προστατευθεί, καθ’ αυτόν τον τρόπο, αν δεν γίνουν επιτέλους αυτά τα ολοκληρωμένα σχέδια βελτίωσης, ούτε μπορεί να υπάρχει μία εθνική στρατηγική και στο κτηνοτροφικό ζωικό κεφάλαιο. Είναι ένα ζήτημα που αυτή τη στιγμή «καίει» την Ελλάδα. Εμείς, πριν από έναν μήνα, καταθέσαμε αίτημα να γίνει μία συζήτηση προ ημερήσιας διάταξης για τους αγρότες που ήταν στους δρόμους. Ο κοινοβουλευτισμός ορίζει, εκ του Κανονισμού, ότι έπρεπε να γίνει. Δυο φορές τον χρόνο δικαιούμαστε ως κόμμα να καταθέσουμε αντίστοιχο αίτημα. Ο κ. Τασούλας, όμως, δεν το έφερε. Το έχουμε πει ως «Ελληνική Λύση», ότι πρέπει να γίνει μία συζήτηση στο Κοινοβούλιο, που να αφορά μόνο τους αγρότες, τους κτηνοτρόφους και τους αλιείς, ώστε να τοποθετηθούν όλα τα κόμματα εμπεριστατωμένα με αναλυτικές προτάσεις. Να υπάρξει ένας «πονοκέφαλος» απ’ όλους, για να δούμε, επιτέλους, να γίνονται ουσιαστικές, εποικοδομητικές, εμπεριστατωμένες προτάσεις γι’ αυτό που θέλουμε να στηρίξουμε όλοι. Ο «ακρογωνιαίος λίθος» της οικονομίας είναι ο πρωτογενής τομέας.

Η νέα ΚΑΠ είναι μια «παλιά» αμαρτία, που δεν την διαπραγματευτήκαμε σωστά, ούτε τη διαπραγματευόμαστε σωστά, με αποτέλεσμα να συρρικνώνεται το εισόδημα των αγροτών και να μην έχουν μία προοπτική μελλοντική σε καλλιέργειες, που θα μπορούσαν να είναι αποδοτικές με ανταγωνιστικά χαρακτηριστικά απέναντι στο τι ζητάει η αγορά.

Κλείνοντας, έχουμε τη γεωθερμία και δεν έχουμε αλλάξει τον νόμο της γεωθερμίας και η γεωθερμία σήμερα ακόμη θεωρείται μεταλλευτική δραστηριότητα. Και αυτό το λέω, κύριοι του Υπουργείου, γιατί θέλετε να φέρετε μία διαχειριστική πολιτική για το νερό. Αν είναι δυνατόν, κάποιος για να κάνει γεώτρηση να βγάλει ζεστό νερό, πρέπει να πάρει άδεια από Ινστιτούτο Γεωλογικών και Μεταλλευτικών Ερευνών. Είναι τρελό, αλλά έτσι είναι. Είναι ένα παλιό βασιλικό διάταγμα είναι αυτό. Ο κ. Βορίδης κάποτε είχε πει ότι θα το δει.

Από την περιοχή πού είστε, κύριε Λαζαρίδη, έκανε κάτι ο κ. Μιχαηλίδης στον Δήμο Νέστου με θερμοκήπια. Το ίδιο έχουμε εμείς σε Σιδηρόκαστρο, Ηράκλεια, Νιγρίτα και άλλα μέρη της Ελλάδας. Να γίνουν, επιτέλους, διαλογητήρια και δημοπρατήρια.

Κύριε Αυγενάκη, επειδή είπατε τι προστάζει αγορά, σάς προτρέπω να επισκεφτείτε κάτι που επισκέφθηκα και εγώ ως δημοσιογράφος το 2009, το δημοπρατήριο του Mechelen στο Βέλγιο. Θα δείτε οι άνθρωποι, πραγματικά, πώς δουλεύουν μέσα από μικρούς ευέλικτους συνεταιρισμούς και μπαίνουμε στο άλλο νομικό πλαίσιο που πρέπει να αλλάξουν και οι συνεταιρισμοί, για να είναι εύρωστοι και παραγωγικοί. Σας ευχαριστώ.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής):** Επειδή αναφερθήκατε στα σχέδια βελτίωσης, πρέπει να πω, ότι χθες ο Υπουργός είχε μία σύσκεψη με τους Περιφερειάρχες.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Δύο Περιφέρεις είναι στα δικαστήρια είναι. Να δούμε τι σχέδια θα βγάλουν.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής):** Αυτό το ζήτημα της γεωθερμίας, κύριε Υπουργέ, πρέπει να το δούμε, γιατί στην Καβάλα, εκτός από τον Νέστο, έχουμε και στο Παγγαίο γεωθερμικά πεδία.

Τον λόγο έχει ο κ. Βρεττός από την Κ.Ο. «ΝΙΚΗ».

**ΝΙΚΟΛΑΟΣ ΒΡΕΤΤΟΣ**: Ευχαριστώ, κύριε Πρόεδρε.

Θα ξεκινήσω με τον εύθυμο σχολιασμό του κ. Αυγενάκη, σχετικά με τον μελετητή που δεν μπορούσε να μπει στο πρόγραμμα, δηλώνοντας, ότι «μάλλον ήταν ΠΑΣΟΚ ο μελετητής και «σαμπόταρε» το κυβερνητικό έργο». Αστειευόμενος το λέω, αλλά από τα αστεία βγαίνουν συμπεράσματα.

**ΜΑΚΑΡΙΟΣ ΛΑΖΑΡΙΔΗΣ (Προεδρεύων της Επιτροπής)**: Κύριε Βρεττέ, έναν αστεϊσμό έκανε ο κ. Υπουργός.

**ΝΙΚΟΛΑΟΣ ΒΡΕΤΤΟΣ**: Κι εγώ αστεϊσμό κάνω. Συγνώμη, δικαίωμα στον αστεϊσμό έχει μόνο ο κ. Υπουργός; Μέσα από τα αστεία, όμως, βγαίνει η σοβαρότητα. Άρα, η αποτυχία της Κυβέρνησης Μητσοτάκη οφείλεται, στο ότι πάνω από το 50% των Υπουργών της είναι στελέχη του ΠΑΣΟΚ, πρώην, όψιμα, πατριωτικά, εύθυμα, ανεύθυνα και αναθεωρητικά.

Ας έρθουμε, όμως, στα σοβαρά, για να καταλάβει και ο κόσμος και για τη διάχυση ευθυνών. Άλλωστε, ακούστηκε και από τον κ. Υπουργό. Είναι μία ωραία δικαιολογία, για να αποποιούμαστε τις ευθύνες. Τις κυβερνητικές ευθύνες μας, σχετικά με το εθνικό σχέδιο, τις πληρώνουμε όλοι μαζί και δυστυχώς, οι πιο αδύναμοι, στη συγκεκριμένη περίπτωση, είναι οι αγρότες μας και κυρίως, οι κτηνοτρόφοι.

Άρα, στο πλαίσιο του Εθνικού Σχεδιασμού Ανάκαμψης και Ανθεκτικότητας «Ελλάδα 2.0» και στον Στρατηγικό Σχεδιασμό της Κοινής Αγροτικής Πολιτικής 2023-2027, όπου χάρη στις προσπάθειες και του ίδιου του Πρωθυπουργού και όλων των Υπουργών της Κυβέρνησης της Νέας Δημοκρατίας, ο πακτωλός χρηματοδότησης των 19,3 δισεκατομμυρίων ευρώ, που, όντως, χωρίς καμία περικοπή θα έχουν οι αγρότες μας, είναι τόσο σημαντικές. Μόνο που αυτές οι έννοιες για τον Έλληνα αγρότη, κύριε Υπουργέ, είναι διαζευγμένες έννοιες, γιατί, δεν υπάρχει ούτε στόχος, ούτε στρατηγική. Ο στόχος είναι να παραμείνουν οι αγρότες. Εσείς μιλάτε για εθνική στόχευση για τη δημογραφική ανανέωση, ενώ θα έπρεπε να μιλάτε για εθνική στόχευση για αποτροπή της δημογραφικής ερημοποίησης. Πώς μπορείτε να υπερασπίσετε σχέδια του πρωτογενούς παραγωγικού τομέα αγροτικού και κτηνοτροφικού χωρίς αγρότες; Και μάλιστα, αντικαθιστώντας τους με εταιρικά σχήματα συλλογικά γεωργών; Όχι. Επιχειρηματικά γεωργικά σχήματα που καταλήγουν τελικά ως προσχήματα.

Θέλετε να αναπτύξετε μέσα από τον σχεδιασμό σας τη βελτίωση δεξιοτήτων απασχολούμενων. Αυτό αφορά τους γεωργούς ή τους μετανάστες που μέσα από τις συμφωνίες έρχονται να καλύψουν τα εμπορικά σχήματα γεωργικά και όχι τους Έλληνες γεωργούς και κτηνοτρόφους; Να μην μιλήσουμε για τη στρατηγική «Από το Αγρόκτημα στο πιάτο», που αφορά τους κτηνοτρόφους. Αλήθεια το πιστεύετε;

Όμως, αυτοί οι στόχοι να ξέρετε, ότι δεν αναδεικνύονται με την αγροτική διπλωματία και τις κοινές θέσεις των μελών του ευρωπαϊκού λαϊκού κόμματος, γιατί είναι αντικρουόμενα τα συμφέροντα. Το ξέρετε πολύ καλά. Κοινή αγροτική πολιτική με προσπάθεια να κάνετε έναν όμιλο για εννέα μεσογειακές χώρες, οι οποίες είναι οι περιφερειακές, γιατί η Γαλλία θεωρείται μεσογειακή χώρα. Θα σας πω παρακάτω για ποιον λόγο δεν είναι μαζί σας και δεν μπορεί να είναι μαζί σας, όχι ως Υπουργός, αλλά ως εκπρόσωπος των Ελλήνων αγροτών.

Σε ότι αφορά στα σαρκοφάγα θα κάνω δύο απλούς σχολιασμούς, καθώς θα τοποθετηθώ πιο συγκεκριμένα παρακάτω. Ξέρετε ότι αν δεν οριοθετηθεί ο τρόπος που μεγαλώνουν αυτά τα ζώα, που επηρεάζουν τη γεωργία -και έχουμε πρόβλημα με αγριοκάτσικα, με ελάφια προστατευόμενα στη Ρόδο, με μεγάλα θηλαστικά- καταστρέφοντας την αγροτική παραγωγή, τότε δεν μπορούμε να κάνουμε τίποτα. Ας κάνουμε αυτά που είναι σημαντικά για εμάς.

Επίσης, οι αγρότες παραπονούνται και λένε «πώς μπορούμε εμείς να έχουμε παραγωγικά γεωργικά ποιοτικά προϊόντα, όταν αλλάζει το μικροκλίμα;» Εσείς, στο ίδιο σημείο, που είναι πρώτοι σε παραγωγή στις γεωργικές γαίες, έχετε φωτοβολταϊκά, αναπτύσσεται μία θερμοκρασία και αλλάζει το μικροκλίμα. Αυτά είναι παράπονα που έρχονται.

Κύριε Υπουργέ, επειδή μιλήσατε για γενναιοδωρία. Θα ήθελα να σημειώσω, ότι δεν χρειάζεται γενναιοδωρία, αλλά γενναίες αποφάσεις και αυτές οι γενναίες αποφάσεις πρέπει να είναι εθνικές και να αφορούν τον Έλληνα αγρότη, αν πιστεύετε, πραγματικά, στον πρωτογενή τομέα.

Εμείς γενναίες προτάσεις δεν καταθέσαμε, γιατί ξέραμε, ότι δεν θα τις λαμβάνατε καθόλου υπόψη. Όμως, γενναία απόφαση είναι να «παγώσουν» τα δάνεια, καθώς είναι δανεισμένοι όλοι οι αγρότες. Είναι δυνατόν, να έχει δανειστεί όλη η ελληνική κοινωνία για να σώσει τους τραπεζίτες και να μην αναλάβουμε την ευθύνη ως κεντρική κυβέρνηση, να φύγει το βάρος, η δαμόκλειος σπάθη από το κεφάλι των αγροτών; Έχετε γενναίες αποφάσεις; Ναι. Μηδενίστε. Μπορείτε. Απαλλαγή από φόρους, εντελώς.

Αυτές είναι γενναίες αποφάσεις και δεν χρειάζεται η γενναιοδωρία κανενός, αν πιστεύετε στον πρωτογενή τομέα. Αλλά εσείς σπαταλήσετε επτά μήνες της υπουργίας σας, για να διώξετε τον Πρόεδρο του ΟΠΕΚΕΠΕ, που είχε επιλεγεί από τον προηγούμενο συνάδελφό σας της Νέας Δημοκρατίας και είχε επιλεγεί με κριτήρια αντικειμενικά. Επομένως, τα γραπτά πρέπει να μένουν, για να δημιουργούν νέα αγροτική εθνική πολιτική και όχι ως άλλοθι της αποτυχίας της σχεδιαζόμενης αγροτικής πολιτικής, που είναι κοινή μεταξύ εσάς και ΣΥΡΙΖΑ και ΠΑΣΟΚ. Γιατί είναι κοινή; Το είπατε μόνος σας; Είπατε ότι οι κυβερνήσεις «πέφτουν», μα ο τεχνικός σύμβουλος της αγροτικής πολιτικής είναι ο ίδιος και είναι ο ίδιος ερήμην των αγροτών. Αφού δαπανήσαμε ως χώρα έναν πακτωλό χρημάτων, για να παίρνουμε όλα αυτά τα σχέδια, δίνουμε άλλα τόσα χρήματα, για να ενημερώσουμε τους αγρότες. Άρα, για ποια κοινή αγροτική πολιτική προς όφελος των Ελλήνων αγροτών συζητάτε, όταν δεν την έχετε επικοινωνήσει καν, λες και ο αγρότης χρειάζεται να του επικοινωνήσει κάποιος ποιο είναι το πιο σημαντικό.

Ο κ. Στουρνάρας είπε χθες στην κοινή συνεδρίαση των Επιτροπών Οικονομικών Υποθέσεων και Παραγωγής και Εμπορίου, ότι ήταν προς όφελος του φορολογούμενου πολίτη, το ότι διεσώθησαν οι τράπεζες, οι τραπεζίτες και οι μεγαλοκαταθέτες. Είπε ότι θα πρέπει να εξετάσουμε για ποιον λόγο να επιδοτείται η αγροτική πολιτική και ποια μορφή αγροτικής πολιτικής στην Ελλάδα, όταν το εκτάριο στην Ελλάδα κάνει 200€, ενώ στην Ολλανδία, που πιστεύει στην αγροτική πολιτική, το εκτάριο είναι πάνω από 20.000€.

Επομένως, οι έντονες διαμαρτυρίες των αγροτών για την καταστροφική πολιτική δεν έχει να κάνει με την Κοινή Αγροτική Πολιτική. Έχει να κάνει με μία «δουλική», όσον αφορά τα εθνικά συμφέροντα στην αγροτική πολιτική, συμπεριφορά, που τώρα, ασθμαίνοντας, ζητάτε πόρους.

Επομένως, η Κοινή Αγροτική Πολιτική για το 2023-2027, ναι, φέρνει σημαντικές αλλαγές στην Ελλάδα, που στοχεύουν σε φιλοπεριβαλλοντικές δράσεις και αυστηρότερους ελέγχους -ακούγεται όμορφο- αλλά σε ένα μέσο ενός ψηφιακού μετασχηματισμού του πρωτογενούς τομέα και της αυστηροποίησης του ελέγχου. Αφορά αυτό τους Έλληνες αγρότες; Μπορούν να το υπηρετήσουν; Αυτά τα 19,3 δις, τελικά, σε ποιους θα πάνε; Για τα σχήματα που επικοινωνιακά ή εμπορικά θα μπορέσουν να αντικαταστήσουν; Το 25% γνωρίζετε των ΚΑΠ, δηλαδή, τα 460 εκατομμύρια οδεύουν προς τα οικολογικά σχήματα, τα echo schemes. Οι αγρότες θα πρέπει να επιλέξουν δράσεις, οι οποίες μέσα από τη λύση αυτών των σχημάτων θα είναι αναρτημένες στον ΟΠΕΚΕΠΕ. Τώρα, που αλλάξατε τον Πρόεδρο, να καταφέρετε να τον κάνετε να δουλέψει, όπως για την εφαρμογή της αμειψισποράς και τη διατήρηση της βιολογικής γεωργίας και κτηνοτροφίας.

Οι βασικές αλλαγές της ΚΑΠ περιλαμβάνουν, το είπαμε, το είπατε και εσείς, φιλοπεριβαλλοντικές δράσεις, ψηφιακό μετασχηματισμό, αυστηροποίηση ελέγχων, άρα, διατήρηση κεφαλαίων. Με ποιον τρόπο; Με μείωση των ενισχύσεων. Άρα, αυτή η πολιτική πρέπει να επιβληθεί με τιμωρητικό τρόπο. Αυτός είναι ο τρόπος, δηλαδή, που πρέπει να ακολουθηθεί και όχι να καταλάβουν οι αγρότες τι είναι προς το συμφέρον τους; Λες και στην τσέπη του αγρότη μπορεί κάποιος επικοινωνιολόγος να τον πείσει ή με τη δωροδοκία ή με την τιμωρία. Ωραίος τρόπος είναι να επιλέξουν οι αγρότες δράσεις οικολογικού σχήματος, αποδεχόμενοι να μειωθούν οι ενισχύσεις, κατά 25%. Ποιος θα το έκανε αυτό;

Προκλήσεις στην εφαρμογή υπάρχουν. Η εφαρμογή των νέων φιλοπεριβαλλοντικών δράσεων και οικολογικών σχημάτων μπορεί να αποτελέσει πρόκληση για τους αγρότες, όπως λέτε, ιδιαίτερα, στην αρχή της μεταβατικής περιόδου και θα έχει και επιπτώσεις στην παραγωγή. Η αυξημένη έμφαση στη βιωσιμότητα μπορεί να δημιουργήσει στη μειωμένη χρήση λιπασμάτων και φυτοφαρμάκων.

Κύριε Πρόεδρε, έχουμε απόψεις, που δεν συνάδουν, όμως, με την Κοινή Αγροτική Πολιτική, που είναι δική σας επιλογή να την εφαρμόσετε και παρακαλάτε μετά τους συναδέλφους στις άλλες ομάδες του Ευρωπαϊκού Κοινοβουλίου να «βάλουν πλάτη». Αλλά πού «να βάλουν πλάτη», αφού με τις επερχόμενες ευρωπαϊκές εκλογές, από ό,τι φαίνεται, βάσει των δημοσκοπήσεων, που εσείς τις παρακολουθείτε πάρα πολύ στενά, θα έχει αλλάξει, τελείως, το επίπεδο των ευρωβουλευτικών ομάδων. Και επειδή εμείς δεν είμαστε ευρωσκεπτικιστές και το δηλώνουμε αυτό, γιατί ξέρουμε ότι μέσα από τις συμμαχίες και τις συνεργασίες μπορούμε να αρθρώσουμε δύναμη και λόγο, αλλά είμαστε ευρωαναθεωρητές, δεν πιστεύουμε τον τρόπο που ακολουθεί η Ευρώπη μέσα από διάφορες τεχνικές ομάδες.

Επομένως η κύρωση της «Πράσινης» Συμφωνίας, δηλαδή του Green Deal από την Ευρωπαϊκή Ένωση φέρνει αρκετές προκλήσεις για τους αγρότες, καθώς στοχεύει στη μετάβαση -ακούγεται ωραίο- προς μια πιο βιώσιμη και «πράσινη» οικονομία.

Όμως, οι αγρότες αντιμετωπίζουν δυσκολίες. Μιλάμε για αύξηση του κόστους και αυτό είναι πολύ σημαντικό για τους Έλληνες αγρότες, οι οποίοι είναι χρεωμένοι. Το ξέρετε. Η αύξηση του κόστους σε ένα περιβάλλον θεμιτού ανταγωνισμού με ποιοτικά προϊόντα δεν είναι πρόβλημα, αλλά σε ένα επίπεδο, που τελικά υπάρχει αθέμιτος ανταγωνισμός, είναι θέμα. Λέτε ότι έχουμε Κοινή Μεσογειακή Αγροτική Πολιτική με τους Γάλλους. Ξέρετε, όμως, ότι οι Γάλλοι αγρότες, μπορούν να υπερασπίζοντα την ποιοτική και οικολογική αναβάθμιση της γεωργίας, όμως, έχουν στην Αφρική τεράστιες εκτάσεις, τις έχουν κόψει, τις έχουνε αποψιλώσει από τα δέντρα, από τα μεγάλα δάση, έχουν πάει κοντά στα ποτάμια, έχουν κάνει νέες γαίες, παραγωγικές, γεωργικές, ανεξέλεγκτες από φυτοφάρμακα και παίρνουν τα γεωργικά προϊόντα με τσάρτερ και την άλλη μέρα, στο Παρίσι, έχουν νωπά προϊόντα αγροτικής πολιτικής.

Άρα, εσείς με ποιον τρόπο μπορείτε να πιστέψετε, ότι αυτή η Κοινή Αγροτική Πολιτική έχει σχέση με τα συμφέροντα των Ελλήνων αγροτών; Επίσης η διαχείριση των επιδοτήσεων ευνοεί, το γνωρίζετε πολύ καλά, γι’ αυτό και εσείς στοχεύετε εκεί, τους μεγαλύτερους γαιοκτήμονες, με βάση τα καλλιεργούμενα στρέμματα, κάτι που φέρνει σε δεινή θέση τους μικρότερους αγρότες. Η αγοραία πίεση, το ξέρετε ότι πωλητές, οι μεσάζοντες και οι εταιρείες τροφίμων πιέζουν να επιβάλουν χαμηλές τιμές με τις πιστώσεις. Έγιναν κάποιες προσπάθειες με τα πιστωτικά τιμολόγια, αλλά δεν λύνεται το πρόβλημα. Η ανάγκη του αγρότη είναι πάντα αυτή που τον φέρνει σε αδύναμη και δυσχερή θέση. Και έτσι φθάνουν και ακριβά σε εμάς τα προϊόντα.

Η κλιματική κρίση, ξέρετε πολύ καλά, ότι είναι ένα πρόσχημα, γιατί έχει να κάνει με τις πολιτικές που οδήγησαν στην κλιματική κρίση. Η αστυφιλία και η αστικοποίηση έχουν παίξει μεγάλο ρόλο σε αυτή και σε αυτό που τελικά έχει σημασία για εμάς τους Έλληνες πολίτες, που είναι ο πρωτογενής τομέας. Ο κλάδος της κτηνοτροφίας, συγκεκριμένα, είναι αυτός που βρίσκεται σε φθίνουσα πορεία. Η μείωση του εισοδήματος και η αύξηση του κόστους παραγωγής σε όλα -τα γνωρίζετε πολύ καλύτερα από εμάς, έχετε συμβούλους και τεχνοκράτες υπηρεσιακούς παράγοντες που είναι καταρτισμένοι- οδηγούν όλο και περισσότερους κτηνοτρόφους στην έξοδο, να παρατούν τα κοπάδια τους, ειδικά τα κατσίκια και να γίνονται μετά αγριοκάτσικα και να έχουμε προβλήματα και στη γεωργία.

Μειώνεται, επίσης, δραματικά η ζωική παραγωγή, το ξέρετε, είναι μετρήσιμα στοιχεία, με συνέπεια να υπάρχει αύξηση στις τιμές. Ενώ, λοιπόν, γνωρίζετε αυτά τα προβλήματα, δεν κάνετε τίποτα. Μέσω της ΚΑΠ, θα μας φέρουν τις κατσαρίδες και τα σκαθάρια, για να παίρνουμε τις πρωτεΐνες. Δηλαδή, έφυγαν οι Κινέζοι από την Κίνα, που τόσα χρόνια ζούσαν και μεγάλωναν με σκαθάρια, ποντίκια και τώρα έρχονται στις ταβέρνες και τρώνε παϊδάκια, δηλαδή, αγνό κρέας, κι εμείς πάμε να εξοντώσουμε τους κτηνοτρόφους μας, για να βάζουμε στους πολίτες να τρώνε σκαθάρια. Και τα ακούμε και αυτά και προβάλλονται.

Όπως προκύπτει, και το γνωρίζετε καλά από διάφορες αναλύσεις, υπάρχουν αδύναμα σημεία, ευκαιρίες, απειλές στον ειδικό στόχο της Κοινής Αγροτικής Πολιτικής. Η κτηνοτροφία είναι ο κλάδος με τις μεγαλύτερες απώλειες. Η ανάλυση είναι γνωστή, όπως και τα αποτελέσματα: μικρό γεωργικό κτηνοτροφικό εισόδημα και προβλήματα.

Εμείς τι λέμε για όλα αυτά; Συστρατευόμαστε απόλυτα και υποστηρίζουμε τις 29 προτάσεις που έχει καταθέσει ο Σύνδεσμος Ελληνικής Κτηνοτροφίας, πάνω στο πλαίσιο της αναθεώρησης της νέας ΚΑΠ. Συμφωνούμε απόλυτα και με την επιστροφή των ενισχύσεων της ΚΑΠ στα προηγούμενα επίπεδα, στην αύξηση, κατά 20%, όπως πρότεινε η Ευρωπαϊκή Επιτροπή, στην αύξηση του πριμ κατά 100%. Όμως, για να γίνουν όλα αυτά, πρέπει να απαλλάξετε εντελώς τους αγρότες από φόρους και τους κτηνοτρόφους, τους, κατ’ επάγγελμα, αγρότες και όχι εκείνους που έχουν εμπορική ιδιότητα.

Έχουμε πολλές προτάσεις, αλλά εδώ ερχόμαστε, για να πούμε, ότι η Κοινή Αγροτική Πολιτική, εντός του λαϊκού κόμματος και με χώρες, οι οποίες δεν πιστεύουν στην κοινή αγροτική πολιτική, όσα παρακάλια και να κάνετε στις πολιτικές δυνάμεις, για να σας «βάλουν πλάτη», θα είναι στον «αέρα» και σε βάρος των Ελλήνων.

Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Σταρακά Χριστίνα, Χνάρης Εμμανουήλ, Χριστοδουλάκης Εμμανουήλ (Μανώλης), Δελής Ιωάννης, Λαμπρούλης Γεώργιος, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βαλτογιάννης Διονύσιος, Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

Σας ευχαριστούμε. Θα σας έλεγα, όμως, ότι η παραγωγή πρωτεΐνης από έντομα που στη χώρα μας βρίσκεται σε ερευνητικό και μελετητικό στάδιο. Δεν αφορά την τροφή των ανθρώπων, αφορά ζωοτροφές και κυρίως ιχθυοτροφές και ορνιθοτροφές, οι οποίες εισάγονται και θα έρθει να καλύψει ένα πολύ σημαντικό κομμάτι δύο δυναμικών κλάδων της ελληνικής οικονομίας, στις οποίες, όχι απλά έχουμε επάρκεια, αλλά είμαστε και εξαγωγική δύναμη, ιδιαίτερα, στα ιχθυοτροφεία μας. Αυτό, επειδή ξέρω ότι είστε άνθρωπος με ανοιχτό μυαλό, θέλω να το ξαναδείτε.

**ΝΙΚΟΛΑΟΣ ΒΡΕΤΤΟΣ:** Όχι, κύριε Πρόεδρε. Να μην μείνει αιωρούμενο. Με τη φόρα που έχει πάρει η Ευρωπαϊκή Ένωση και η ΚΑΠ σε λίγο θα μας ταΐζουν κατσαρίδες. Προφανώς, στηρίζουμε για τις ζωοτροφές, αλλά όχι να μας ταΐζουν κατσαρίδες.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας ευχαριστώ, κύριε Βρεττέ. Είναι ανάγκη όμως να παραχθούν ζωοτροφές για ιχθυοτροφεία, ορνιθοτροφεία και χοιροτροφεία.

Τον λόγο έχει ο κ. Κόντης, από την Κ.Ο. «ΣΠΑΡΤΙΑΤΕΣ».

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, θα αρχίσω από την τελευταία επισήμανση, λέγοντας ότι υπάρχουν μελέτες της Ευρωπαϊκής Ένωσης και των Αμερικάνων, οι οποίοι θέλουν να επιβάλλουν, τουλάχιστον, στην αρτοποιεία, τη χρήση αλεύρων από έντομα και από οτιδήποτε μπορεί να παραχθεί αυτό.

Επίσης, και για το γάλα της κατσαρίδας έχουν κάνει μελέτες και λένε ότι είναι τρομερά ευεργετικό για τους ανθρώπους. Και όσα ξεκινάνε ως ιδέες τώρα, γίνονται πραγματικότητα αύριο. Μην ξεχνάμε, ότι η εταιρεία Monsanto που σήμερα εμπορεύεται τους σπόρους παγκοσμίως και έχει ενσωματώσει σε αυτούς εντομοκτόνα, όπως το Roundup, ξεκίνησε από ιδέες ναζιστών ερευνητών, όπως ήταν ο Fritz ter Meer, ιδρυτής και CEO της Farben. Αυτός καταδικάστηκε για εγκλήματα πολέμου και όταν βγήκε από τη φυλακή έγινε

Πρόεδρος της φαρμακευτικής εταιρείας Bayer. Και η φαρμακευτική Bayer αγόρασε τη Monsanto. Όλα είναι μία αλυσιδωτή συνέχεια και ό,τι μας φαίνεται σήμερα απίθανο, θα το δούμε αύριο.

Πάμε τώρα στην ΚΑΠ. Εμείς πιστεύουμε πώς πρέπει να δούμε το θέμα, τελείως, εξαρχής. Να φτιάξουμε μία νέα βάση και ή δυνατόν, να δημιουργηθεί μία Υποεπιτροπή στην Επιτροπή Παραγωγής και Εμπορίου, στην οποία συμμετέχω πρώτη φορά, η οποία θα ασχολείται πιο συχνά με θέματα, όχι μόνο της αγροτικής μας πολιτικής, αλλά και της κτηνοτροφίας, όπως προανέφεραν και άλλοι συνάδελφοι, και της αλιείας μας. Είναι ένα πολυσύνθετο θέμα και αφορά μία μεγάλη μερίδα Ελλήνων, τόσο στην παραγωγή, όσο και στην κατανάλωση, ίσως, όλους τους Έλληνες. Είναι η πηγή της ζωής μας και δεν μπορούμε να το περνάμε, τελείως, εξ απαλών ονύχων, και να περιμένουμε, όποτε η Ευρωπαϊκή Ένωση εκδώσει μία οδηγία να προσπαθήσουμε εμείς να γίνουμε ουραγοί, κάνοντας κάποιες προτάσεις.

Η Ευρωπαϊκή Ένωση ξεκίνησε το 1962 με την Κοινή Γεωργική Πολιτική, σε μία προσπάθεια να ξεφύγει, ειδικά οι χώρες του βορρά, από την ένδεια που είχαν σε ευρωπαϊκά προϊόντα και να ενσωματώσει μία κοινή παραγωγή, βοηθώντας τους αγρότες, κυρίως, στις χώρες τους, να δημιουργήσουν παραγωγές και να εξομοιώσουν προϊόντα, τα οποία παράγονται στον νότο, με τα δικά τους παραγόμενα που ήταν από ανύπαρκτα έως πολύ άσχημα. Θυμόμαστε ότι κάποτε η Ελλάδα εξήγαγε τα πάντα στη Βόρεια Ευρώπη. Σήμερα, η Ελλάδα έφτασε να εισάγει προϊόντα. Εισάγουμε λεμόνια από την Αργεντινή και τη Βραζιλία, εισάγουμε ντομάτες από το Μαρόκο και τις χώρες του Μαγκρέμπ, εισάγουμε πατάτες από την Αίγυπτο. Οτιδήποτε είναι σήμερα γεωργικό προϊόν στα σούπερ μάρκετ, το 90% είναι εισαγωγή, πλέον. Αυτό πρέπει να μας προβληματίσει, γιατί υπάρχουν λόγοι που γίνεται αυτό. Δεν υπάρχει μία σωστή αντιμετώπιση των αγροτών, των κτηνοτρόφων και των αλιέων μας, σε τρίτο βαθμό. Κι εμείς προσπαθούμε τώρα να δούμε, ότι το μόνο που πρέπει να κάνουμε είναι να «κυνηγήσουμε» την «πράσινη» ανάπτυξη που έχει γίνει εμμονή στους ευρωπαίους. Οι ευρωπαίοι τεχνοκράτες, οι οποίοι αμφιβάλλω, αν έχουν πατήσει στη γη τα πόδια τους, σε ένα αγροτεμάχιο, για να δουν πώς γίνονται οι παραγωγές, έχουν αυτοσκοπό την ψηφιοποίηση και την «πράσινη» ανάπτυξη, έχουν επιβάλει τα τελευταία χρόνια τη στείρωση, στην ουσία, της αγροτικής παραγωγής.

Τελευταία, αντιμετώπισαν μεγάλες αντιδράσεις και κατάλαβαν, ότι δεν θα έβγαινε πουθενά αυτό. Πήραν πίσω, λοιπόν, την αγρανάπαυση, η οποία ήταν, σίγουρα, στην αρχή, σε μικρότερο βαθμό 4% έως 7%, αλλά στο μέλλον θα έφτανε και το 20% και το 30%, με την απληστία που τους διακατέχει, στο να καταστρέψουν ότι μπορούν. Θα έπρεπε και εμείς να μην έχουμε αποδεχθεί, άσχετα αν είμαστε υποχρεωμένοι να δεχόμαστε συμβάσεις, βάσει των ευρωπαϊκών οδηγιών, να γίνουν, σε τόσο μεγάλο βαθμό, οι περιορισμοί που έχουν γίνει σήμερα.

Βλέπουμε την Ευρωπαϊκή Ένωση να παράγει «πράσινα» γεωργικά προϊόντα και να εισάγει «βρώμικα» απ’ όλες τις άλλες τρίτες χώρες. Οι Ινδοί παράγουν στις περισσότερες περιοχές με τα παλιά ακόμα εντομοκτόνα, που χρησιμοποιούσαν πριν 50 χρόνια. Οι Αφρικανοί στη Βόρεια Αφρική το ίδιο, οι Ασιάτες το ίδιο. Εμείς λοιπόν, «τρέχουμε» και εισάγουμε τα προϊόντα τους. Βλέπουμε στις λαϊκές αγορές πλήθος προϊόντων που προέρχονται από εκεί και που δεν υπήρχαν στις αγορές αυτές. Υπήρχαν παραγωγοί Έλληνες,

οι οποίοι παρήγαγαν με τους κλασικούς παλιούς σπόρους και τρόπους και σήμερα, έχουν όλοι επιδοθεί σε μία στείρα παραγωγή, η οποία και τους ζημιώνει και δεν βγάζει προϊόντα τα οποία δεν είναι, όπως ήταν παλιότερα. Δηλαδή, τρώμε μία ντομάτα σήμερα και είναι σαν να είναι «ξύλο», κόβεις τη μισή και βλέπεις, ότι έχει έναν βλαστό που φθάνει στη μέση της ντομάτας.

Αυτή τη στιγμή, λοιπόν, για να φθάσω και στους κτηνοτρόφους, γνωρίζω περιπτώσεις στον Άψαλο της Πέλλας ή σε άλλα μέρη της Βορείου Ελλάδος, που πολλοί κτηνοτρόφοι μας έχουν κλείσει την παραγωγή τους. Άνθρωποι που είχαν 150 ή 200 βοοειδή της κόκκινης ποικιλίας των βοοειδών, τα παράτησαν, γιατί το κράτος ή η Ευρώπη θα πω εγώ, τους έθεσε περιορισμούς και αιτήματα, που τους έκαναν να κοστίζει η παραγωγή τους σε ένα δεκαπλάσιο ποσό, απ’ ότι έπαιρναν ως επιδοτήσεις. Φίλος μου είχε έξοδα 60.000 ευρώ τον χρόνο και ελάμβανε επιδοτήσεις 5.000 ευρώ. Πωλούσαν το κρέας στους ενδιάμεσους 6 ευρώ το κιλό και οι ενδιάμεσοι το πουλάνε στα σούπερ μάρκετ και στις αγορές 13 με 15 ευρώ, ενώ καταλήγουν να πωλούνται στη λιανική και 20 ευρώ.

Η εκμετάλλευση που γίνεται σε βάρος των παραγωγών, είτε αγροτών, είτε κτηνοτρόφων, είναι μεγάλη, όπως και εις βάρος των αλιέων, οι οποίοι και αυτοί βρίσκονται αντιμέτωποι, πλέον, με την επέκταση των ιχθυοτροφείων, τα οποία και αυτά δεν προσφέρουν αυτό, που θα έπρεπε να υπάρχει στο τραπέζι των Ελλήνων, καθώς προστίθενται συμπληρώματα, από φορμόλες μέχρι οτιδήποτε άλλο, κάτι που έχει καταγγελθεί από εργαζόμενους και έχει διαπιστωθεί και δικαστικά.

Βλέπουμε, επίσης, ότι έχουν χάσει το ενδιαφέρον τους τα παιδιά των αγροτών μας, τα παιδιά των κτηνοτρόφων μας, να συνεχίσουν τη δουλειά των γονέων τους. Έχουμε φθάσει στο σημείο, να εισάγουμε το 80% των κρεάτων που καταναλώνουμε: χοιρινά από την Κίνα, ερίφια από τη Ρουμανία, την Αλβανία, τη Βουλγαρία ή μοσχάρια από την Πολωνία, είτε άλλα τα «βαφτίζουμε» ελληνικά, αφού τα παίρνουμε μικρά και τα μεγαλώνουμε, ενώ αλλά τα «βαφτίζουν» απευθείας ελληνικά κάποιοι «κακοί» έμποροι και τα πουλάνε στην αγορά. Και τελικά, οι παραγωγοί μας βρίσκονται κάτω από το φάσμα της πτώχευσης.

Τα τελευταία χρόνια δε, πολλοί κτηνοτρόφοι διαμαρτύρονται, για το ότι κοντά στις περιοχές τους μπήκαν πολλές φωτοβολταϊκές μονάδες ή στις περιοχές τους, πολλοί αναγκάστηκαν να αλλάξουν τις καλλιέργειες, για να βάλουν φωτοβολταϊκά. Μπήκαν ανεμογεννήτριες που επέφεραν μεγάλες ζημιές στην παραγωγή, αφού προκάλεσαν ζημιά από την εξαφάνιση των μελισσών στις περιοχές που υπάρχουν, μέχρι των πτηνών ή διαφόρων άλλων ζωντανών οργανισμών, που είναι χρήσιμοι για την επικονίαση, για την ανταλλαγή στη φύση διαφόρων απαιτούμενων οργανισμών και οργανικών ουσιών.

Φθάσαμε στο σημείο, να μας πει πρόσφατα στην ενημέρωσή του ο κ. Μαργαρίτης Σχοινάς, στην Επιτροπή Ευρωπαϊκών Υποθέσεων, ότι ήμασταν τυχεροί που το Λαϊκό Κόμμα πρωτοστάτησε στο να μην περάσει η πρόταση της Ευρωπαϊκής Ένωσης να καταργήσουμε τη φύση. Μας είπε, ότι η πρόταση κάποιων «σατανικών μυαλών» ήταν να καταργήσουμε τη φύση. Δεν υπάρχει άλλος χαρακτηρισμός, που να μπορεί να αποδώσει κάποιος σε αυτούς τους τύπους, όταν σκέφτονται έτσι, οι οποίοι ζητούν να υιοθετήσουμε οτιδήποτε «συνθετικό» μπορεί να παραχθεί. Βλέπουμε σήμερα να παράγουμε συνθετικό κρέας σε 3D εκτύπωση, βλέπουμε να παράγουν διάφορα άλλα υποπροϊόντα, τα οποία σίγουρα θα τα βάλουν στη διατροφή μας σε λίγα χρόνια, με το πρόσχημα ότι έχουμε πρόβλημα στο διοξείδιο του άνθρακα, στο άζωτο, και δεν ξέρω που αλλού.

Μάς επέτρεψαν -υποτίθεται- να κάνουμε μία παρέκκλιση, ώστε οι αγρότες της Ευρωπαϊκής Ένωσης να καλλιεργήσουν το 4% ή το 7% που τους είχαν απαγορεύσει, που είναι οι αζωτογόνες καλλιέργειες, όπως είναι η φάβα, οι φακές, τα ρεβίθια, και οτιδήποτε άλλο, τα οποία είχαν βάλει σε περιορισμό. Αν δεν γίνεται αυτό σήμερα, η κατάργηση της φύσης που θέλουν να κάνουν αυτοί οι «τύποι», οι οποίοι προσβλέπουν στο να φτιάξουν ένα «μετάνθρωπο», που θα τρέφεται με χημικά, θα γίνει σίγουρα στο μέλλον.

Εμείς είμαστε κάθετα αντίθετοι με όλες αυτές τις ΚΑΠ, καθώς και με τις προοπτικές εξέλιξης, με βάση την «πράσινη» ανάπτυξη. Θα θέλαμε η Ελλάδα να διαπραγματευθεί, εξαρχής. Όπως παλιά ασχολούμαστε, εκτρέφαμε και καλλιεργούσαμε, να προσπαθήσουμε με σύγχρονες μορφές να έχουμε εκτροφή και καλλιέργειες με τους παλιούς ελληνικούς σπόρους. Εδώ βλέπουμε να υπάρχει, πλέον, σε μία κοινότητα στη Δράμα, στο Παρανέστι, στο Πελίτη, «κυνήγι», διότι έδιναν σπόρους σε παραγωγούς, οι οποίοι τους καλλιεργούσαν στα χωράφια τους και οπουδήποτε αλλού. Σε λίγο, θα απαγορευθεί να καλλιεργούμε στα σπίτια μας, σε έναν κήπο, οτιδήποτε άλλο, με το πρόσχημα, ότι μολύνουμε την ατμόσφαιρα.

Όλα αυτά δεν πρέπει να τα υιοθετούμε, καθώς η χώρα μας επιβίωσε χιλιάδες χρόνια μέσα από αυτό. Οι αγρότες μας είναι εδώ, για να θρέψουν, να παράγουν και να συμβάλουν στην οικονομία μας, ενώ το ίδιο κάνουν και οι κτηνοτρόφοι μας. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα κλείσει ο πρώτος κύκλος των τοποθετήσεων με την κυρία Κεφαλά από την Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ».

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ**: Σας ευχαριστώ, κύριε Πρόεδρε.

Θα είμαι σύντομη, γιατί έχουμε κι άλλες Επιτροπές που «τρέχουν». Φυσικά και είμαστε όλοι μαζί στο να βρούμε λύσεις, οι οποίες θα είναι βιώσιμες για τους αγρότες μας, αλλά και για τα τρόφιμα που φθάνουν στο τραπέζι μας τελικά. Επίσης, θα έχετε και συγκεκριμένες προτάσεις από την «ΠΛΕΥΣΗ ΕΛΕΥΘΕΡΙΑΣ».

Θα ήθελα να κάνω κάποιες επισημάνσεις, προς το παρόν. Αναφορικά με τις επιδοτήσεις σε αγρότες και κτηνοτρόφους έχουν μειωθεί πάρα πολύ. Τουλάχιστον, η αίσθηση των πραγματικών χρημάτων που φθάνουν στις τσέπες τους, είναι λιγότερα. Η Κυβέρνηση έχει ρίξει το φταίξιμο για τα λάθη και τις παραλείψεις στη διοίκηση του ΟΠΕΚΕΠΕ, καθώς και στους αγρότες, που δήθεν γνώριζαν για τις μειώσεις αυτές. Χαρακτηριστικό είναι το πόρισμα του Συνηγόρου του Πολίτη, που εμείς θα θέλαμε να το αναφέρουμε, σύμφωνα με το οποίο υπάρχουν «παθογένειες», αλλά και αδικίες στο σύστημα καταβολής επιδοτήσεων, αλλά και στη φόρμα της αίτησης της ενιαίας ενίσχυσης.

Να σχολιάσουμε, βέβαια, και τη μη υποχρεωτική αγρανάπαυση, η οποία πιστεύουμε, ότι θα οδηγήσει στο μέλλον σε σημαντικά προβλήματα κούρασης της γης, αλλά και σε προβλήματα στην κλιματική αλλαγή που έρχεται. Θα έπρεπε να προστατέψουμε τη φύση με κάθε μέσο.

Να πούμε ότι η Ευρωπαϊκή Ένωση έσπευσε να πάρει πίσω πρόταση νόμου, για τη μείωση των φυτοφαρμάκων, κάτι που μας βρίσκει, εντελώς, ασύμφωνους, ενώ οι αγρότες λένε πώς οι «πράσινες» Πολιτικές δεν αποτελούν πρόβλημα, σε αντίθεση με την απροθυμία της Ευρωπαϊκής Ένωσης να παρέμβει, για να περιορίσει τις φθηνές εισαγωγές τροφίμων, κάτι που είναι μεγάλο πρόβλημα. Όπως είπε και ο συνάδελφος, πριν από λίγο, θα μπορούσαν να επιβάλλονται πρόστιμα, ώστε να προστατέψουμε τον Έλληνα αγρότη και τον Ευρωπαίο αγρότη γενικότερα.

Βλέπουμε, λοιπόν, μία «χαλάρωση» των περιβαλλοντικών απαιτήσεων της ΚΑΠ. Θα έπρεπε προτεραιότητα να είναι η κλιματική αλλαγή και όχι η αγνόηση του περιβάλλοντος. Η εντατικοποίηση των γεωργικών πρακτικών θα έχουν ως αποτέλεσμα την απώλεια της βιοποικιλότητας στο μέλλον.

Να πούμε ότι βρίσκουμε και εμείς κάπως δυσνόητες και πολύπλοκες τις διατάξεις. Θα μπορούσαν να απλουστευθούν ακόμα περισσότερο. Αναρωτιόμαστε, επίσης, αν θα έπρεπε οι τροποποιήσεις να πιάσουν και τις συνδεδεμένες ενισχύσεις στα οικολογικά σχήματα (echo schemes), γιατί υπάρχει και ανησυχία για τις πληρωμές των οικολογικών σχημάτων που θα γίνουν χωρίς έλεγχο. Έχουμε απουσία της ηλεκτρονικής βάσης δεδομένων για τα πιστοποιητικά, η οποία έχει πάψει να λειτουργεί.

Ίσως, να ζητούσαμε και λίγο πιο χαλαρό πλαίσιο στις συνδεδεμένες ενισχύσεις, για να διευκολυνθεί η πληρωμή, παραδείγματος χάριν, του καλαμποκιού. Έχουμε φέτος για ορισμένες μεγάλες καλλιέργειες, όπως το βαμβάκι και το καλαμπόκι, επιλογές που ήταν περιορισμένες και ίσως θα έπρεπε να ενισχύσουμε και αυτές τις καλλιέργειες.

Να επισημάνουμε, επίσης, ότι ακόμα οι αγρότες υποφέρουν σε μεγάλο βαθμό, ενώ τους κοινοποιούνται εκκαθαριστικά ΕΝΦΙΑ για περιουσίες κατεστραμμένες ακόμα. Βλέπουμε ότι είναι σε απόγνωση. Έχουμε αδυναμία καλλιέργειας, όπως ομολογούν οι ίδιοι, έχουν απαξιωθεί οι κόποι δεκαετιών, χωρίς πραγματικές απαντήσεις από την Κυβέρνηση. Ο αγώνας των αγροτών ξέρουμε όλοι ότι δεν έχει σταματήσει.

Μιλούν επίσης, για επιλεκτικές αποζημιώσεις, όπως σε συναδέλφους τους του Πήλιου, κάτι που λένε οι Θεσσαλοί, ζητώντας να είναι δημόσια η διαχείριση του νερού. Μάς καταγγέλλουν ότι το ΤΟΕΒ, το δίκτυο ύδρευσης είναι διαλυμένο, ζητούν αναπλήρωση του εισοδήματος για την αποκατάσταση των ζημιών από τις πλημμύρες, οι οποίες είναι ακόμα σε αναμονή, λύσεις και χρονοδιαγράμματα για τη μείωση του κόστους παραγωγής και πολλά άλλα προβλήματα που παραμένουν άλυτα.

Όπως είπα και πριν, θα είμαι επιγραμματική και θα τα συζητήσουμε, ελπίζω και σε κάποια άλλη συζήτηση που πρέπει να γίνει. Είπαν και άλλοι συνάδελφοι να βρεθούμε στην Ολομέλεια και να «πονοκεφαλιάσουμε», όπως είπαν χαρακτηριστικά, κάτι το οποίο ζητά και η «Πλεύση Ελευθερίας», για να μπορέσουν να δοθούν άμεσα λύσεις και πριν το Πάσχα, αλλά και μακροπρόθεσμες λύσεις, που έχουν πάρα πολύ ανάγκη.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Σταρακά από την Κ.Ο. ΠΑΣΟΚ-ΚΙΝΑΛ.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κύριοι Υφυπουργοί, εμείς χαιρόμαστε που αποδεχτήκατε την ορθή κοινοβουλευτική διαδικασία που πρότεινε το ΠΑΣΟΚ για τη σημερινή συνεδρίαση.

Σε ότι αφορά σε όλα τα υπόλοιπα, περί του συναδέλφου που έστειλε επιστολή στον κ. Υπουργό, θεωρώ ότι είναι ασόβαρο εκ μέρους του Υπουργείου να το λανσάρετε με αυτόν τον τρόπο. Δικαίωμα του κάθε βουλευτή είναι να στείλει όσες επιστολές θέλει στον κ. Υπουργό, με αυτά που αφουγκράζεται από την κοινωνία και υποχρέωσή σας να τις δεχτείτε και να τις απαντήσετε.

Στην επιστολή του κ. Αυγενάκη απαντήσαμε υπεύθυνα οι δύο συνυπεύθυνοι του αγροτικού τομέα του ΠΑΣΟΚ, ο κ. Χνάρης και εγώ προσωπικά, και σας καλέσαμε σε αυτή εδώ την Επιτροπή για τη διαδικασία. Εκ μέρους σας το θεωρήσετε αστείο. Από εμάς είναι ορθή η διαδικασία να γίνει εδώ στην Επιτροπή η διαβούλευση και η ανταλλαγή των απόψεων, των

προτάσεων για ένα τόσο σοβαρό θέμα, όπως είναι η Κοινή Αγροτική Πολιτική (ΚΑΠ), αλλά η αλαζονεία δεν θα μπορούσε να αφήσει απέξω και το Υπουργείο Αγροτικής Ανάπτυξης. Γι’ αυτό, λοιπόν, το παρουσιάσατε με αυτόν τον τρόπο.

Αργήσατε τρία ολόκληρα χρόνια και τώρα ζητάτε προτάσεις, που έπρεπε να έχετε ακούσει τρεις φορές αυτές τις προτάσεις, πριν τρία χρόνια. Ας πάμε, όμως, τώρα στα πρακτικά θέματα. Να αναφερθούμε, καταρχάς, σε κάποια προβληματικά σημεία της Κοινής Αγροτικής Πολιτική (ΚΑΠ). Σε αυτό εδώ το σημείο, θα ήθελα να πω, ότι γι’ αυτά τα προβληματικά αποφασίστε, επιτέλους, ποιος είναι υπεύθυνος, είναι ο ΣΥΡΙΖΑ είστε εσείς; Ακούστηκε για το 2018, για το 2019 και το 2020. Αποφασίστε, λοιπόν, ποιος είναι υπεύθυνος ή μάλλον ας αφήσουμε τους αγρότες να επιμερίσουν αυτή την ευθύνη.

Πρώτον, η Κοινή Αγροτική Πολιτική εφαρμόζεται, αγαπητοί συνάδελφοι, με λάθος στοιχεία. Τι εννοούμε λάθος στοιχεία; Τα στοιχεία που χρησιμοποιήθηκαν για τη σύνταξη του Στρατηγικού Σχεδίου της Κοινής Αγροτικής Πολιτικής έχουν ως έτος αναφοράς το 2019. Η Κοινή Αγροτική Πολιτική, όπως ξέρουμε, το 2019, αφορούσε σε άλλες εκτάσεις, σε άλλα δικαιώματα σε ζώα, σε σχέση με το 2023, που αυτή εφαρμόστηκε και άρχισε η υλοποίησή της.

Δεύτερον, πολλές ενισχύσεις βρίσκονται ακόμα στο συρτάρι. Χαρακτηριστικό παράδειγμα είναι, ότι από τα 425 εκατομμύρια που χρωστάτε για το 2023, έχουν φθάσει να αγγίζουν, σχεδόν, το 1 δις και κανείς δεν ξέρει τι θα λάβει και αν θα λάβει, παρά μόνο υποσχέσεις, ότι το Πάσχα θα τις λάβουν. Υπάρχει μεγάλη διαφορά από τον Δεκέμβριο ως το Πάσχα, κύριοι Υφυπουργοί.

Εκείνο που δεν θα αφήσουμε σε καμία περίπτωση να γίνει, είναι ότι έγινε με τη «λαθροδήλωση» του 1 δις κοντά, να αποσπάσουν, δηλαδή, από τους παραγωγούς 40 με 50 εκατομμύρια διάφοροι επιτήδειοι, οι οποίοι δεν έκαναν ένα «κλικ» στη δήλωση ΟΣΔΕ, για να συμπληρώσουν τα οικολογικά σχήματα. Και εδώ θα ήθελα και την απάντησή σας.

Αν προσθέσουμε σε όλα αυτά, όσα προέκυψαν με τον ΟΠΕΚΕΠΕ, όπου παρουσιάστηκαν όλες οι κρατικές παθογένειες, καταλαβαίνουμε ότι τα πράγματα είναι πάρα πολύ δύσκολα.

Ποια είναι η απάντησή σας, όσον αφορά τα 280 εκατομμύρια πρόστιμο, που ήρθε στον ΟΠΕΚΕΠΕ, σχετικά για την κακοδιαχείριση 2020 - 2022; Ως αρμόδιοι και πολιτικοί προϊστάμενοι του Οργανισμού οφείλετε να μας ενημερώσετε.

Όλα τα παραπάνω, σε συνδυασμό με την κυβερνητική αναλγησία, δημιούργησαν στη χώρα μας συσσωρευμένα προβλήματα, καθώς προερχόμαστε από τη χειρότερη χρονιά πληρωμών από την εφαρμογή της Κοινής Αγροτικής Πολιτικής στη χώρα μας το 2023. Και όπως είπατε, ότι από τα 18,2 δις πήγαμε στα 19,3 δις, όμως, αντί να αξιοποιήσετε αυτούς τους πόρους στην πράξη, ο αγροτικός κόσμος βιώνει πάρα πολύ μεγάλη μείωση και είναι απογοητευτική η κατάσταση. Εν ολίγοις, τα πράγματα δεν έγιναν καθόλου καλά, παρά το ότι η Κοινή Αγροτική Πολιτική και λόγω Covid είχε μεγαλύτερη μεταβατική περίοδο. Εν τούτοις, υπήρξε και έλλειψη σοβαρού διάλογου.

Είναι πάγια θέση μας, ότι η υποβολή των δηλώσεων ΟΣΔΕ πρέπει να γίνεται στην αρχή κάθε έτος με απλοποιημένες διαδικασίες και να έχουμε την κατάργηση της υποβολής, σε περίπτωση που δεν υπάρχουν στοιχεία μεταβολής, όπως για τους μικρούς παραγωγούς.

Επίσης, πρέπει να μειωθεί ο αριθμός των οικολογικών σχημάτων, τα οποία είναι πολύπλοκα και δυσκολονόητα για τους αγρότες, σε αντίθεση με το «πρασίνισμα», που

αποκλείονται, σχεδόν, οι μισοί παραγωγοί, ενώ ο προϋπολογισμός τους είναι μειωμένος κατά 20%. Προτείνουμε, επίσης, η σύγκλιση να γίνει στο 85%, που είναι και το ελάχιστο όριο της Ευρωπαϊκής Ένωσης, ώστε να έχουμε ομαλή μετάβαση και να αποφύγουμε τους κλυδωνισμούς στο γεωργικό εισόδημα, κυρίως, των μικρομεσαίων καλλιεργητών.

Επειδή έχουν παρέλθει 15 μήνες από την έναρξη του Στρατηγικού Σχεδίου της Κοινής Αγροτικής Πολιτικής και ακόμα δεν έχει ενεργοποιηθεί το Πρόγραμμα Αγροτικής Ανάπτυξης, που αφορά νέους αγρότες, Leader, σχέδια βελτίωσης, μεταποίησης, εμείς προτείνουμε να είναι χρονικά προσδιορισμένες κάθε έτος οι περίοδοι υποβολής αιτήσεων για ένταξη στο διάστημα αξιολόγησής τους, αλλά και ο χρόνος πληρωμής των δικαιούχων.

Είναι, επίσης, σημαντικό, για να αντιμετωπιστούν οι αυξημένες ανάγκες του ΕΛΓΑ, να διατεθούν περισσότεροι πόροι ως επιπλέον χρηματοδότηση της ΚΑΠ και όχι εις βάρος του Προγράμματος Αγροτικής Ανάπτυξης.

Πριν αναφερθώ στις προτάσεις του ΠΑΣΟΚ για την αναθεώρηση της ΚΑΠ, θα ήθελα να σχολιάσω και να μου απαντήσετε κιόλας, για τις 19 προτάσεις που καταθέσατε, οι οποίες είναι κοινές με την Ε.Ε., ποιες από αυτές θα έχουν άμεση εφαρμογή στο ΟΣΔΕ του 2024 που ήδη άνοιξε και στο Gov.gr αν υπάρχουν αυτές οι αλλαγές ή έστω κάποιες από αυτές. Θέλω να μου απαντήσετε, γιατί αλλιώς καταλαβαίνουμε, ότι κάποιοι θέλουν να «ξηλώσουν» ακόμα και το Gov.gr.

Σε ότι αφορά στη νέα ΚΑΠ, προτείνουμε την αύξηση του προϋπολογισμού της, με τη δημιουργία ενός τρίτου ταμείου χρηματοδότησης της ΚΑΠ, του Ευρωπαϊκού Γεωργικού Ταμείου Προσαρμογής στις κλιματικές μεθόδους.

Επίσης, αναφέρθηκε και πριν από τον συνάδελφο, η «πράσινη» συμφωνία δεν εφαρμόζεται με δίκαιο τρόπο. Όλες οι χώρες δεν έχουμε το ίδιο περιβαλλοντικό αποτύπωμα, η Ελλάδα, δηλαδή, με τις βόρειες χώρες της Ευρώπης. Άρα, λοιπόν, θέλουμε μία δίκαιη και αναλογική εφαρμογή των όρων της «πράσινης» συμφωνία.

Πολύ σημαντικές είναι και οι διοικητικές απλουστεύσεις.

Επίσης, υποστηρίζουμε τη χρηματική ενίσχυση των διεπαγγελματικών οργανώσεων των παραγωγών. Ο κανονισμός της ΚΑΠ αφήνει, ουσιαστικά, αρρύθμιστο το θέμα αυτό για τις διεπαγγελματικές και για τη χρηματοδότηση αυτών, ενός σημαντικού, πραγματικά, θεσμού, που ο Πρωθυπουργός από το 2019 έχει διακηρύξει, ότι, δήθεν, θα στηρίξει και το ίδιο επαναλαμβάνει ο κ. Αυγενάκης και το Υπουργείο σας.

Κλείνοντας να πω, ότι η τακτική της Κυβέρνησης, «αποφασίζω, προτείνω στην Ε.Ε. και μετά το ανακοινώνω στους υπόλοιπους, ζητώντας στήριξη», κατά την άποψή μας, αποτελεί πολιτική αμετροέπεια. Δεν αξίζει ο πρωτογενής μας τομέα τέτοια μεταχείριση. Αποδείξατε περίτρανα, ότι έπρεπε να είχατε συγκαλέσει, ως οφείλατε, την Επιτροπή, για να διαμορφώσουμε μαζί τις προτάσεις, την εθνική μας στρατηγική για την επιβίωση και ανάπτυξη του πρωτογενή τομέα, κάτι που, δυστυχώς, δεν πράξατε.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει η κυρία Βέττα από την Κ.Ο. του ΣΥΡΙΖΑ.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κύριοι Υφυπουργοί, κυρίες και κύριοι συνάδελφοι, η συζήτηση για την αναθεώρηση της Κοινής Αγροτικής Πολιτικής γίνεται στη «σκιά» των μεγάλων αγροτικών κινητοποιήσεων που συντάραξαν την Ευρώπη και τη χώρα μας το προηγούμενο διάστημα. Είναι κοινός τόπος, πλέον, πώς τα προβλήματα και τα αδιέξοδα των δικών μας αγροτών οφείλονται στη νέα ΚΑΠ

και το Εθνικό Στρατηγικό Σχέδιο που κατατέθηκε στην Ε.Ε. από την Κυβέρνηση της Ν.Δ. το 2021. Τότε, την ώρα που η Κυβέρνηση θριαμβολογούσε, εμείς επισημάναμε συγκεκριμένες ελλείψεις και προβλήματα.

Πρώτα απ’ όλα, στο οικονομικό σκέλος υποστηρίζαμε, ότι η διατήρηση στο ποσό των 19,3 δισεκατομμυρίων ευρώ για τη χώρα, αν δεν συνδυαζόταν με την ορθή κατανομή των πόρων, θα οδηγούσε σε μεγάλα προβλήματα. Δυστυχώς, δικαιωθήκαμε, καθώς η αφαίρεση των 900 εκατομμυρίων ευρώ από τον πυλώνα των επιδοτήσεων, δηλαδή, από τις «τσέπες» των αγροτών, επιβεβαίωσε του λόγου το αληθές, ενώ, παράλληλα, με το Εθνικό Στρατηγικό Σχέδιο της Ν.Δ. αφαιρέθηκε το 27% των επιδοτήσεων από τους κτηνοτρόφους, το 19% από τις μόνιμες καλλιέργειες και το 17% από τις αρόσιμες.

Σήμερα, ο κ. Υπουργός, που δυστυχώς έφυγε, δεν ένιωσε την ανάγκη, ούτε να αιτιολογήσει, ούτε να απολογηθεί για το Εθνικό Στρατηγικό Σχέδιο, που εσείς καταθέσατε το 2021. Και μάλιστα, για να κρύψει την ανεπάρκεια της Κυβέρνησης, υιοθέτησε το δόγμα, ότι για όλα φταίει κάποιος άλλος. Το συμπέρασμα είναι ένα, η μείωση, κατά, περίπου, 20% στην καταβολή της βασικής ενίσχυσης στη νέα ΚΑΠ, είναι προϊόν διαπραγμάτευσης της ηγεσίας του ΥΠΑΑΤ την περίοδο του 2021 - 2022.

Να πω εδώ, ότι σε μια κρίση ειλικρίνειας του κ. Υπουργού στις 4/11/2022 σε συνέντευξη, διέψευσε τον εαυτό του και είπε κατά λέξη, ότι «η μείωση κατά περίπου 20% στην καταβολή της βασικής ενίσχυσης στη νέα ΚΑΠ, είναι προϊόν διαπραγμάτευσης της ηγεσίας του ΥΠΑΑΤ την περιόδου ΄21». Το είπε ο ίδιος. Είπε, επίσης, ότι η συνολική βασική ενίσχυση που προβλέπεται για το 2023 είναι στα 829 εκατομμύρια ευρώ, έναντι 1.068 εκατομμυρίων ευρώ το 2022.

Παράλληλα, προβλήματα υπήρχαν με την ΚΑΠ σε τομείς, όπως η απλοποίηση των διαδικασιών και των ελέγχων και η πρόκριση καλλιεργειών για τα οικολογικά σχήματα. Σήμερα, ο κ. Υπουργός το αποκάλεσε «μόρφωμα». Αποκάλεσε «μόρφωμα» τα οικολογικά σχήματα. Ποιος πρότεινε, ψήφισε και υλοποιεί το «μόρφωμα;» Μα, η Κυβέρνησή σας.

Συνεχίζω με τα προβλήματα που υπήρχαν: ενίσχυση των μικρών και μεσαίων εκμεταλλεύσεων, η ενίσχυση της αγροτικής δραστηριότητας σε ορεινές και ημιορεινές περιοχές, ο «πράσινος» και ψηφιακός μετασχηματισμός, η στήριξη της έρευνας και τεχνολογίας, η διασφάλιση της παραγωγής προϊόντων ποιότητας, ταυτότητας, ασφάλειας και πιστοποίησης. Ποιο ήταν το αποτέλεσμα των πράξεων και παραλείψεων της Κυβέρνησης;

Ήδη, από τον πρώτο χρόνο εφαρμογής της νέας ΚΑΠ, ο αγροτικός κόσμος οδηγήθηκε σε αδιέξοδο. Πολλοί παραγωγοί εγκατέλειψαν το αγροτικό επάγγελμα, ενώ ειδικά οι μικροί και μεσαίοι αγρότες βρέθηκαν σε μεγάλη περιδίνηση.

Ακούσαμε και σήμερα, αλλά και το τελευταίο διάστημα, από τα χείλη του Υπουργού, ότι συνεχίζει την προσπάθεια μαζί με το Ευρωπαϊκό Λαϊκό Κόμμα για τεχνικές βελτίωσης και δομικές αλλαγές της ΚΑΠ, παραλείποντας να αναφέρει, ότι η Ν.Δ., μαζί με το Ευρωπαϊκό Λαϊκό Κόμμα, πρωτοστάτησαν στην κατάρτιση και την υπερψήφιση της ΚΑΠ. Η αλήθεια είναι μία. Η Νέα Δημοκρατία, διαχρονικά και στρατηγικά, ευθύνεται για την έλλειψη διαπραγμάτευσης και τα αδιέξοδα των μικρών και μεσαίων αγροτών, που, μάλιστα, εσείς οι ίδιοι χαρακτηρίζατε τους αγρότες ως «υποκινούμενους». Σήμερα, το 2024, εκπέμπεται ένα σήμα κινδύνου για το μέλλον του αγροτικού κόσμου, την επισιτιστική επάρκεια, την πρόσβαση όλων σε ασφαλή και οικονομικά προϊόντα, καθώς, εκτός από την αποτυχία της κυβέρνησης στο θέμα της ΚΑΠ, σημειώνουμε αρνητικές επιδόσεις. Πρώτα απ’ όλα, για το μεγάλο ενεργειακό κόστος, το τεράστιο κόστος των καυσίμων, τις υψηλές τιμές σε ζωοτροφές, λιπάσματα, αγροεφόδια, τις καθυστερημένες και ελλειμματικές αποζημιώσεις.

Κυρίες και κύριοι συνάδελφοι, εμείς είμαστε σύμφωνοι σε κάθε μέτρο και παρέμβαση που μπορεί να βοηθήσει τους Έλληνες αγρότες και κτηνοτρόφους. Για την αναθεώρηση της ΚΑΠ απαιτείται η αντιμετώπιση των γραφειοκρατικών διαδικασιών, με ταυτόχρονο επανασχεδιασμό του Εθνικού Στρατηγικού Σχεδίου, που θα επαναφέρει το ύψος των ενισχύσεων που αφαιρέθηκαν από τον πυλώνα των επιδοτήσεων, ύψους 240 εκατομμυρίων ευρώ το έτος και θα απλοποιεί τα οικολογικά σχήματα και τις γραφειοκρατικές διαδικασίες.

Έτσι, εκτός από συγκεκριμένες προτάσεις που κάναμε σε τομείς, για τη συνολική ανάταξη του τομέα, έχουμε θέσει ως προϋποθέσεις, πρώτα απ’ όλα, την κατάργηση του Ειδικού Φόρου Κατανάλωσης για το αγροτικό πετρέλαιο και τη μείωση του ΦΠΑ από το 24% στο 6%. Πλαφόν στο ρεύμα, 0,7 ευρώ την κιλοβατώρα. Επιδότηση ζωοτροφών και λιπασμάτων, ώστε να μπορούν να καλυφθούν οι αυξήσεις που έχουν παρουσιαστεί. Πλαφόν στην κερδοφορία των εταιρειών εισαγωγής και εμπορίας εφοδίων. Αποζημιώσεις ΕΛΓΑ στο 100% σε καλλιέργειες και ζωικό κεφάλαιο. Αποζημιώσεις για εξοπλισμούς, εγκαταστάσεις και έγγειο κεφάλαιο, το οποίο έχει επηρεαστεί από πυρκαγιές και πλημμύρες. Πρόγραμμα διανομής σχολάζουσας δημόσιας αγροτικής γης και δημιουργία τράπεζας αγροτικής ανάπτυξης.

Η Κυβέρνηση, όπως συνήθως, έρχεται, ως ουραγός των εξελίξεων και έχει την παγκόσμια πρωτοτυπία να επαίρεται, γιατί προσπαθεί να διορθώσει τα δικά της λάθη. Ο αγροτικός κόσμος, όμως, γνωρίζει και είμαι σίγουρη, ότι θα κρίνει ανάλογα. Ευχαριστώ.

**ΧΡΗΣΤΟΣ ΜΠΟΥΚΩΡΟΣ(Πρόεδρος της Επιτροπής):** Τον λόγο έχει η κυρία Τζάκρη από την Κ.Ο. του ΣΥΡΙΖΑ.

**ΘΕΟΔΩΡΑ ΤΖΑΚΡΗ:** Ευχαριστώ, κύριε Πρόεδρε.

Κύριοι Υφυπουργοί, μιας και λείπει ο κ. Αυγενάκης, να πω, ότι το Ελληνικό Στρατηγικό Σχέδιο της Κοινής Αγροτικής Πολιτικής 2023 - 2027, εγκρίθηκε από τις αρμόδιες υπηρεσίες της Ευρωπαϊκής Επιτροπής τον Νοέμβριο του 2022 και ήταν το αποτέλεσμα της δικής σας αποκλειστικής, μακράς και εντατικής διαπραγμάτευσης, της δικής σας Κυβέρνησης, από την αρχή και μέχρι το τέλος. Είναι δικό σας, λοιπόν, αποτέλεσμα, η μείωση κατά 27% των επιδοτήσεων στους κτηνοτρόφους, κατά 19% στις μόνιμες καλλιέργειες και κατά 17% στις αρόσιμες καλλιέργειες.

Και να πω βεβαίως εδώ, ότι τα πρώτα δύο χρόνια, τα έτη 2021 και 2022 έχουν υλοποιηθεί, ως, απολύτως, μεταβατικά και ευτυχώς, θα έλεγα εγώ, γιατί απλά εκεί δεν είχαμε εκπλήξεις. Από το 2019, βεβαίως, κύριοι Υφυπουργοί, που η Νέα Δημοκρατία ανέλαβε τη διακυβέρνηση της χώρας, υπήρξαν συνεχώς προβλήματα στην καταβολή των ενισχύσεων της Κοινής Αγροτικής Πολιτικής, ενώ κάθε χρόνο γινόταν μία επικοινωνιακή διαχείριση του στυλ, «πρώτη χρονιά η πληρωμή της προκαταβολής τόσο νωρίς».

Ωστόσο, όλες τις χρονιές υπήρχαν προβλήματα και αναφέρομαι. Πρώτα απ’ όλα, έως το 2020 υπήρξε οριζόντια περικοπή της τάξεως του 15% στη βασική ενίσχυση, ενός ποσού, δηλαδή, που ανέρχεται περίπου στα 100 εκατομμύρια, προκειμένου, όπως προσπαθήσατε να δικαιολογήσετε, να καταστεί δυνατή η πληρωμή άλλων «δικαιούχων» που προέκυψαν, καθώς είχαν καταφέρει να αποκτήσουν πρόσβαση στο εθνικό απόθεμα. Επίσης, το 2021, η χρονιά ήταν και αυτή προβληματική, καθώς η βασική ενίσχυση ήταν μειωμένη κατά 9%, που

αντιστοιχεί περίπου σε 63 εκατομμύρια. Το 2023, είναι η πρώτη ουσιαστικά χρονιά εφαρμογής της νέας ΚΑΠ 2023 - 2027, η οποία οφείλω να ομολογήσω, ότι ήταν τραγική και αναφέρεται σε μία νέα περίοδο, στην οποία υπάρχουν στον προϋπολογισμό, περίπου, 15 δισεκατομμύρια για την υλοποίηση παρεμβάσεων και δράσεων, που πρέπει στο δια ταύτα, να καλύπτουν τις ειδικές ανάγκες στον τομέα της γεωργίας.

Λέω ότι αυτή η χρονιά υπήρξε τραγική, γιατί ανέδειξε την κρατική ανεπάρκεια, τον υψηλό διοικητικό φόρτο και τις αυστηρές δεσμεύσεις, που, αργά ή γρήγορα, θα οδηγούσαν στην προβληματική εφαρμογή και σε προβλήματα στον αγροτικό κόσμο, συχνά, μάλιστα, ασύμβατα με την παραγωγική πραγματικότητα. Ο αντίκτυπος, μάλιστα, της πρώτης χρονιάς υλοποίησης της καινούργιας ΚΑΠ δημιούργησε «εκρηκτικές» καταστάσεις στον αγροτικό κόσμο στη χώρα, κυρίως, λόγω της έλλειψης ενημέρωσης, αλλά και των λανθασμένων και σε αρκετές περιπτώσεις καθυστερημένων ή ακόμη και σε αναμονή πληρωμών. Μάλιστα, σε μία περίοδο μεγάλης ανασφάλειας και τεράστιας δυσκολίας για τον αγροτικό κόσμο, κυρίως, λόγω της «εκτόξευσης» του κόστους παραγωγής, των γεωπολιτικών αναταράξεων μετά τον πόλεμο στην Ουκρανία, της έλλειψης εργατών γης και μιας σειράς άλλων προβλημάτων, που έχουν να κάνουν με τις στρεβλώσεις στην ενισχυτική αγορά.

Όπως αποδείχθηκε, μάλιστα, οι αγροτικές κινητοποιήσεις σε όλη την Ευρώπη, αλλά και στη χώρα μας, που είχαν ως αποτέλεσμα την υποχώρηση της Ευρωπαϊκής Επιτροπής, οφείλονται ακριβώς σε αυτό το γεγονός, δηλαδή, στην εσφαλμένη και προβληματική εφαρμογή της πρώτης χρονιάς εφαρμογής της ΚΑΠ.

Είναι σαφές, ότι διαφωνούμε με την μείωση του προϋπολογισμού, την οποία, ήδη ανέφερα, δηλαδή, κατά 27% στις επιδοτήσεις στους κτηνοτρόφους, κατά 19% στις μόνιμες καλλιέργειες και κατά 17% στις αρόσιμες καλλιέργειες και κυρίως, στις αγρονομικές περιφέρειες της χώρας, που φαίνονται, μάλιστα, αυτές οι μειώσεις, κύριοι Υφυπουργοί, να είναι και αυθαίρετες, ενώ, παράλληλα, υποβαθμίζεται περαιτέρω και ο κλάδος της κτηνοτροφίας, ένας κλάδος που αξιοποιεί τις ορεινές και ημιορεινές περιοχές της πατρίδας μας και συμβάλλει στην παραγωγή ποιοτικών γαλακτοκομικών προϊόντων, πολύ διάσημων και ξακουστών σε όλο τον κόσμο, όπως είναι η φέτα και το γιαούρτι, αλλά και τα τυριά, όπως είναι η γραβιέρα και το κασέρι. Αν γι’ αυτή την απόφαση, κύριοι Υφυπουργοί, φταίει πάλι μία short ανάλυση και μόνο, νομίζω ότι πρέπει να τα ξαναδούμε.

Έρχομαι, βεβαίως, τώρα στο μεγάλο πρόβλημα της καινούργιας διαχειριστικής περιόδου, που είναι τα οικολογικά σχήματα του Πυλώνα Ι, που ήρθαν να αντικαταστήσουν το «πρασίνισμα», αλλά αποδείχθηκαν ένα πολύπλοκο και μη προβλέψιμο πλαίσιο αιρεσιμότητας. Μας είπε προηγουμένως, ο κ. Αυγενάκης, ότι είναι, δήθεν, «μόρφωμα», ένα «μόρφωμα», όμως, που το σχεδιάσατε εσείς, το διαπραγματευθήκατε εσείς και το εφαρμόζετε εσείς, όσο μπορείτε να το εφαρμόζετε, γιατί και εκεί υπάρχουν προβλήματα. Ενώ στην αρχή ανησυχούσαμε, ότι θα χαθούν πόροι του Πυλώνα Ι, αναφορικά με τα οικολογικά σχήματα, τα οποία εφαρμόζονται, μάλιστα, από το πρώτο στρέμμα, έτσι όπως τα σχεδιάσατε, τώρα πια δεν μπορεί κάποιος να προβλέψει, ούτε ποιος θα πληρωθεί, ούτε πόσα λεφτά θα πάρει. Για το 2023 αναμένεται τα αιτήματα για τα οικολογικά σχήματα να ξεπεράσουν τα 800 εκατομμύρια, τα αιτήματα, δηλαδή, που έχουν υποβληθεί, ενώ το διαθέσιμο ποσό περιορίζεται, μόλις, στα 325 εκατομμύρια.

Βρισκόμαστε στον Απρίλιο, κύριε Σταμενίτη, και ακόμη οι παραγωγοί δεν γνωρίζουν τι ακριβώς θα γίνει. Εδώ, μάλλον, φαίνεται, ότι ένας μεγάλος αριθμός αγροτών θα πάρουν ένα μικρό «φιλοδώρημα» και μόνο, ενώ ένας, επίσης, μεγάλος αριθμός αγροτών, κυρίως δενδροκαλλιεργητών -μας ενδιαφέρει αυτό στην Πέλλα- και κτηνοτρόφων, δεν θα πάρουν καμία ενίσχυση, γιατί αυτοί, πολύ απλά, δεν είχαν στη διάθεσή τους ένα οικολογικό σχήμα, που να ταιριάζει στην καλλιέργειά τους ή το προσφερόμενο οικολογικό σχήμα συνδέεται με μία άλλη αιρεσιμότητα, όπως συμβαίνει με τα διαχειριστικά σχέδια βοσκοτόπων στην κτηνοτροφία που δεν υπάρχουν βεβαίως ακόμη.

Εξίσου σημαντικό, βεβαίως, εδώ είναι, το αν θα έχουν προηγηθεί οι απαραίτητοι έλεγχοι για τις πληρωμές των οικολογικών σχημάτων ή θα περιμένουμε ένα - δυο χρόνια από σήμερα μία νέα δημοσιονομική διόρθωση. Αυτό το λέω, γιατί η Γενική Διεύθυνση της Ευρωπαϊκής Επιτροπής, η AGRI, έχει επιβάλλει, ήδη, στον ΟΠΕΚΕΠΕ πρόστιμο 281,5 εκατομμυρίων ευρώ, που αφορά σε ανεπαρκείς ελέγχους, αναφορικά με τη βασική ενίσχυση και την πολλαπλή συμμόρφωση για τα έτη 2020, 2021 και 2022. Αυτό, όμως, αντιστοιχεί στο 35% του φετινού ποσού της βασικής ενίσχυσης, πρόκειται, δηλαδή, για ένα πολύ υψηλό πρόστιμο, το οποίο αφενός, αποτελεί δυσφήμιση για τη χώρα μας και αφετέρου, θα επιβαρύνει τους Έλληνες φορολογούμενους.

Όπως πρόσφατα διαπίστωσε και ο Συνήγορος του Πολίτη, δυστυχώς, από τη διακυβέρνησή σας έχουν δημιουργηθεί πρωτοφανείς διοικητικές δυσλειτουργίες, αναφορικά με τις αγροτικές επιδοτήσεις. Ο Συνήγορος του Πολίτη διαπιστώνει, μεταξύ άλλων, πλημμελή διεξαγωγή προκαταρκτικών και διασταυρωτικών ελέγχων, πρόβλημα με την επιβολή διοικητικών πράξεων, απουσία τεχνικής υποστήριξης, καθυστερήσεις στις πληρωμές των μεταβιβάσεων, προβλήματα στην οριστικοποίηση των αιτήσεων, καθυστέρηση στην έκδοση εγκυκλίων, απουσία του χαρακτηρισμού έκτασης ορεινής ή ημιορεινής στην εξισωτική αποζημίωση και ένα σωρό άλλες διοικητικές λειτουργίες.

Στα συμπεράσματα δε, του πορίσματος του Συνηγόρου του Πολίτη, μεταξύ άλλων, υπογραμμίζεται, ότι οι αρμοδιότητες που αναθέτει, επί σειρά ετών, ο ΟΠΕΚΕΠΕ σε ιδιώτες αναδόχους έχει ως αποτέλεσμα την εξάρτηση της διαδικασίας καταβολής επιδοτήσεων από εταιρεία τεχνικού συμβούλου και κατά συνέπεια, την αποδυνάμωση του ΟΠΕΚΕΠΕ, που, όπως αποδείχθηκε, αδυνατεί να επιτελέσει πλήρως το έργο του, χωρίς τη συνδρομή του ιδιώτη αναδόχου.

Κύριε Υπουργέ, στα πέντε χρόνια διακυβέρνησής σας έχετε αλλάξει πέντε Προέδρους και στον ΟΠΕΚΕΠΕ και γενικά πέντε διοικήσεις. Όπως και να έχει, ασχέτως των όποιων λαθών έχει κάνει ο ΟΠΕΚΕΠΕ, είναι μία υπηρεσία, ένας οργανισμός, ο οποίος υπάγεται απευθείας στον Υπουργό, εποπτεύεται από τον Υπουργό και η ευθύνη ανήκει αποκλειστικά στον Υπουργό και στην Κυβέρνησή σας.

Σε ότι αφορά στην τροποποίηση του Στρατηγικού Σχεδίου της ΚΑΠ, θέλω να σας πω, ότι ο ΣΥΡΙΖΑ - Προοδευτική Συμμαχία, βεβαίως, είναι υπέρ της τροποποίησης του Στρατηγικού Σχεδίου, ώστε να προκύψει ένα πλαίσιο, που θα είναι προσιτό, εφαρμόσιμο και ωφέλιμο για τους παραγωγούς, με στόχο να καλύψει τις πραγματικές ανάγκες και τα ουσιαστικά ζητήματα, που προέκυψαν από την, κατά γενική ομολογία, αποτυχημένη πρώτη εφαρμογή της Κοινής Αγροτικής Πολιτικής σας μέχρι τώρα. Ένα πλαίσιο που θα στηρίξει την ελληνική γεωργία και κτηνοτροφία και θα την αναπτύξει, θα βοηθήσει τον αγρότη και τον κτηνοτρόφο να περιορίσει τους αρνητικούς παράγοντες, που μειώνουν την ανταγωνιστικότητά του, θα τον βοηθήσει να αντιμετωπίσει το υψηλό κόστος παραγωγής, που οφείλεται στο υψηλό κόστος ενέργειας και στο υψηλό κόστος των εισροών και θα βοηθήσει γενικά στην αντιμετώπιση των γεωπολιτικών κινδύνων.

Ενδεικτικά θα αναφέρω, ότι τα οικολογικά σχήματα πρέπει να επανασχεδιαστούν, με βάση την ιδιαιτερότητα του μικρού και κατακερματισμένου γεωργικού κλήρου στην Ελλάδα και πρέπει να είναι βεβαίως, πιο εύκολα εφαρμόσιμα και πιο αποτελεσματικά ως προς τον στόχο τους.

Είμαστε υπέρ της αύξησης του ποσού και της στήριξης των νέων αγροτών. Απαραίτητη είναι η μείωση της γραφειοκρατίας της ΚΑΠ, που λόγω των χρονοβόρων διαδικασιών ελέγχων και πιστοποιήσεων αυξάνει, συχνά υπέρμετρα, το διοικητικό κόστος εφαρμογής της και συντελεί και στην οικονομική επιβάρυνση των ίδιων των αγροτών. Και βεβαίως, απαραίτητη είναι και η επιτάχυνση της διαδικασίας έγκρισης των τροποποιήσεων των στρατηγικών σχεδίων τους από τις αρμόδιες υπηρεσίες της Ευρωπαϊκής Επιτροπής, καθώς και η αύξηση του αριθμού των επιτρεπόμενων τροποποιήσεων, προκειμένου πιθανά λάθη να διορθώνονται γρήγορα.

Τελικά, κύριε Υπουργέ, το μεγάλο ζητούμενο είναι τι θα βάλει ο παραγωγός στην τσέπη του και πώς αυτό θα συμβάλλει στην αξιοπρεπή διαβίωσή του, αναστρέφοντας την αυξανόμενη ερήμωση της ελληνικής υπαίθρου. Προς το παρόν, κάτι τέτοιο, δυστυχώς, δεν διαφαίνεται στον ορίζοντα. Διατηρήθηκε ο Προϋπολογισμός της ΚΑΠ, το θεωρείτε, μάλιστα, και επιτυχία σας, αλλά οι ενισχύσεις που παίρνει ο αγρότης και ο κτηνοτρόφος είναι, διαρκώς, και συνεχώς μειούμενες. Αυτό μόνο εσείς μπορείτε να το πετύχετε. Να έχουμε, δηλαδή, υποτίθεται τα ίδια χρήματα και στο τέλος οι αγρότες, οι κτηνοτρόφοι να βάζουν λιγότερα χρήματα στην τσέπη, ως άμεσες ενισχύσεις και γενικά ως ενισχύσεις της νέας Κοινής Αγροτικής Πολιτικής. Είναι αποκλειστικά δικό σας επίτευγμα. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό, έχει ζητήσει τον λόγο για μία σύντομη τοποθέτηση ο Υφυπουργός Αγροτικής Ανάπτυξης και Τροφίμων, ο κ. Σταύρος Κελέτσης. Κύριε Υφυπουργέ, έχετε τον λόγο.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, ζήτησα να παρέμβω μετά τις τοποθετήσεις των δύο γυναικών συναδέλφων, για να αναφερθώ σε δύο μόνο σημεία των τοποθετήσεων τους. Συνολικά, θα απαντήσει ο συνάδελφος, ο κ. Σταμενίτης στο τέλος της συνεδρίασης.

Θα ήθελα να πω, γιατί και οι δύο έθεσαν το θέμα της επιβολής προστίμων 280 εκατομμυρίων για τα έτη 2020, 2021, 2022, ότι για τις λεγόμενες διοικητικές παρεμβάσεις, διοικητικές διορθώσεις, όπως τυπικά λέγονται, δεν έχει κριθεί τίποτε οριστικά. Υπάρχουν οι προτάσεις της Επιτροπής για τα έτη 2020, 2021, 2022, για τις οποίες η διαδικασία είναι, ήδη, σε εξέλιξη. Εμείς έχουμε τη δυνατότητα -και θα το κάνουμε- να ασκήσουμε το δικαίωμα αυτό, εντός 30 ημερών, και να υποβάλλουμε τις αντιρρήσεις μας, εξηγώντας τους λόγους, για τους οποίους υπήρξαν τα θέματα, στα οποία αναφέρονται αυτές οι διορθώσεις.

Τι αφορούν, όμως, οι διορθώσεις αυτές; Αφορούν τρία πράγματα. Το ένα έχει να κάνει με τη στρεμματική ενίσχυση 2020, 2021, 2022, δηλαδή, την επιβεβαίωση της νόμιμης κατοχής γης από τον αγρότη. Το δεύτερο έχει να κάνει με την ορθή αναγνώριση της κατηγορίας κάλυψης γης των αγροτεμαχίων και το τρίτο έχει να κάνει με την πολλαπλή συμμόρφωση. Αυτά είναι διαχρονικά ζητήματα. Να θυμίσω, ότι την περίοδο 2017, 2018, 2019, για τα ίδια θέματα προτάθηκε διόρθωση 118,4 εκατομμύρια και για να αναφερθώ και στην περίοδο του ΠΑΣΟΚ, τα έτη 2009 έως 2011, διόρθωση 268.617.000. Για τα ίδια ζητήματα, δηλαδή, την πολλαπλή συμμόρφωση, τη στρεμματική ενίσχυση, σε σχέση με τα βοσκοτόπια, σε σχέση με τα ζώα και γενικότερα το θέμα της νόμιμης κατοχής γης από τον αγρότη.

Αυτά τα ζητήματα θα λυθούν και το πρόβλημα θα αντιμετωπιστεί οριστικά, όταν θα έχουμε ένα ολοκληρωμένο Κτηματολόγιο στη χώρα, οπότε δεν θα στηρίζεται ο έλεγχος στις δηλώσεις που κάνουν σήμερα οι αγρότες με βάση το Ε9. Μόνον, λοιπόν, με το Κτηματολόγιο θα δοθεί λύση και με το έργο που ξεκίνησε το 2021 για το χαρτογραφικό υπόβαθρο, το οποίο αναμένεται να ολοκληρωθεί το 2024.

Άρα αυτό που έχω να πω είναι το εξής: ότι διαμαρτύρονται οι συνάδελφοι και του ΣΥΡΙΖΑ και του ΠΑΣΟΚ για τις δημοσιονομικές διορθώσεις ή τα προτεινόμενα πρόστιμα, όταν για τις γενεσιουργίες αιτίες αυτών των καταστάσεων δεν έκαναν τίποτα στις δικές τους περιόδους διακυβέρνησης. Αντιθέτως, από το 2019 και μετά, οι προηγούμενες ηγεσίες αυτής της Κυβέρνησης, του Υπουργείου Αγροτικής Ανάπτυξης, ξεκίνησαν όλα εκείνα τα έργα που απαιτούνται, που όταν ολοκληρωθούν, ακριβώς, θα δώσουν λύση στο πρόβλημα αυτό και άρα, στο μέλλον, τουλάχιστον, γι’ αυτές τις αιτίες δεν θα έχουμε παρόμοιες καταστάσεις και παρόμοια επιβολή προστίμων. Επαναλαμβάνω ότι για τις προηγούμενες περιόδους για τα πρόστιμα που είχαν προταθεί, χθες είχαμε και μια ανάλογη Επίκαιρη Ερώτηση του κ. Κόκκαλη στην οποία απάντησα, δεν οριστικοποιήθηκε το ποσό αυτό, γιατί πάντοτε προβάλλονται οι αντιρρήσεις και συνήθως, μειώνεται το ποσό. Όμως, όσο παραμένει η γενεσιουργός αιτία, δυστυχώς, τις δημοσιονομικές διορθώσεις θα τις έχουμε. Άρα, λοιπόν, εδώ έγινε δουλειά, γίνεται δουλειά και όταν ολοκληρωθεί, πιστεύουμε ότι θα απαλλαγούμε εντελώς από τα ζητήματα αυτά.

Σε ότι αφορά τις πληρωμές στις οποίες αναφέρθηκε και η κυρία Τζάκρη στο τέλος και αναρωτήθηκε πώς ενώ το συνολικό ποσό που παίρνει η χώρα, της τάξης των 19,3 δις, οι αγρότες τελικά να παίρνουν λιγότερα. Όπως είπατε, κυρία Τζάκρη, από τη βασική ΚΑΠ, διότι, όπως ξέρετε, ο συνολικός μηχανισμός της νέας ΚΑΠ, πλέον, λειτουργεί διαφορετικά. Τα χρήματα θα πάνε πάλι στους τελικούς αποδέκτες, στους τελικούς δικαιούχους, που είναι οι αγρότες, απλώς, θα πάνε μέσω διαφορετικών μηχανισμών, που ένα κομμάτι από αυτά είναι τα οικολογικά σχήματα, αλλά θα πάνε.

Σε ότι αφορά στον ΟΠΕΚΕΠΕ, πρέπει να πούμε, ότι ο αγώνας μας, εξαρχής, ήταν να δημιουργήσουμε έναν αξιόπιστο μηχανισμό πληρωμής των αγροτών, όπως τον ΟΠΕΚΕΠΕ, που θα πληρώνει έγκαιρα, που θα πληρώνει δίκαια, έτσι ώστε να μη δημιουργούνται «παρατράγουδα» και παράπονα στους αγρότες. Σε αυτή την κατεύθυνση σήμερα εργάζεται η νέα ηγεσία του ΟΠΕΚΕΠΕ, η οποία έχει αναλάβει καθήκοντα, πριν από λίγους μήνες και έχουμε τη δέσμευση, ότι μέχρι το Πάσχα όλες αυτές οι εκκρεμότητες των πληρωμών θα τακτοποιηθούν. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, θα ήθελα για λίγο τον λόγο.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Μισό λεπτό, κύριε Κόκκαλη. Έχω προαναγγείλει, κατ’ αρχάς, τον κ. Παναγιωτόπουλο.

Κατά δεύτερον, ως Πρόεδρος της Επιτροπής Παραγωγής και Εμπορίου, δεν μπορώ να μην αναγνωρίσω, ότι όταν η χώρα πληρώνει διοικητικά πρόστιμα, είτε πληρώνονται επί Νέας Δημοκρατίας, είτε πληρώνονται επί ΣΥΡΙΖΑ, είτε πληρώνονται επί ΠΑΣΟΚ είναι το ίδιο κακό. Όμως, κύριοι συνάδελφοι, πρέπει όλοι να αναγνωρίσουμε, ότι η δυνατότητα που αποκτάει πλέον η χώρα να έχει Κτηματολόγιο και μάλιστα ψηφιακό ενεργό από 1/1/2025, θα λύσει πολλά από αυτά τα ζητήματα. Όπως, κύριε Υφυπουργέ, θα μου επιτρέψετε να θυμίσω στη συνεδρίασή μας, ότι και ο νόμος για τους δασικούς χάρτες ξεκαθάρισε πάρα πολύ σημαντικά ζητήματα περιουσιακά των αγροτών σε πάρα πολλές περιοχές της χώρας και τώρα οδεύουμε για το σύνολο.

Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υφυπουργέ, σας το είπα και χθες. Αυτό που κάνετε δεν σας τιμά, να γυρνάτε πίσω και να προσπαθείτε να συμψηφίζετε καταστάσεις.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Δηλαδή, κύριε Κόκκαλη, δεν σας καλύπτει αυτό που είπα, ότι τα διοικητικά πρόστιμα, ανεξαρτήτως κυβερνήσεως, είναι κακό για τη χώρα;

**ΒΑΣΙΛΕΙΟΣ ΚΟΚΚΑΛΗΣ:** Εσείς πολύ σωστά το είπατε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ας μείνουμε εκεί.

**ΒΑΣΙΛΕΙΟΣ ΚΟΚΚΑΛΗΣ:** Ήρθε η Ευρωπαϊκή Επιτροπή και προτείνει 288 εκατομμύρια ευρώ και εσείς απαντάτε και λέτε, ότι για το 2017, το 2018 και το 2019, προτάθηκαν 110 εκατομμύρια ευρώ και πιο νωρίς άλλα τόσα. Είναι σοβαρή αντιμετώπιση αυτή; Αφού θέλετε να πάτε στην ουσία, να σας ρωτήσω, αν η γενεσιουργός αιτία είναι η ίδια ακριβώς. Να την προσκομίσετε. Είναι, ακριβώς, η ίδια; Δηλαδή, η αδυναμία ελέγχου είναι ακριβώς η ίδια; Και εν πάση περιπτώσει, ποια ήταν η τύχη των προστίμων τότε; Εξαφανίστηκαν ή όχι; Ποια θα είναι τώρα;

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Πώς προδικάζετε ποια θα είναι τώρα; Αφού έχουμε την ίδια διαδικασία, έχουμε προβάλλει τις ίδιες αντιρρήσεις.

**ΒΑΣΙΛΕΙΟΣ ΚΟΚΚΑΛΗΣ:** Απλά, η αιτία δεν είναι η ίδια.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριοι συνάδελφοι, όλοι πρέπει να συμφωνήσουμε σε αυτή την Αίθουσα, ότι τόσο οι δασικοί χάρτες, όσο και το Κτηματολόγιο, διευκολύνουν το ζήτημα της ενίσχυσης των αγροτών σε πολύ μεγάλο βαθμό και ξεκαθαρίζουν τα πράγματα.

Τον λόγο έχει ο κ. Παναγιωτόπουλος.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Κύριε Πρόεδρε, η διαδικασία δεν προβλέπει διάλογο κοινοβουλευτικών εκπροσώπων με τον Υπουργό και απ’ ότι ξέρω δεν υπάρχουν κοινοβουλευτικοί εκπρόσωποι.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Είναι διαδικασία ενημέρωσης, οπότε είμαστε λίγο πιο χαλαροί.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Να τηρείται η σειρά λοιπόν κανονικά και μετά όποιος θέλει να δευτερολογήσει, να τριτολογήσει, να τετρατολογήσει, στη σειρά του.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κύριε Παναγιωτόπουλε, έχετε τον λόγο. Από την αρχή της διαδικασίας είπαμε, ότι θα ευνοήσουμε τον διάλογο. Θα ευδοκιμήσει ο διάλογος στην Επιτροπή Παραγωγής και Εμπορίου.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Ο διάλογος είναι ζωντανό πράγμα, αλλά αν είναι να «πεθάνουμε» εμείς, για να γίνει ζωντανός διάλογος, περιμένοντας, δεν είναι λύση αυτή. Ήρθε και ο Κοινοβουλευτικός Εκπρόσωπος του ΠΑΣΟΚ. Θέλει να μιλήσει ή όχι;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στην Επιτροπή Παραγωγής και Εμπορίου, κύριε Παναγιωτόπουλε, θα γίνεται διάλογος. Κύριε Παναγιωτόπουλε με ακούτε;

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Θέλει να μιλήσει.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα γίνει εξαντλητικός διάλογος. Έχει εγγραφεί στη λίστα ο κ. Κατρίνης, αλλά μου δίνετε την ευκαιρία, κύριε Παναγιωτόπουλε, να πω, γιατί εσείς τα γνωρίζετε πολύ καλά αυτά τα θέματα, παρ’ ότι υπηρετήσατε το χαρτοφυλάκιο

χαρτοφυλάκιο της άμυνας, ως προερχόμενος και από την Καβάλα, ότι αν δεν συζητήσουμε γι’ αυτό το θέμα που έβγαλε όλους τους αγρότες της Ευρώπης στις πλατείες των πρωτευουσών, για ποιο θα συζητήσουμε. Παρακαλώ , έχετε τον λόγο.

**ΝΙΚΟΛΑΟΣ ΠΑΝΑΓΙΩΤΟΠΟΥΛΟΣ:** Συμφωνώ.Κι εγώ μέρος αυτής της συζήτηση θέλω να γίνω. Τρία σχόλια έχω να κάνω. Δεν κάνω πανηγυρική τοποθέτηση, γι’ αυτό και δεν χρησιμοποιώ το βήμα.

Τα αγροτικά προβλήματα, ξέρετε καλά, κύριοι Υπουργοί, ότι έχουν μεγάλη εμβέλεια, πανευρωπαϊκή. Την αναθεώρηση της νέας ΚΑΠ, το υψηλό κόστος παραγωγής, το αντιμετωπίζουν όλοι οι αγρότες. Ανταγωνισμός από τρίτες χώρες, στρεβλώσεις από αυτόν τον ανταγωνισμό, επειδή επιτρέπεται από τη γραφειοκρατία των Βρυξελλών η χρησιμοποίηση κατώτερου κόστους λιπασμάτων για αγρότες από τρίτες χώρες, η απαγόρευση αντιστοίχως σε ευρωπαίους αγρότες, με αποτέλεσμα αυτά τα προϊόντα από τρίτες χώρες που χρησιμοποιούν φθηνότερα και απορριπτέα, από την Ευρωπαϊκή Ένωση για περιβαλλοντικούς λόγους, λιπάσματα να «πετάνε έξω» από την αγορά τα προϊόντα των ευρωπαίων αγροτών. Αυτό είναι ένα θέμα, το οποίο πρέπει να επιλύσουμε και ενόψει Ευρωεκλογών και για γεωπολιτικούς λόγους, γιατί βλέπουμε απροθυμία βοήθειας στην Ουκρανία, επειδή τα ουκρανικά αγροτικά προϊόντα θέτουν εκτός αγοράς τα ευρωπαϊκά.

Υπάρχουν, όμως, και τα τοπικά προβλήματα. Είναι τα μεγάλα προβλήματα, είναι και τα τοπικά προβλήματα και μένα δεν υπάρχει αγροτικό πρόβλημα που να μην είναι και τοπικό πρόβλημα, τουλάχιστον όσον αφορά την αντίληψη των αγροτών γι’ αυτά. Εκεί, λοιπόν, πρέπει η διοίκηση, η πολιτεία, η κυβέρνηση να τα αντιμετωπίζει με τον ίδιο ζήλο και χαίρομαι, που η ενημέρωση που έγινε από τον Υπουργό, τον κ. Αυγενάκη, ήταν περιεκτική και καλύπτει όλων των εμβελειών τα προβλήματα.

Η νέα ΚΑΠ, όπως ξέρετε, κύριοι συνάδελφοι, δεν είναι προϊόν διαπραγμάτευσης ενός, δύο χρόνων ή τριών. Η Ευρώπη τη σχεδιάζει σε βάθος δεκαετιών και σίγουρα, η διαπραγμάτευση δεν καλύπτει το εύρος της θητείας μιας κυβέρνησης μόνο, ίσως, δεν καλύπτει καν το εύρος θητείας δύο κυβερνήσεων. Η διαπραγμάτευση είναι διαρκής. Ανακοινώνεται κάποιο αποτέλεσμα, αναθεωρείται, υπάρχει νέα ανακοίνωση και ούτω καθεξής. Εξάλλου, οι συνθήκες αλλάζουν. Οι συνθήκες έχουν αλλάξει πολύ, σε σχέση με τις συνθήκες που επικρατούσαν πριν από πέντε χρόνια. Εκτός από την κλιματική κρίση, που νομίζω, ότι δεν κανείς δεν τη βιώνει πιο δραματικά από κάποιον που ασχολείται με την αγροτική παραγωγή, πλέον, υπάρχει και η διατροφική κρίση και το ζήτημα της επισιτιστικής επάρκειας παγκοσμίως. Επομένως, και αυτά πρέπει να μπουν στον οποιοδήποτε σχεδιασμό.

Τα τοπικά προβλήματα, βέβαια, είναι διαφορετικής φύσεως. Θα χρησιμοποιήσω το παράδειγμα της κατάστασης στην Περιφέρεια Ανατολικής Μακεδονίας και Θράκης, από την οποία προέρχομαι. Έχουμε, ας πούμε, τις χρόνιες στρεβλώσεις στα διαχειριστικά σχέδια βόσκησης που αδικούν τους κτηνοτρόφους της Περιφέρειας αυτής, σε σχέση με συναδέλφους τους άλλων Περιφερειών. Να διορθωθούν αυτές οι στρεβλώσεις, ώστε να αρθούν αυτές οι αδικίες. Είναι στις προθέσεις του Υπουργείου και ξέρω ότι έχουν γίνει ενέργειες.

Σε ότι αφορά στην αντιχαλαζική προστασία, ήμουνα νιος και γέρασα. Ασχολούμαι με αυτό το ζήτημα εδώ και επτά ή οκτώ χρόνια. Το ζήτημα δεν είναι μόνο να κατισχύσει ένα ολοκληρωμένο εθνικό σχέδιο αντιχαλαζικής προστασίας, αλλά να επεκταθεί το πεδίο εφαρμογής αυτού του συστήματος αντιχαλαζικής προστασίας σε όλη την επικράτεια, ιδίως, σε αγροτικές περιοχές, όπως αυτές της Ανατολικής Μακεδονίας και Θράκης, όπου η παραγωγή είναι μεγάλη και οι καλλιέργειες πιο δυναμικές από άλλες περιοχές της χώρας. Δεν θέλω να μπω σε συγκρίσεις ούτε τοπικισμούς, αλλά τα στοιχεία αυτό δείχνουν. Η αντιχαλαζική προστασία δεν είναι μόνο τοπικό πρόβλημα των αγροτών της Περιφέρειας που ανέφερα, αλλά είναι και εθνικό πρόβλημα, όταν η επισιτιστική επάρκεια πρέπει να στηρίζεται στην προστασία της αγροτικής παραγωγής και η προστασία της αγροτικής παραγωγής, σε εποχές κλιματικής κρίσης, πρέπει να στηρίζεται, αντιστοίχως, σε εργαλεία, όπως το ολοκληρωμένο σύστημα αντιχαλαζικής.

Ακούω για ένα πιλοτικό πρόγραμμα λειτουργίας μπαλονιών, που προστατεύουν τις αγροτικές περιοχές από το χαλάζι, που το περιμένουμε, εδώ και χρόνια, αλλά δεν το βλέπουμε τελικά να υλοποιείται. Ξέρω ότι είναι και ζήτημα αποφάσεων του ΕΛΓΑ. Ο ΕΛΓΑ, ο οποίος θα είναι ο, κυρίως, ωφελημένος, εκτός από τον αγρότη, βέβαια, για προφανείς λόγους, από την κατίσχυση ενός συστήματος αντιχαλαζικής προστασίας, για τον απλούστατο λόγο, ότι θα πληρώνει μικρότερα ποσά αποζημιώσεων για ζημιές από το χαλάζι, αν υπάρχει ένα σύστημα αντιχαλαζικής προστασίας, που θα προστατεύει σε κάποιο βαθμό, όχι απόλυτα. Σχετικά είναι όλα. Είναι αδύνατον, να υπάρξει απόλυτη προστασία από το χαλάζι. Αν, όμως, χρησιμοποιηθούν όλα τα εργαλεία και τα εργαλεία των τεχνολογιών αιχμής, όπως τα μπαλόνια και επεκταθεί το πεδίο εφαρμογής αυτού του συστήματος, τότε και ο ΕΛΓΑ θα πληρώνει λιγότερες αποζημιώσεις, αλλά και οι αγρότες θα μπορούν να έχουν μία βεβαιότητα, ότι οι παραγωγή τους θα προστατεύεται πάλι, όπως είπα, σε σχετικό βαθμό.

Η Περιφέρεια Ανατολικής Μακεδονίας και Θράκης έχει το μειονέκτημα να έχει κάποια απόσταση από τα κέντρα λήψης αποφάσεων. Δεν έχει την πολυτέλεια να «πολιορκεί» το Υπουργείο και τους Υπουργούς. Είμαι σίγουρος, ότι γνωρίζουν οι κύριοι, όπως οι αγροτικοί εκπρόσωποι αγροτικής παραγωγής άλλων Περιφερειών. Εντούτοις, όμως, η αγροτική παραγωγή σε όλο της το φάσμα, όπως κτηνοτροφία, φυτικό - ζωικό κεφάλαιο, αλλά και αλιεία, είναι ένα εθνικό κεφάλαιο που πρέπει να προστατευθεί.

Το τελικό ερώτημα που απευθύνω στους Υπουργούς είναι: υπάρχει, όντως, πρόβλημα χρηματοδότησης στην τελική εφαρμογή του συστήματος αντιχαλαζικής προστασίας; Έχουμε θέμα με το ΕΣΠΑ ή πρέπει να βρούμε από άλλους πόρους;

Θα επανέλθω σε αυτό, όπως σας είπα, γιατί το θέμα δεν είναι απλά ένα τοπικό πρόβλημα των αγροτών μιας συγκεκριμένης Περιφέρειας, αλλά «ακουμπά» ευθέως το θέμα της προστασίας της αγροτικής παραγωγής σε καιρούς επισιτιστικής ανασφάλειας και επισφάλειας.

Επομένως, νομίζω ότι το Υπουργείο που γνωρίζει, θα πρέπει να οδηγήσει τον αγώνα για την κατίσχυση αυτού του συστήματος και κάποια ζητήματα που έχουν να κάνουν με τον ΕΛΓΑ θα πρέπει να επιλυθούν. Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Τον λόγο έχει ο κ. Κατρίνης από την Κ.Ο. ΠΑΣΟΚ-ΚΙΝΑΛ.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Βέβαια, δεν είναι εδώ ο Υπουργός, αλλά φαντάζομαι ότι οι Υφυπουργοί μπορούν να απαντήσουν. Σήμερα, ο προσκείμενος σε εσάς Περιφερειάρχης, ο κ. Φαρμάκης, έχει στείλει μία επιστολή για το αδιέξοδο των Οργανισμών Εγγείων Βελτιώσεων, ενόψει της καλλιεργητικής περιόδου. Θυμάμαι τη δέσμευση του Πρωθυπουργού για ρύθμιση των χρεών των Οργανισμών προς τη ΔΕΗ, πριν από ένα μήνα, σε συνάντηση με τους αγρότες και βλέπω τον δικό σας Περιφερειάρχη, να λέει σήμερα, ότι απειλούνται με «λουκέτο» και ότι δεν θα ανοίξουν οι βάνες. Έχει ενδιαφέρον, λοιπόν, να μας πείτε, αν υλοποιείται η δέσμευση του Πρωθυπουργού.

Πάμε τώρα στην ΚΑΠ, όπου θέλω να θέσω κάποια ερωτήματα συνοπτικά, για να μην καταχραστώ το χρόνο. Πρώτον, είναι το θέμα προϋπολογισμού. Επειδή υπάρχει μία τάση συνεχούς μείωσης του προϋπολογισμού της ΚΑΠ, ως ποσοστού του προϋπολογισμού της Ένωσης και επειδή οι ανάγκες των αγροτών αυξάνονται, λόγω των κινδύνων και της κλιματικής κρίσης, αλλά και απρόβλεπτων φαινομένων και καταστάσεων, όπως την ουκρανική κρίση, προτίθεστε να προτείνετε δημιουργία Ευρωπαϊκού Γεωργικού Ταμείου Προσαρμογής στις κλιματικές μεταβολές και να ζητήσετε και για την απώλεια εισοδήματος, λόγω αυτών των περιπτώσεων, να προβλεφθεί ένα ποσό;

Δεύτερον, το θέμα της δίκαιης εφαρμογής της «πράσινης» συμφωνίας, με το δεδομένο, ότι δεν μπορούν να έχουν ίδια αντιμετώπιση οι αγρότες των χωρών του βορρά, που έχουν πιο ενεργοβόρες καλλιέργειες, με τους αγρότες των χωρών του νότου. Θα ζητήσετε πιο δίκαιη εφαρμογή της συμφωνίας; Μάλιστα, επειδή ζητάτε να αναλάβουν πρόσθετες περιβαλλοντικές δεσμεύσεις, τόσο στο επίπεδο το υποχρεωτικό, μέσω της περιβαλλοντικής αιρεσιμότητας, όσο και στο εθελοντικό επίπεδο μέσω οικολογικών σχημάτων και γεωργοπεριβαλλοντικών δράσεων, κάτι, όμως, που ξέρετε πολύ καλά, ότι συνεπάγεται πολύ μεγαλύτερο κόστος, θα διεκδικήσετε αυξημένες ενισχύσεις για την εφαρμογή της «πράσινης» συμφωνίας; Άμεσες ενισχύσεις, με δεδομένο ότι σήμερα δεν πριμοδοτείται η παραγωγική δυναμικότητα και βιωσιμότητα των εκμεταλλεύσεων, αλλά το μέγεθος των γεωργικών εκτάσεων. Θα διεκδικήσετε ένα πιο δίκαιο καθεστώς για τους Έλληνες αγρότες;

Σε ότι αφορά στο ζήτημα της προστασίας της αγροτικής παραγωγής, έναντι του αθέμιτου ανταγωνισμού από τρίτες χώρες, νομίζω ότι είναι, εξόχως, σημαντικό, όχι μόνο για τους αγρότες, αλλά και για τους καταναλωτές. Θα διεκδικήσετε αυστηροποίηση ελέγχων στα σημεία εισόδου, αναθεώρηση συμφωνιών της Ευρωπαϊκής Ένωσης με τρίτες χώρες; Αυτό αφορά όχι μόνο τους αγρότες, αλλά και τους καταναλωτές και το λέω, γιατί τα προϊόντα που παράγονται, εκτός Ευρωπαϊκής Ένωσης, δεν έχουν τις ίδιες προδιαγραφές ποιότητας και υγιεινής, έχουν, όμως, πολύ πιο ανταγωνιστικές τιμές. Άρα, όλα αυτά νομίζω πρέπει να είναι, στο πλαίσιο των διεκδικήσεων.

Σε ότι αφορά στην εφαρμογή της Κοινής Αγροτικής Πολιτικής, σε εθνικό επίπεδο, απαιτείται η ανασυγκρότηση του ΟΠΕΚΕΠΕ. Ο Υπουργός πριν μίλησε για έλλειψη συντονισμού, αλλά δεν μας απάντησε, αν αυτή η έλλειψη συντονισμού, μεταξύ της Κυβέρνησής σας, σε βάθος πενταετίας, και του ΟΠΕΚΕΠΕ, έχει λυθεί. Άρα, ανασυγκρότηση ΟΠΕΚΕΠΕ με ουσιαστικές εγγυήσεις και αποτελεσματικότητα, διαφάνεια και ταχύτερη ανταπόκρισή του. Επαρκή στελέχωση υπηρεσιών που εμπλέκονται στην υλοποίηση της ΚΑΠ, καθώς και ελεγκτικών μηχανισμών προστασίας παραγωγών. Διασφάλιση προσβασιμότητας παραγωγών στο χρηματοπιστωτικό σύστημα. Δεν υπάρχει δυνατότητα ρευστότητας και δανείων στους ανθρώπους του πρωτογενούς τομέα. Και βεβαίως, θεσμοθέτηση μόνιμων εθνικών μέτρων, όπως επιστροφή του ειδικού φόρου σε αγροτικό πετρέλαιο, με προτεραιότητα τη στήριξη της κτηνοτροφίας, τη μείωση κόστους ενέργειας και γεωργικών εφοδίων, ενθάρρυνση εισόδου νέων στη γεωργική δραστηριότητα, με ταυτόχρονη οργάνωσή τους σε συλλογικά σχήματα και ουσιαστική αναβάθμιση συστήματος παροχής υπηρεσιών, εκπαίδευσης, κατάρτισης και συμβουλευτικής υποστήριξης παραγωγών για την προώθηση της γνώσης και καινοτομίας του πρωτογενούς τομέα.

Κύριε Υπουργέ, για να μιλάμε καθαρά, όχι μόνο μεταξύ μας, αλλά και με τους αγρότες, οι οποίοι μας παρακολουθούν, αυτή τη στιγμή, είναι δεδομένο, ότι είναι άλλο πράγμα η Κοινή Αγροτική Πολιτική, για την οποία η ευθύνη σας προσδιορίζεται, σε σχέση με τη διαπραγμάτευση που κάνατε ή θα κάνετε και είναι άλλο το εθνικό σχέδιο της Κυβέρνησης, για την εφαρμογή της Κοινής Αγροτικής Πολιτικής, για το οποίο έχετε την πλήρη και αποκλειστική ευθύνη. Γι’ αυτό, ακριβώς, εμείς σας ζητούμε κάποιες από τις προτάσεις μας να τις εντάξετε στη «φαρέτρα» των δικών σας προτάσεων, στο πεδίο της διαπραγμάτευσης, ταυτόχρονα, όμως, και στο επίπεδο της υλοποίησης.

Σε ότι αφορά στη λειτουργία του ΟΠΕΚΕΠΕ, αλλά και των άλλων ελεγκτικών μηχανισμών, θεωρούμε ότι όλη σας η αδράνεια και αστοχία, μέχρι σήμερα, που κόστισε στους Έλληνες παραγωγούς, θα πρέπει πολύ γρήγορα να «θεραπευθεί». Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα δώσω τώρα τον λόγο σε δύο συναδέλφους, για σύντομες παρεμβάσεις, μέσω του συστήματος Webex.

Τον λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ**: Ευχαριστώ, κύριε Πρόεδρε.

Δεν θα ήμουν σωστός, αν δεν αποδεχόμουν, ότι ο κ. Αυγενάκης, ο κ. Υπουργός, ότι από την πρώτη στιγμή αντιλήφθηκε τα προβλήματα και τα αδιέξοδα που δημιουργούσε η νέα ΚΑΠ και γι’ αυτό κινήθηκε προς τη σωστή κατεύθυνση. Έκανε συμμαχίες με μεσογειακές χώρες και όχι μόνο. Κατέθεσε συγκεκριμένες προτάσεις, τις οποίες μας ανέλυσε και έχουν γίνει αρκετές αποδεκτές και γι’ αυτό τον συγχαίρω.

Κατ’ αρχάς, θα ήθελα να πω, ότι η νέα ΚΑΠ «σημαδεύτηκε» από την πανδημία του κορονοϊού και από την άλλη πλευρά, από τις επιπτώσεις της κλιματικής κρίσης. Και βέβαια, αμφισβητήθηκε έντονα, το τελευταίο διάστημα, από τον αγροτικό κόσμο, στο σύνολο, σχεδόν, της Ευρωπαϊκής Ένωσης. Χωρίς να θέλω να γίνω μετά Χριστόν προφήτης, απλά να πω, ότι από την πρώτη στιγμή που ανακοινώθηκαν οι προτάσεις της Ευρωπαϊκής Επιτροπής για την καινούργια ΚΑΠ, αλλά και μετά τη λήψη των αποφάσεων από το Συμβούλιο των Υπουργών Γεωργίας στις Βρυξέλλες, είχα προβλέψει και υποστηρίξει, ότι πολλές από αυτές τις διατάξεις είναι αντιφατικές και πάρα πολλές δεν θα μπορούσαν να εφαρμοστούν.

Οι μαζικές αγροτικές κινητοποιήσεις, σε όλα τα μήκη και πλάτη της Ευρωπαϊκής Ένωσης, η υπαναχώρηση της Ευρωπαϊκής Επιτροπής, υπό την πίεση των κινητοποιήσεων, αλλά και οι αποφάσεις του Συμβουλίου των Υπουργών Γεωργίας της Κοινότητας, αποτελούν μια έμπρακτη ομολογία απέναντι στο αδιέξοδο. Πάρα πολλές διατάξεις της νέας ΚΑΠ, που ενώ βασίστηκαν στην ανάγκη της προστασίας του αγροτικού εισοδήματος, στο δια ταύτα αποδείχθηκαν, όπως είπα, ανεφάρμοστες, αλλά και στρεβλές.

Θα επαναλάβω αυτό που είχα πει παλιότερα και αμφισβητήθηκε. Δεν μπορεί σε ένα μέλος, παραδείγματος χάριν στην Αυστρία, να λες 4 οικολογικά σχήματα, στην Ιταλία 5, στη Γερμανία 6, στη Γαλλία 7 και στην Ελλάδα 15 σχήματα. Δεν είναι δυνατόν. Δεν γίνεται να ζητάς από τον αγρότη να μειώσει την παραγωγή του, μέσω της αναγκαστικής αγρανάπαυσης και από την άλλη, να αδιαφορείς για τη μείωση του εισοδήματος, στην οποία οδηγεί αυτό το μέτρο. Ο κ. Αυγενάκης, πράγματι, είναι από τους πρώτους Υπουργούς που αντιλήφθηκε το αδιέξοδο των οικολογικών σχημάτων και της αγρανάπαυσης και έχει καταθέσει συγκεκριμένες προτάσεις και τον συγχαίρω γι’ αυτό.

Προσωπικά, εδώ και πολλά χρόνια, είχα εστιάσει το ενδιαφέρον μου στις επιπτώσεις της κλιματικής αλλαγής στον αγροτικό τομέα. Δεν θα ξεχάσω, ότι το 2014 στο Υπουργείο Αγροτικής Ανάπτυξης, στον φάκελο για την τότε ΚΑΠ, είχαμε προβλέψει ειδικό μέτρο, το μέτρο Μ15 με τα 200 εκατομμύρια για την αποζημίωση των αγροτών από τις ακραίες δυσμενείς καιρικές συνθήκες, λόγω της κλιματικής κρίσης. Το αν αυτό το μέτρο «ναυάγησε» από την επόμενη κυβέρνηση, είναι μία άλλη ιστορία.

Όπως μία άλλη μεγάλη ιστορία είναι η ενίσχυση και η ενδυνάμωση του ΕΛΓΑ και η εφαρμογή του κανονισμού του ΕΛΓΑ. Το έχω τονίσει και το έχω επαναλάβει πάρα πολλές φορές, ότι ο κανονισμός προβλέπει αρκετά πράγματα και αποζημιώνει και την ακαρπία και την καρπόπτωση και τις υπερβολικές βροχοπτώσεις. Αρκεί να τον εφαρμόσεις τον κανονισμό. Βέβαια, χρειάζονται κάποιες μικροβελτιώσεις του ασφαλιστικού κανονισμού, στα νέα δεδομένα της κλιματικής κρίσης.

Ας μην γελιόμαστε, κυρίες και κύριοι συνάδελφοι. Η κλιματική κρίση είναι εδώ και πανταχού παρούσα. Μας δείχνει καθημερινά τα «δόντια» της. Πρώτα απ’ όλους, επηρεάζει, δυστυχώς και δυσμενώς, τον αγροτικό τομέα, το προϊόν και το εισόδημα των αγροτών. Αλλά με ευχολόγια, ανεφάρμοστα μέτρα, αδιέξοδες γραφειοκρατικές παρεμβάσεις, δεν πρόκειται να αντιμετωπιστεί, εάν δεν στοχεύσουμε στις πραγματικές αιτίες του προβλήματος, για να έχουμε αποδεκτά, ευέλικτα και αποτελεσματικά μέτρα. Τα προβλήματα, συνεχώς, θα πολλαπλασιάζονται, αντί να λύνονται.

Δύο κουβέντες θα πω για τις συνδεδεμένες ενισχύσεις, επειδή άκουσα να αναφέρονται. Είχα προτείνει από την πρώτη στιγμή να προσέξουμε τις συνδεδεμένες ενισχύσεις. Αντ’ αυτού, κύριε Αυγενάκη, δεν ξέρω για ποιον λόγο -αναρωτιέμαι σκόπιμα- καταργήθηκαν οι συνδεδεμένες ενισχύσεις σε εμβληματικά συναλλαγματοφόρα προϊόντα. Δεν ξέρω στην αναθεώρηση τι μπορεί να γίνει.

Μία κουβέντα για τα διαχειριστικά σχέδια βόσκησης. Εμείς είχαμε προγραμματίσει την εκπόνηση των διαχειριστικών σχεδίων βόσκησης, τα μεν προσωρινά να εκδοθούν τον Ιούνιο του 2015, τα δε τελικά στο τέλος του 2015. Δυστυχώς, η διάδοχη ηγεσία τα «έβαλε στο ράφι». Στη συνέχεια, οι επόμενες ηγεσίες έκαναν κάποιες προσπάθειες. Μία ή δύο Περιφέρειες έχουν ανταποκριθεί. Ο κ. Αυγενάκης, πραγματικά, έχει καταλάβει το πρόβλημα. Έχει στείλει τηλεγράφημα να κινηθούν με «ταχύτητα φωτός» οι Περιφέρειες και στην περίπτωση που δεν κινηθούν, θα πρέπει οπωσδήποτε να αναλάβει την εκπόνηση των σχεδίων το Υπουργείο, γιατί και πρόστιμο θα πληρώσουμε -και το έχω επισημάνει, εδώ και 7, 8 χρόνια- ενώ θα χάσουν οι κτηνοτρόφοι πάρα πολλές επιδοτήσεις.

Τα υπόλοιπα θα τα συζητήσω κατ’ ιδίαν με τον κ. Υπουργό. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θα κλείσουμε τις τοποθετήσεις των Βουλευτών, με τον Βουλευτή Ξάνθης, της Νέας Αριστεράς, Ζεϊμπέκ Χουσεΐν.

**ΧΟΥΣΕΪΝ ΖΕΪΜΠΕΚ:** Ευχαριστώ πολύ.

Λόγω της αυριανής θρησκευτικής μας εορτής, δεν μπόρεσα να βρίσκομαι στην Αίθουσα. Θα προσπαθήσω να πω και τις απόψεις της Νέας Αριστεράς μέσω Webex.

Η συζήτηση για την Αναθεώρηση της ΚΑΠ δεν είναι τωρινή και έρχεται σήμερα με τεράστια καθυστέρηση και υπό αυτή την έννοια, προσχηματικά. Ήδη, στις 8 Μαρτίου, δηλαδή, έναν μήνα πριν, ο Πρόεδρος της Νέας Αριστεράς, ο Αλέξης Χαρίτσης, σε απαντητική επιστολή προς τον Υπουργό, ζητούσε τη σύγκληση της Επιτροπής Παραγωγής και Εμπορίου, ώστε να υπάρξει ενημέρωση, μεταξύ άλλων, και για τις 19 προτάσεις που κατέθεσε το Υπουργείο Αγροτικής Ανάπτυξης στο Συμβούλιο Υπουργών Γεωργίας. Όπως, επίσης, καλούσαμε σε μία συνολικότερη συζήτηση, για να πραγματοποιηθεί ο τόσο απαραίτητος στρατηγικός διάλογος για το μέλλον της γεωργίας.

Δυστυχώς, παρ’ ότι ο αγροτικός και ο κτηνοτροφικός κόσμος της χώρας βρίσκεται αντιμέτωπος με τεράστια υπαρξιακά προβλήματα, εσείς δεν μας ακούσατε. Γι’ αυτό και εμείς ως Νέα Αριστερά έχουμε εντείνει τις παρεμβάσεις μας στη Βουλή, όπως με τις Ερωτήσεις που καταθέσαμε τελευταία, σχετικά με την ανάγκη ολοκλήρωσης των ελέγχων και την καταβολή των ενισχύσεων από τον ΟΠΕΚΕΠΕ ή την αδυναμία εφαρμογής του υπομέτρου 5.2 για την πλειοψηφία των πληγέντων κτηνοτρόφων.

Επιτρέψτε μου, σε αυτό το σημείο, να επαναλάβω κάποιες από τις βασικές προτάσεις μας για την αναθεώρηση της ΚΑΠ. Ως «Νέα Αριστερά» πιστεύουμε πώς ο σύνδεσμος των δράσεων για το κλίμα και το περιβάλλον, με αυτές για τη διασφάλιση της επισιτιστικής ασφάλειας της παγκόσμιας ζήτησης αγροδιατροφικών προϊόντων, είναι αναπόσπαστος. Απαιτείται, όμως, αναδιάταξη των προτεραιοτήτων, ευελιξία, αύξηση του προϋπολογισμού της ΚΑΠ και επιπλέον εργαλεία για τη δίκαιη κατανομή των πόρων.

Η αναθεώρηση της ΚΑΠ απαιτεί, εκ προοιμίου, μελέτες αντίκτυπου και μέτρα αντιμετώπισης των πιθανών συνεπειών, για να είναι επιτυχής. Αυτό φάνηκε και από την αρνητική εμπειρία εφαρμογής της ΚΑΠ, κατά τον πρώτο χρόνο. Συμφωνούμε με μεγάλο μέρος των προτάσεων διοικητικής απλούστευσης, που έχουν μπει στη δημόσια συζήτηση, αν και αυτό συμβαίνει, ήδη, καθυστερημένα. Η ενσωμάτωση της ΚΑΠ στους στόχους της «πράσινης» συμφωνίας, σχετικά με τη μείωση των φυτοπροστατευτικών, των αντιμικροβιακών και τη μείωση απώλειας θρεπτικών συστατικών, θα πρέπει να αναθεωρηθούν, σχετικά με το σχεδιάγραμμα υλοποίησής τους και να διασφαλίσουν τις δυνατότητες υποκατάστασης με αναλυτικά σκευάσματα, χωρίς να θέτουν σε κίνδυνο παραγωγή και εισόδημα. Ο στόχος της ανάπτυξης της οργανικής γεωργίας, στο 25% της γεωργικής έκτασης της Ευρωπαϊκής Ένωσης, μέχρι το 2030, εκτιμάται ως ανέφικτος και θα πρότεινα να αναθεωρηθεί.

Οι περιβαλλοντικές αιρεσιμότητες δεν μπορεί να είναι οριζόντιες. Τα οικολογικά συστήματα θα πρέπει να απλοποιηθούν, να διευκολύνεται η επιλογή τους και να μην αποτελούν απειλή απώλειας ενισχύσεων για τους παραγωγούς. Θα πρέπει να αναθεωρηθεί η τιμωρητική πολιτική της ΚΑΠ, έναντι των παραγωγών που δεν ανταποκρίνονται στις αυξημένες περιβαλλοντικές απαιτήσεις. Να δοθούν κίνητρα. Αυτή είναι η λύση. Η Επιτροπή θα πρέπει να επανυποβάλει το Σχέδιο Κανονισμού για τη χρήση ζιζανιοκτόνων, τα βιώσιμα συστήματα και την επισήμανση τροφίμων και την καλή διαβίωση των ζώων, που προκάλεσαν αντιδράσεις.

Η αναθεώρηση πρέπει να προβλέψει νέα μέτρα πολιτικής, που θα ενισχύσουν με επιπλέον εργαλεία διαχείρισης κινδύνων τους παραγωγούς για την αντιμετώπιση των συνεπειών της κλιματικής αλλαγής. Τα τομεακά προγράμματα θα πρέπει να ενισχυθούν με επιπλέον πόρους και να είναι πιο ευέλικτα. «Πράσινη» μετάβαση και μετασχηματισμός της γεωργίας, δίχως αναβάθμιση και διάχυση της ψηφιοποίησης, δεν μπορεί να υπάρξει, όπως και αξιοποίηση του συστήματος γεωργικών συμβούλων γεωργικής γνώσης και καινοτομίας. Η ανάδειξη επιπλέον ευέλικτων χρηματοδοτικών εργαλείων είναι η μόνη βιώσιμη απάντηση στην περιορισμένη ρευστότητα, ενώ η θέση του παραγωγού στην αλυσίδα εφοδιασμού πρέπει να ενισχυθεί και να αυστηριοποιηθεί η Οδηγία 2019/633 για τις αθέμιτες εμπορικές πρακτικές.

Τέλος, μία αναθεώρηση της ΚΑΠ προς την παραπάνω κατεύθυνση, προϋποθέτει την άρση των συνθηκών αθέμιτου ανταγωνισμού στις εμπορικές σχέσεις με τις ίδιες χώρες.

Κλείνοντας, επιτρέψτε μου να σημειώσω τα εξής, σε ότι αφορά στο στρατηγικό σχέδιο της ΚΑΠ. Ως «Νέα Αριστερά» θεωρούμε πώς η τροποποίηση θα πρέπει να έχει και στρατηγικές εθνικής προτεραιότητας. Δεν μπορούμε πια απλά να προσαρμοζόμαστε στις κατευθύνσεις της ευρωπαϊκής πολιτικής και μόνο. Η γεωργία και η αγροδιατροφή, όπως αποδείχθηκε με ένταση μετά την πανδημία και την ουκρανική κρίση, συνιστούν και ζήτημα εθνικής ασφάλειας. Θα πρέπει, λοιπόν, πια να υιοθετήσουμε νέες στρατηγικές, που θα διασφαλίζουν την επισιτιστική αυτονομία και ασφάλεια της χώρας μας. Επίσης, το παραγωγικό μοντέλο της χώρας θα πρέπει να επανεξεταστεί και να εστιάσουμε στα συγκριτικά μας πλεονεκτήματα, όπως η παραγωγή προϊόντων ποιότητας, ασφάλειας και ταυτότητας.

Έχω πολλά να επισημάνω, δεν θέλω να καταχραστώ τον χρόνο ως τελευταίος ομιλητής. Τα προβλήματα είναι εδώ και φωνάζουν. Το βλέπουμε στη Θεσσαλία που ακόμα δεν έχει γίνει τίποτα από την Κυβέρνηση. Το βλέπουμε στη Θράκη που ακόμα μαζεύει τα συντρίμμια της από τις πυρκαγιές του περασμένου καλοκαιριού. Τα προβλήματα των αγροτών με τις επιδοτήσεις δεν οφείλονται στη ΚΑΠ, αλλά στην ανικανότητα και την ανεπάρκεια της Κυβέρνησης, όπως φαίνεται και με το πρόστιμο των 281 εκ. ευρώ, που θα στερήσει πολύτιμους πόρους από τους αγρότες. Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ολοκληρώθηκε ο κύκλος των τοποθετήσεων των Βουλευτών. Θα δώσουμε τον λόγο στον Υφυπουργό, τον κ. Σταμενίτη, προκειμένου να απαντήσει στα όσα έθεσαν οι Βουλευτές και έτσι θα κλείσουμε τη συνεδρίαση. Κύριε Σταμενίτη, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Αγαπητοί συνάδελφοι, θα δώσω κάποιες απαντήσεις σε αυτά που αναφέρθηκαν οι συνάδελφοι Βουλευτές. Να πω, ότι, όπως σας είπε ο Υπουργός, ο Λευτέρης Αυγενάκης, υπάρχουν ζητήματα και εμείς ενεργούμε, για να τα αντιμετωπίσουμε. Σας ενημέρωσε για μία σειρά από ενέργειες που έχει κάνει ο ίδιος και η ηγεσία του Υπουργείου Αγροτικής Ανάπτυξης, για να μπορέσουμε να αντιμετωπίσουμε αυτά τα ζητήματα και ζητάμε να είμαστε μαζί σε όλη αυτή την προσπάθεια. Δίνουμε έναν «αγώνα» στην Ευρώπη, για να μπορέσουν οι απόψεις μας και οι θέσεις μας να ακουστούν και να υπάρχει μία κοινή απόφαση. Ζητάμε και από εσάς να ενεργοποιήσετε τις δυνάμεις σας στην Ευρώπη, γιατί εκεί παίρνονται οι αποφάσεις, ώστε όλοι μαζί να έχουμε το καλύτερο δυνατό αποτέλεσμα σε όλα τα ζητήματα που απασχολούν τους Έλληνες αγρότες.

Υπενθυμίζω ότι με πρωτοβουλία του Υπουργείου Αγροτικής Ανάπτυξης και του Υπουργού, δημιουργήθηκε η ομάδα των εννέα χωρών της Μεσογείου, στην οποία συμμετέχουν η Ιταλία, η Ισπανία και η Γαλλία, μεγάλες χώρες με κυρίαρχο ρόλο στην Ευρωπαϊκή Ένωση και εμείς από την πλευρά μας, έχουμε ενεργοποιήσει το Ευρωπαϊκό Λαϊκό Κόμμα. Και οι δύο αυτές ομάδες, με τις οποίες συζητάμε, έχουν, απόλυτα, αποδεχθεί τις παρατηρήσεις μας. Μάλιστα, στο Συμβούλιο Υπουργών Αγροτικής Ανάπτυξης της Ευρωπαϊκής Ένωσης έχουν αποδεχθεί τις προτάσεις μας και τις έχουν εισηγηθεί, ώστε να μπορέσουν να υλοποιηθούν. Γι’ αυτό ζητάμε αυτή η απόφαση να γίνει πριν τις Ευρωεκλογές, ώστε να έχουμε την εφαρμογή της σε αυτή την καλλιεργητική περίοδο.

Ο Υπουργός, αγαπητοί συνάδελφοι από το ΠΑΣΟΚ - ΚΙΝΗΜΑ ΑΛΛΑΓΗΣ, σχολίασε την επιστολή που στείλατε, η οποία είναι μία έκθεση ιδεών και προφανώς -άκουσα τον κ. Κατρίνη- δεν περιέχει καμία απολύτως πρόταση. Εμείς ζητάμε να υπάρχουν συγκεκριμένες προτάσεις. Αναφέρομαι στην επιστολή που στείλατε στη διαβούλευση που την κατέθεσε και στα Πρακτικά. Αυτή ήταν η απάντηση που δώσατε στις προτάσεις. Ο ΣΥΡΙΖΑ και τα άλλα κόμματα μπήκαν στη λογική να καταθέσουν πολύ πιο συγκεκριμένες και αναλυτικές προτάσεις, με τις οποίες σε κάποιες συμφωνούμε και σε κάποιες διαφωνούμε.

Πιο ειδικά, το υπόλοιπο των χρημάτων που έχουν να πάρουν οι παραγωγοί για το 2023, δεν είναι ένα δισεκατομμύριο, είναι 420 εκατομμύρια, τα οποία υπάρχουν και είναι τα οικολογικά σχήματα, 80 εκατομμύρια τα οποία δεν έχουν ενεργοποιηθεί και θα πληρωθούν, πριν από το Πάσχα, μέσα στη Μεγάλη Εβδομάδα, εκτός αν προσθέτετε σε αυτά και τα 250 εκατομμύρια των συνδεδεμένων ενισχύσεων, οι οποίες, όπως ξέρετε, πληρώνονταν τέλος Μαρτίου με αρχές Απριλίου. Άρα, λοιπόν, δεν έχουμε καθυστέρηση ενός δισεκατομμυρίου μη πληρωμών, από τα Χριστούγεννα μέχρι τώρα, και είναι καλό το άθροισμα να είναι σωστό, για να μην δημιουργούνται λανθασμένες εντυπώσεις, οι οποίες αξιολογούνται από τους παραγωγούς και τους αγρότες.

Σχετικά με το Πρόγραμμα Αγροτικής Ανάπτυξης, αυτό αρχίζει από το 2024. Βρισκόμαστε στον τέταρτο μήνα του 2024 και ήδη, υπάρχουν προδημοσιεύσεις για το Πρόγραμμα Νέων Αγροτών, που θα προχωρήσει, ενώ υπάρχουν και προδημοσιεύσεις που αφορούν στα Προγράμματα Leader.

Αναφορικά με τα ΓΟΕΒ και τα ΤΟΕΒ, που αναφέρθηκε ο κ. Κατρίνης, σήμερα δημοσιεύτηκε σε δημόσια διαβούλευση το Πρόγραμμα «ΑΠΟΛΛΩΝ», ένα πρωτοποριακό πρόγραμμα που καλύπτει τις ανάγκες των ΓΟΕΒ και των ΤΟΕΒ και όχι μόνο αυτών, αλλά και δημοτικών αρδεύσεων, το οποίο καλύπτει και συνδέει τις καταναλώσεις με την παραγωγή από νερό από Ανανεώσιμες Πηγές Ενέργειας και το οποίο θα οδηγήσει σε εξαιρετικά χαμηλές τιμές της ηλεκτρικής ενέργειας για πάρα πολλά χρόνια. Ταυτόχρονα, έχει ανακοινωθεί και υπάρχει ρύθμιση των ΓΟΕΒ και των ΤΟΕΒ του ποσού των οφειλών που έχουν, όπου ανέρχονται, περίπου, στα 80 εκατομμύρια ευρώ, εκ των οποίων τα 8 εκατ. στη Θεσσαλία, τα οποία δεν θα μπουν σε αυτή τη ρύθμιση.

Δεύτερον, έχουμε ζητήσει εμείς, ήδη, το 2% του Προγράμματος Αγροτικής Ανάπτυξης, είναι μία από τις 19 προτάσεις, να χρησιμοποιηθεί, για να μπορούν να αντιμετωπιστούν ζητήματα από έντονα καιρικά φαινόμενα, θεομηνίες ή να μπορούν να δοθούν, όπως ακριβώς επιθυμεί το κάθε κράτος και αυτό είναι σε μία διαδικασία συζητήσεων με την Ευρωπαϊκή Ένωση. Έχει γίνει αποδεκτό, εν μέρει από το Συμβούλιο Υπουργών, και περιμένουμε τις τελικές αποφάσεις.

Ένα είναι το ζητούμενο: ότι οι προκλήσεις που αντιμετωπίζει ο πρωτογενής τομέας είναι τεράστιες. Η κλιματική κρίση είναι εδώ, ασκεί ισχυρές πιέσεις και κανείς δεν διασφαλίζει, ότι αυτές οι πιέσεις δεν θα ενταθούν. Ίσα – ίσα, νομίζουμε ότι πρέπει να είμαστε προετοιμασμένοι, στο τι θα αντιμετωπίσουμε από εδώ και πέρα, καθώς παρατηρείται από το 2020, αν καταγράψει κανείς τις ζημιές που αποζημιώνει ο ΕΛΓΑ, μία ένταση των φαινομένων και ένταση των ζημιών.

Η δική μας απόφαση είναι ότι η προετοιμασία βασίζεται στο θέμα πρόληψη, προσαρμογή και δράση, αλλά το βασικό εργαλείο που έχουμε, για να αντιμετωπίσουμε όλα αυτά, είναι τα εργαλεία που μας παρέχει η Ευρωπαϊκή Ένωση και αυτό δεν είναι άλλο από την ΚΑΠ, το Πρόγραμμα Αγροτικής Ανάπτυξης, το Εθνικό Στρατηγικό Σχέδιο 2023-2027, στο οποίο ενσωματώνονται οι δικές μας αναπτυξιακές προτεραιότητες για τον αγροδιατροφικό τομέα της χώρας και έχει καταρτιστεί με μία πολύ μεγάλη εντατική προετοιμασία, σε μία μεγάλη προετοιμασία διαβούλευσης. ΄Ήδη, στην Επιτροπή εδώ, από το 2019 μέχρι το 2023, έγιναν δύο συνεδριάσεις, όπου παρουσιάστηκε το Στρατηγικό Σχέδιο της νέας ΚΑΠ, στην οποία εγώ συμμετείχα και δεν άκουσα παρατηρήσεις και έντονες διαφωνίες από το σύνολο των πολιτικών κομμάτων τότε που κατεγράφησαν.

Μην ξεχνάμε, ότι το Στρατηγικό Σχέδιο της νέας ΚΑΠ βασίζεται σε βασικούς άξονες, οι οποίοι αποφασίστηκαν από την προηγούμενη περίοδο διακυβέρνησης και από την περίοδο στην Ευρωπαϊκή Ένωση, στην οποία Κυβέρνηση ήταν ο ΣΥΡΙΖΑ και προφανώς, οι πλειοψηφίες στο Ευρωπαϊκό Κοινοβούλιο ήταν συγκεκριμένες και δεδομένες, που καθόρισαν τους συγκεκριμένους άξονες που πρέπει να κινηθούμε, όπου αυτή η εφαρμογή του τώρα βλέπουμε, ότι είναι προβληματική. Το λέει και ο Πρωθυπουργός το λέει και η Ευρωπαϊκή Ένωση, το καταγράφουν σήμερα και οι εκπρόσωποι των κομμάτων εδώ, ότι πρέπει, ναι μεν να κάνουμε την «πράσινη» μετάβαση, αλλά αυτή η «πράσινη» μετάβαση θα πρέπει να προστατέψει την παραγωγή.

Αυτό το Στρατηγικό Σχέδιο εκπονήθηκε μετά από μία μεγάλη επεξεργασία που έγινε από συνεργάτες συμβούλους από το Γεωπονικό Πανεπιστήμιο και από την Παγκόσμια Τράπεζα και από τον ιδιωτικό τομέα, με βάση και την εμπειρία που είχαν οι υπηρεσίες οι δικές μας. Εγκρίθηκε, όπως είπαμε, στις 21/11/2022, μετά από μία μακρά, εντατική περίοδο διαπραγμάτευσης και μάλιστα, τα σχόλια που είχε από την Ευρωπαϊκή Επιτροπή ήταν από τα καλύτερα και εγκρίθηκε από τα πρώτα. Η μεγάλη επιτυχία του Πρωθυπουργού και της Κυβέρνησης του Κυριάκου Μητσοτάκη είναι ότι εξασφαλίστηκαν, περίπου, οι ίδιοι πόροι, όπου 19,3 δισεκατομμύρια ευρώ, μέσω της νέας ΚΑΠ, πηγαίνουν στους παραγωγούς. Θα πρέπει να το αντιληφθούμε αυτό. Το ότι υπάρχουν κάποιες μειώσεις στη βασική ενίσχυση, δεν σημαίνει ότι από τα 19,3 δισεκατομμύρια ευρώ, τα χρήματα αυτά δεν πηγαίνουν στους παραγωγούς ή πηγαίνουν κάπου αλλού.

Τι λέει το Στρατηγικό Σχέδιο που έχει εγκριθεί; Υπήρχε μία μεγάλη διαβούλευση, σε μια περίοδο που είχαμε τους περιορισμούς του Covid. Λέει ότι αλλάζουν οι ημερομηνίες και ο τρόπος, με τον οποίο διοχετεύονται τα χρήματα στους παραγωγούς. Δεν νομίζω, ότι κάποιος διαφωνεί με αυτό, δηλαδή, ότι τα 19,3 δισεκατομμύρια ευρώ πηγαίνουν στους παραγωγούς. Ακούω πολλά ποσοστά μειώσεων, τα οποία ακούγονται ωραία στα αυτιά των παραγωγών, όμως, το τελικό αποτέλεσμα είναι το ίδιο.

Τι έχει το νέο Στρατηγικό Σχέδιο σήμερα, ακολουθώντας τους κανόνες που βρήκαμε εμείς ως Κυβέρνηση; Έχει ότι αυτά τα χρήματα είναι το αποτέλεσμα της βασικής ενίσχυσης των οικονομικών σχημάτων, της αναδιανεμητικής, η οποία ήταν υποχρεωτική και εφαρμόστηκε πρώτη φορά τώρα, που έχει ένα σημαντικό ποσό, και φυσικά των συνδεδεμένων ενισχύσεων που όλα αυτά τα χρήματα πηγαίνουν στους παραγωγούς.

Τι έχουμε εντοπίσει; Έχουμε εντοπίσει, ότι η εφαρμογή όλων αυτών και οι καλές καλλιεργητικές πρακτικές έχουν μία πάρα πολύ μεγάλη γραφειοκρατία, η οποία πρέπει να ρυθμιστεί και αυτό το αντιληφθήκαμε γρήγορα. Ο Υπουργός, ο Λευτέρης Αυγενάκης, από τον Σεπτέμβριο, όταν αναλάβαμε την ηγεσία του Υπουργείου Αγροτικής Ανάπτυξης, αντιληφθήκαμε τα μεγάλα προβλήματα, που είχε η εφαρμογή όλων αυτών των πραγμάτων και ζητήσαμε όλο αυτό το σχήμα να είναι πολύ λιγότερο γραφειοκρατικό, για να μπορούν και οι Έλληνες παραγωγοί να έχουν τα χρήματα πολύ πιο εύκολα στους τραπεζικούς τους λογαριασμούς.

Άρα, λοιπόν, εμείς καταφέραμε, στην προηγούμενη περίοδο της διακυβέρνησής μας, να εξασφαλίσουμε τα ίδια χρήματα για τους παραγωγούς. Αυτή είναι η πρώτη χρονιά εφαρμογής. Από το 2024 οι ημερομηνίες καταβολής των χρημάτων θα παραμείνουν οι ίδιες, δηλαδή, και της βασικής ενίσχυσης και των οικολογικών σχημάτων και της αναδιανεμητικής θα γίνονται το τέλος του έτους, ενώ οι συνδεδεμένες ενισχύσεις θα γίνονται, όπως γινόταν μέχρι σήμερα και παρουσιάζονται αυξημένες συνδεδεμένες ενισχύσεις, σε σχέση με το προηγούμενο πρόγραμμα, γιατί αποφασίσαμε να ενισχύσουμε την κτηνοτροφία. Να περιμένουμε, δηλαδή, και τις πληρωμές των συνδεδεμένων ενισχύσεων και την απορρόφηση των επιπλέον 80 εκατομμυρίων ευρώ, που δεν έχουν ενεργοποιηθεί και των οικολογικών σχημάτων, και τότε να αξιολογήσουν ο κάθε παραγωγός, ο κάθε κτηνοτρόφος, ποιο είναι το τελικό του ταμείο, γιατί την επόμενη χρονιά οι ημερομηνίες θα είναι ίδιες και συγκεκριμένες.

Επομένως, και σε αυτή τη φάση, η Κυβέρνηση του Κυριάκου Μητσοτάκη προχωράει και παίρνει πρωτοβουλίες, για να μπορούν να αντιμετωπιστούν σημαντικά προβλήματα που αντιμετωπίζει η αγροτική παραγωγή, όπως έκανε και μέχρι σήμερα. Σας υπενθυμίζω, ότι τα πέντε αυτά χρόνια της διακυβέρνησης της χώρας, η Κυβέρνηση του Κυριάκου Μητσοτάκη πήρε σημαντικές πρωτοβουλίες, με τις οποίες ενίσχυσε την αγροτική παραγωγή, στάθηκε στο πλευρό των γεωργών, των κτηνοτρόφων και γενικά του πρωτογενούς τομέα. Μερικές από αυτές είναι η κατάργηση του νόμου Κατρούγκαλου, που είχε συνδέσει τις ασφαλιστικές εισφορές με το καθαρό εισόδημα των κτηνοτρόφων και των γεωργών. Επίσης, σας υπενθυμίζω τη μείωση της φορολογίας των αγροτών και των κτηνοτρόφων. Σας υπενθυμίζω τη δική μας πρωτοβουλία για τη μείωση, κατά 50% του φόρου εισοδήματος στους αγρότες, οι οποίοι συμμετέχουν σε ομάδες παραγωγών, συνεργατικά σχήματα και κάνουν συμβολαιακή γεωργία.

Επομένως, ο ΣΥΡΙΖΑ κατέθεσε μία πρόταση, άρα, τουλάχιστον, συμφωνεί με αυτό και αυτό είναι μία αιτία, ώστε οι παραγωγοί να προσπαθούν να ενταχθούν σε ομάδες παραγωγών, σε συνεργατικά σχήματα και σε συμβολαιακή γεωργία. Φυσικά, όπου χρειάστηκε, ήμασταν πάντοτε κοντά στους παραγωγούς και δίναμε άμεσες ενισχύσεις με τη μορφή deminimis ή διαφόρων άλλων ενισχύσεων. Τα χρήματα ήταν πάρα πολλά την προηγούμενη τετραετία. Σας θυμίζω μόνο ένα παράδειγμα, ότι καταφέραμε και δώσαμε στον ΕΛΓΑ 400 εκατομμύρια ευρώ, για να μπορεί να πληρώνει τις ζημιές, εντός του χρόνου εκδήλωσης της ζημιάς και φυσικά, σε μία δόση, στο 100%, σε αντίθεση με αυτό που παραλάβαμε από την Κυβέρνηση ΣΥΡΙΖΑ, που αποζημίωνε τους παραγωγούς στο 70% στην πρώτη δόση, στο 20% στη δεύτερη δόση και στο 10% στην τρίτη δόση. Μάλιστα, φθάναμε να παίρνουν οι παραγωγοί το σύνολο της αποζημίωσης, ακόμη και 18 μήνες μετά τον χρόνο εκδήλωσης της ζημιάς.

Εμείς είμαστε εδώ και ο νέος Κανονισμός του ΕΛΓΑ θα βγει και σε δημόσια διαβούλευση σε πολύ λίγο καιρό. Είναι ένας Κανονισμός, ο οποίος απαντά στις σύγχρονες προκλήσεις της κλιματικής κρίσης, αλλά, ταυτόχρονα, απαντά σε όλα αυτά τα ερωτήματα και τα ζητήματα, που έχουν θέσει οι αγρότες και οι παραγωγοί. Προφανώς, σε αυτόν τον νέο ΕΛΓΑ έχει θέση και ένα μεγαλύτερο πρόγραμμα χαλαζιακής προστασίας. Θέλουμε πραγματικά η καινούργια σύμβαση, που πιστεύουμε, σε πολύ λίγο καιρό, να βγει η πρόσκληση για την καινούργια χαλαζιακή προστασία, να περιλαμβάνει και νέες περιοχές,

αλλά και καινούργιους τρόπους, γιατί, πράγματι, όλα αυτά τα ζητήματα που έχουν θέσει οι παραγωγοί από όλη την Ελλάδα και επειδή καταλαβαίνουν και αντιλαμβάνονται τη μεγάλη χρησιμότητα αυτού του προγράμματος, θέλουμε να τα αντιμετωπίσουμε.

Κλείνω, λέγοντας, τι ζητάμε εμείς. Ζητάμε απ’ όλους σας να βοηθήσετε στη μεγάλη προσπάθεια που γίνεται, μέσω της ενεργοποίησης των ευρωπαϊκών ομάδων που συμμετέχετε, ώστε να μην σταθούν αυτές εμπόδιο στην προσπάθεια αλλαγής της νέας ΚΑΠ. Ήδη, η απόφαση των Υπουργών είναι σε θετικό βήμα. Περιμένουμε και από εσάς οι ευρωομάδες, στις οποίες συμμετέχετε, να έχουν θετική απάντηση σε αυτό που ζητούν, όχι μόνο οι Έλληνες παραγωγοί, αλλά και οι ευρωπαίοι παραγωγοί.

Κινητοποιηθείτε, ενεργοποιήστε τις συμμαχίες σας και πρέπει στο Ευρωπαϊκό Κοινοβούλιο οι ευρωομάδες, στις οποίες συμμετέχετε, να έχουν μία θετική τοποθέτηση στα δίκαια αιτήματα των Ελλήνων και ευρωπαίων παραγωγών. Σας ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό ολοκληρώνεται η συζήτηση στην Επιτροπή Παραγωγής και Εμπορίου, με θέμα την ενημέρωση για την αναθεώρηση του Στρατηγικού Σχεδίου στο πλαίσιο της Κοινής Αγροτικής Πολιτικής.

Κυρίες και κύριοι συνάδελφοι, η συνεδρίαση της Επιτροπής μας έφθασε τις τέσσερις ώρες. Κατά τη διάρκεια της συνεδρίασης μίλησε ο Υπουργός για 50 λεπτά, μίλησαν και οι δύο Υφυπουργοί, καθώς, επίσης, και 15 Βουλευτές όλων των κομμάτων, πράγμα ασυνήθιστο για συνεδρίαση Επιτροπής. Καταδεικνύεται έτσι, η σημασία του θέματος της αναθεώρησης της νέας ΚΑΠ και θα μου επιτρέψετε να πω, ότι με ευκολία εξάγονται ορισμένα συμπεράσματα, στα οποία, αν όχι όλοι, οι περισσότεροι μπορούμε να συμφωνήσουμε.

Κατ’ αρχάς, το βασικό ερώτημα είναι πού βρίσκεται ο πρωτογενής τομέας σήμερα στη χώρα μας, πού θέλουμε να πάει και ποιος είναι ο τρόπος. Από κει και πέρα, καταδείχθηκε από τις τοποθετήσεις των βουλευτών, ότι τα περισσότερα κόμματα συμφωνούν με την ανάγκη αναθεώρησης της ΚΑΠ και κυρίως, σε δύο σημεία: στην αποσαφήνιση, απλοποίηση και μείωση, αν είναι δυνατόν, των οικολογικών σχημάτων και στην ευελιξία της μεταφοράς πόρων, μεταξύ του πρώτου και δεύτερου πυλώνα, ώστε να αντιμετωπίζονται προβλήματα που ανακύπτουν και κυρίως, να βελτιώνεται η απορροφητικότητα των ευρωπαϊκών πόρων.

Όλα τα κόμματα συμφωνούν, ότι πρέπει να συνεχιστεί η προσπάθεια του Υπουργείου και του ΟΠΕΚΕΠΕ να πληρωθούν οι παραγωγοί μας, πριν από το Πάσχα, κύριοι Υφυπουργοί. Αναδείχθηκαν, επίσης, και ορισμένα άλλα ζητήματα, όπως οι συνδεδεμένες ενισχύσεις και ποιες είναι οι διαδικασίες για την ένταξη των προϊόντων, που πρέπει να υπηρετούν ως πρωταρχικό σκοπό το εισόδημα των παραγωγών, αλλά να δούμε, θα έλεγα, ως Πρόεδρος της Επιτροπής Παραγωγής και Εμπορίου, και τις ωφέλειες της εθνικής οικονομίας στη συνέχεια. Πάντως, είναι ένα πεδίο που χρειάζεται αποσαφήνιση και αυτό.

Πολλοί συνάδελφοι βουλευτές μίλησαν για την εξισωτική αποζημίωση. Κύριοι Υφυπουργοί, πρέπει να το δούμε αυτό, αν υπηρετεί τους λόγους, για τους οποίους θεσπίστηκε η εξισωτική αποζημίωση ή αν έχει καταλήξει ένα απλό χαρτζιλίκι και αν κυρίως, εξισώνει το κόστος παραγωγής, γιατί αυτή είναι η έννοια της εξισωτικής αποζημίωσης.

Επίσης, άκουσα από πολλούς συναδέλφους το ζήτημα της εισαγωγής προϊόντων, κυρίως, τροφίμων από τρίτες χώρες. Πρέπει στην Ευρώπη και στη χώρα μας -έχουν υπογράψει ασφαλώς πολλές διεθνείς συμφωνίες- να θεσπιστούν όροι και κανόνες. Δεν μπορούμε να βάζουμε περιβαλλοντικούς όρους, εξουθενωτικούς, όπως αποδεικνύει η φετινή χρονιά στους Έλληνες και στους ευρωπαίους αγρότες, και να εισάγουμε χωρίς καμία προϋπόθεση τρόφιμα, προϊόντα από τρίτες χώρες.

Νομίζω ότι αυτά είναι τα σημεία που μπορούν να αποτελέσουν κοινό τόπο, κύριοι Υφυπουργοί, για ολόκληρο το πολιτικό σύστημα, ώστε, επιτέλους, ο πρωτογενής τομέας να κάνει τη στροφή που απαιτείται και να επιτελέσει τον ρόλο του και κυρίως, οι αγρότες και οι κτηνοτρόφοι μας να μείνουν στις περιοχές τους και να συνεχίζουν να παράγουν.

Στο σημείο αυτό, αφού σας ευχαριστήσω όλους για τη συμμετοχή σας, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Γκίκας Στέφανος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κέλλας Χρήστος, Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Οικονόμου Βασίλειος, Παναγιωτόπουλος Νικόλαος, Παπαδόπουλος Μιχαήλ (Μιχάλης), Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Αυλωνίτης Αλέξανδρος-Χρήστος, Βέττα Καλλιόπη, Γιαννούλης Χρήστος, Ζαμπάρας Μιλτιάδης (Μίλτος), Κεδίκογλου Συμεών, Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Τζάκρη Θεοδώρα, Κατρίνης Μιχαήλ, Νικητιάδης Γεώργιος, Πάνας Απόστολος, Σταρακά Χριστίνα, Χνάρης Εμμανουήλ, Χριστοδουλάκης Εμμανουήλ (Μανώλης), Δελής Ιωάννης, Λαμπρούλης Γεώργιος, Μεταξάς Κωνσταντίνος Βασίλειος, Στολτίδης Λεωνίδας, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Τσακαλώτος Ευκλείδης, Βαλτογιάννης Διονύσιος, Κόντης Ιωάννης, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Δημητροκάλλης Ιωάννης και Παπαϊωάννου Αρετή.

Τέλος και περί ώρα 14.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**